РЕПУБЛИКА СРБИЈА

НАРОДНА СКУПШТИНА

ПРВА СЕДНИЦА

ПРВОГ РЕДОВНОГ ЗАСЕДАЊА

24. април 2014. године

(Први дан рада)

(Седница је почела у 15.05 часова. Председава Маја Гојковић, председник Народне скупштине.)

\*

\* \*

ПРЕДСЕДНИК: Поштоване даме и господо народни посланици, отварам Прву седницу Првог редовног заседања Народне скупштине Републике Србије у 2014. години.

(Интонирање химне.)

На основу службене евиденције о присутности народних посланика, констатујем да седници присуствује 135 народних посланика.

Подсећам вас да је чланом 88. став 5. Пословника Народне скупштине предвиђено да кворум за рад Народне скупштине приликом утврђивања дневног реда постоји ако је на седници присутна већина од укупног броја народних посланика.

Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

Констатујем да је применом електронског система за гласање утврђено да је у сали присутно 176 народних посланика, односно да је присутна већина од укупног броја народних посланика и да постоје услови за рад Народне скупштине у смислу члана 88. став 5. Пословника Народне скупштине.

Поштовани народни посланици, сагласно члану 87. ст. 2. и 3. Пословника Народне скупштине, обавештавам вас да ће Народна скупштина данас радити и после 18.00 часова имајући у виду потребу да Народна скупштина што пре усвоји акте из дневног реда седнице.

Примили сте оставке народних посланика Бојана Пајтића, Александра Вучића, проф. др Миодрага Стојковића и Јане Љубичић на функцију народног посланика у Народној скупштини Републике Србије и извештаје Одбора за административно-буџетска и мандатно-имунитетска питања Народне скупштине поводом разматрања ових оставки, који је утврдио да је подношењем оставки наступио случај из члана 88. став 1. тачка 2) Закона о избору народних посланика и предлаже да Народна скупштина, у смислу члана 88. став 3. и став 4. истог закона, констатује престанак мандата овим народним посланицима.

Сагласно члану 88. став 1. тачка 2) и ст. 3. и 4. Закона о избору народних посланика, Народна скупштина, на предлог Одбора за административно-буџетска и мандатно-имунитетска питања Народне скупштине, констатује да је престао мандат пре истека времена на које су изабрани народним посланицима Бојану Пајтићу, Александру Вучићу, проф. др Миодрагу Стојковићу и Јани Љубичић, даном подношења оставке.

Сагласно Закону о избору народних посланика, извршиће се попуњавање упражњених посланичких места у Народној скупштини.

На основу члана 287. Пословника Народне скупштине којим је предвиђено тражење обавештења и објашњења, питам да ли неко од председника, односно овлашћених представника посланичких група жели да затражи обавештење или објашњење у складу са наведеним чланом Пословника? (Не.)

Што се тиче одсутности народних посланика, немамо службену евиденцију о томе.

Сагласно члану 86. став 2. Пословника Народне скупштине, обавештавам вас да сам ову седницу сазвала у року краћем од рока утврђеног у члану 86. став 1. Пословника Народне скупштине због потребе да Народна скупштина што пре размотри предлоге закона из предложеног дневног реда.

У сазиву ове седнице, који вам је достављен, садржан је предлог дневног реда седнице.

Пре утврђивања дневног реда седнице, сагласно члану 92. став 2. и члану 93. Пословника Народне скупштине, потребно је да Народна скупштина одлучи о предлозима за стављање на дневни ред аката по хитном поступку и о предлогу за спајање расправе.

Народни посланици Гордана Чомић и Борислав Стефановић предложили су да се по хитном поступку стави на дневни ред Предлог закона о престанку важења Закона о умањењу нето прихода лица у јавном сектору, који су поднели Народној скупштини 23. априла 2014. године.

Стављам на гласање овај предлог.

За 30, против три, уздржан један, није гласало 170, од укупно 204 народна посланика.

Констатујем да Народна скупштина није прихватила овај предлог.

Народни посланик Верољуб Арсић предложио је да се по хитном поступку стави на дневни ред Предлог закона о министарствима, који је поднео Народној скупштини 23. априла 2014. године.

Стављам на гласање овај предлог.

За 166, против нико, уздржаних нема, није гласало 40, од укупно присутних 206 народних посланика.

Констатујем да је Народна скупштина прихватила овај предлог.

Народни посланик Верољуб Арсић предложио је да се по хитном поступку стави на дневни ред Предлог закона о измени Закона о Влади, који је поднео Народној скупштини 23. априла 2014. године.

Стављам на гласање овај предлог.

За 177, против нико, уздржаних нема, није гласало 30, од укупно присутних 207 народних посланика.

Констатујем да је Народна скупштина прихватила овај предлог.

Народни посланик Катарина Ракић, на основу члана 92. став 2. и члана 157. став 2. Пословника Народне скупштине, предложила је да се обави заједнички начелни претрес о Предлогу закона о министарствима и Предлогу закона о измени Закона о Влади (тачке 1. и 2. дневног реда).

Да ли народни посланик Катарина Ракић жели реч? (Не.)

Стављам на гласање овај предлог.

За 175, против нико, уздржаних нема, нису гласала 33, од укупно присутних 208 народних посланика.

Констатујем да је Народна скупштина прихватила овај предлог.

Пошто смо се изјаснили о предлозима за стављање на дневни ред седнице аката по хитном поступку и предлогу за спајање расправе, на основу члана 93. став 3. Пословника Народне скупштине стављам на гласање предлог дневног реда у целини.

За 179, против нико, уздржан један, није гласало 29, од укупно 209 народних посланика.

Констатујем да је Народна скупштина утврдила дневни ред Прве седнице Првог редовног заседања Народне скупштине Републике Србије у 2014. години у целини.

Д н е в н и р е д:

1. Предлог закона о министарствима
2. Предлог закона о измени Закона о Влади

3. Предлог одлуке о изменама Одлуке о избору чланова и заменика чланова одбора Народне скупштине Републике Србије (уврштен у дневни ред, по хитном поступку, 26. априла 2014)

Прелазимо на рад по утврђеном дневном реду.

Прелазимо на заједнички начелни претрес 1. и 2. тачке дневног реда – ПРЕДЛОГ ЗАКОНА О МИНИСТАРСТВИМА И ПРЕДЛОГ ЗАКОНА О ИЗМЕНИ ЗАКОНА О ВЛАДИ

Сагласно одлуци Народне скупштине да се обави заједнички начелни претрес предлога закона из дневног реда по тачкама 1. и 2, пре отварања заједничког начелног претреса подсећам вас да, сходно члану 97. Пословника Народне скупштине, укупно време расправе у начелу за посланичке групе износи пет часова, као и да се ово време распоређује на посланичке групе сразмерно броју народних посланика чланова посланичке групе.

Пошто укупно време расправе за посланичке групе износи пет часова, констатујем да је време расправе по посланичким групама следеће: Посланичка група Српска напредна странка – два сата, 43 минута и 12 секунди; Посланичка група Социјалистичка партија Србије – 30 минута; Посланичка група Демократска странка – 20 минута и 24 секунде; Посланичка група Борис Тадић – Нова демократска странка, Заједно за Србију, Зелени Србије – 14 минута и 24 секунде; Посланичка група Партија уједињених пензионера Србије – 14 минута и 24 секунде; Посланичка група Социјалдемократска партија Србије – 12 минута; Посланичка група Јединствена Србија – 8 минута и 24 секунде; Посланичка група Нова Србија – 7 минута и 12 секунди; Посланичка група Савез војвођанских Мађара – 7 минута и 12 секунди; Посланичка група Српски покрет обнове – Демохришћанска странка Србије – 7 минута и 12 секунди; Посланичка група Лига социјалдемократа Војводине – 7 минута и 12 секунди; Посланичка група СДА Санџака – ПДД – 6 минута.

Сагласно члану 96. став 3. Пословника Народне скупштине, народни посланици који нису чланови посланичких група међусобним договором одређују највише три учесника у расправи, који имају право да говоре свако по једном, до пет минута.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Изволите. Реч има народни посланик Марко Ђуришић.

МАРКО ЂУРИШИЋ: Хвала. С обзиром на то да су спојене две тачке данашњег дневног реда у једну јединствену расправу, а с обзиром на мало време које малобројна опозиција данас у парламенту има на располагању, ја бих вас замолио да се изјаснимо о продужењу времена расправе. У складу са Пословником, може да се дуплира време расправе и предлажем да се посланици изјасне о томе. Позивам их да подрже овај предлог. Хвала вам.

ПРЕДСЕДНИК: Стављам на гласање предлог посланика. Молим да се изјасните о његовом предлогу о продужењу времена расправе на укупно десет сати.

За 23 посланика, против нико, уздржаних нема, није гласало 186, од укупно присутних 209 народних посланика.

Констатујем да предлог није усвојен.

Сагласно члану 157. став 2. Пословника Народне скупштине, отварам заједнички начелни претрес о Предлогу закона о министарствима и Предлогу закона о измени Закона о Влади.

Да ли предлагач, народни посланик Верољуб Арсић жели реч? (Да.) Изволите. Посланик Верољуб Арсић, предлагач.

ВЕРОЉУБ АРСИЋ: Даме и господо народни посланици, циљ подношења овог закона, закона о министарствима, односно измена Закона о Влади јесте да Република Србија у наредном периоду добије Владу која ће бити ефикасна, што је год могуће више, рационална.

Могу да кажем да смо у протеклом периоду, до 2012. године, имали разних закона о Влади, закона о министарствима и, што је најчудније у целој тој причи, као да то нису биле владе које треба да раде у интересу грађана Републике Србије, већ су ти закони писани и доношени у Народној скупштини због тога да би се нечија политичка амбиција или жеља остварила тако што ће да буде министар у некој влади, у одређеном министарству.

Ми смо имали ситуације, приликом разних реконструкција влада Републике Србије, да имамо министарства која се међусобно преплићу у надлежностима, где се често пребацује одговорност са једног на друго министарство зато што закон о министарствима једноставно није могао да буде апсолутно функционалан и да та влада може да функционише у пуном капацитету, искључиво у интересу грађана Републике Србије.

Последње измене и допуне Закона о Влади, Закона о министарствима јесу поправиле стање, донекле. Али, имајући у виду сложену економску и привредну ситуацију у Републици Србији, један сложен систем државне управе, и поред добре воље чланова Владе наилазило се на одређене проблеме. Проблеми су свакако утицали и на резултате које је та влада имала.

Због економске ситуације у којој се Србија налази, мислим да они који се баве политиком треба да престану да се баве искључиво својим амбицијама, и да они који желе да уђу у Владу Републике Србије уђу само са једним циљем, да извуку Србију из економске кризе у којој се налази. Зато и јесу потребне озбиљне, структурне реформе. Један од циљева овог закона јесте да створи предуслове да Влада Републике Србије и њена министарства, што је могуће брже, те озбиљне, структурне реформе спроведу.

У Предлогу закона о министарствима предвиђено је само шеснаест министарстава, и то су: Министарство финансија, Министарство привреде, Министарство пољопривреде и заштите животне средине, Министарство грађевинарства, саобраћаја и инфраструктуре, Министарство рударства и енергетике, Министарство трговине, туризма и телекомуникација, Министарство правде, Министарство државне управе и локалне самоуправе, Министарство унутрашњих послова, Министарство одбране, Министарство спољних послова, Министарство просвете и науке, Министарство здравља, Министарство за рад, запошљавање, борачка и социјална питања, Министарство омладине и спорта и Министарство културе и информисања. Мислим да ће ова наредна влада, уколико овај закон буде усвојен, бити најмања у новијој српској парламентарној историји.

Сада бих хтео мало да се позабавим задацима и очекивањима нас који представљамо грађане, шта очекујемо од тих министарстава и те владе.

Када је у питању прво министарство, у овом случају Министарство финансија, мислим да је досадашња пореска политика која је спроведена довољно оптеретила и привреду и грађане и да, једноставно, увођење нових пореза... При том не мислим на јавни сектор који се финансира из буџета или јавни сектор који се финансира из сопствених прихода захваљујући свом монополском положају на тржишту који му је дала Влада Републике Србије, и Народна скупштина Републике Србије. Не могу више да буду опорезовани, односно обична привреда, која ствара доходак, једноставно, и под овим пореским притиском једва саставља крај с крајем. Министарство финансија ће морати да изради једну озбиљну стратегију у наредном периоду и да у том наредном периоду води рачуна да оне мере које намерава да предузме стварају уштеде у буџету Републике Србије, растерећују, колико је год то могуће, реалан сектор, да штеде у јавном сектору колико је то могуће и да у тим мерама воде рачуна о томе да Републику Србију не отерају у рецесију. Када се крене са резовима какве нам предлажу разне међународне организације, тада ризикујете да уместо да направите уштеде угушите и онај део реалног сектора и на тај начин повећате проблеме у којима се налазите. То ће свакако бити један од најважнијих послова Министарства финансија.

Међутим, у надлежности Министарства финансија јесте девизно пословање, односно девизни инспекторат. Ту ће исто тако морати да се ураде озбиљне реформе, чак и да се предложе нови закони, да би се спречило неоправдано изношење девизних средстава из Републике Србије и да би се стварали разни финансијски моменти који ће једном шпекулативном сектору да омогуће екстраприходе, а на штету државе и свих њених грађана.

Наравно да су у надлежности Министарства финансија и кредитно-монетарни систем и банкарски систем, који морају да буду, у сарадњи са Народном банком Републике Србије, под контролом, у смислу њиховог законитог пословања и усклађености њиховог пословања са међународним прописима.

Било је више шпекулација у средствима јавног информисања колико је девизних средстава изнето са територије Републике Србије. Могу само да вас подсетим да је новац, поготово девизни, роба као и свака друга, да смо имали ситуацију да је један добар део финансијског сектора зарађивао на екстракаматама које су постојале, да је имао екстрапрофит и на девизним разликама за кредите који су давани са девизном клаузулом и да се у једном тренутку појавио вишак новца на тржишту, који више није могао да буде пласиран под оним условима под каквим је био пласиран у ранијем периоду.

Уместо да се чисто економском логиком они који послују на финансијском тржишту баве и да сада због повећане количине новца смање камате и омогуће бржи развој привреде и већи животни стандард грађана, бавили су се тиме да сиромаше девизне резерве Републике Србије, да износе девизе са територије Републике Србије и на тај начин одрже ниску понуду новца на кредитном и финансијском тржишту.

Претходна влада је имала успеха у тој борби, очувала је стабилан курс динара, дошло је до смањења референтне каматне стопе и до повећања могућности за развој Републике Србије, али то није довољно. Мораће, свакако, надлежно Министарство финансија, у сарадњи са Народном банком, тај проблем још ефикасније да решава.

Такође, Министарство финансија надлежно је за систем контроле царињења. И ту смо, нажалост, имали ситуацију да су поједини монополисти на тржишту имали привилегију да царине пролазе невероватно брзо. А, некоме ко жели да увезе репроматеријал за сопствену производњу, за тај производ који се направи на територији Републике Србије (са нашим радницима, нашим машинама, нашом памећу) и буде извезен ван територије Републике Србије, често се дешавало да му се безразложно задржава роба и потребна документа од тог његовог репроматеријала. Стварају му се непотребни трошкови да би неко ко нема те непотребне трошкове био конкурентнији на тржишту од њега. Тако да ће морати једна озбиљна реформа, када је у питању систем контроле царињења, да се успостави.

О томе да ли је све што је увезено на територију Републике Србије стварно и оцарињено у складу са законским прописима такође ће морати Министарство финансија више да поведе рачуна, јер систем царине, која има заштитну улогу не само од нелојалне конкуренције, већ и заштитну улогу од сиве зоне и сивог тржишта мора у потпуности да буде остварена баш преко овог органа, колико је то у оним могућностима и у оним надлежностима које има.

Када је у питању Министарство привреде, Министарство привреде ће коначно, као орган Владе, морати да утврди стратегију развоја привреде. Имам осећај да у протеклих десетак, можда и више, година наша привреда није радила по принципу шта су то приоритети привреде, већ у једном хаотичном стању, које је дало као резултат смањење броја запослених, односно повећање незапослености до 2012. године када смо имали 27% незапослених, што је довело, такође, до пада бруто производа на територији Републике Србије и смањивања привредних активности.

Свакако да је разлог био једна хаотична приватизација, али свакако да ни оне мере које су владе тада имале и које су биле подстицајне за привреду нису биле усмераване или нису биле довољне за развој привреде, и видимо какав данас имамо резултат. Значи, потребна је једна озбиљна стратегија и да се одреди која су то подстицајна средства за развој и које је то структурно прилагођавање привреде на територији Републике Србије.

Можда једно од најинтересантнијих министарстава јесте Министарство пољопривреде. Могу да кажем да стање у нашој пољопривреди није баш најсјајније, и то из више разлога. Један од разлога јесте да је сама пољопривредна производња за индивидуалног пољопривредног произвођача невероватно скупа, да је преполовљена наша индустрија која прати пољопривреду; пре свега, мислим на индустрију која је обезбеђивала средства за заштиту биља, средства за прихрањивање биља. Свакако, дошло је до тога да репроматеријал који се улаже у пољопривреду сада јесте значајно скупљи него што је био раније.

Да ствар буде још гора, имали смо разних ситуација, да смо без икаквих условљавања, без икаквих потреба укидали царинске заштите на увоз пољопривредних производа, што је такође довело до тога да наша пољопривреда буде скоро преполовљена у односу на неки период пре двадесет, тридесет и више година.

Наравно да је ту проблем и Републичка управа за ветерину, која ће такође морати да буде реформисана, да буде таква да онемогући сиво шпекулисање када су у питању производи животињског порекла; да комплетан наш фармерски сектор не буде злоупотребљаван и под притиском разних шпекуланата, на коме губе и они који се баве фармерством а губи и држава, а један мали број људи и те како профитира. Сматрам да добар део одговорности за то сноси садашња Републичка управа за ветерину, и тај орган такође мора да буде озбиљно реформисан.

Наравно да је под надлежношћу Министарства трговине и Министарства пољопривреде један јако занимљив орган, а то је Републичка дирекција за робне резерве. Треба ли да спомињем злоупотребе које су биле у робним резервама, оне које су кажњиве законом, а то је да неко ко робу која му је поверена на чување прода и не врати тај новац држави или не набави нове резерве? То је оно за шта се одговара пред законом.

Међутим, шпекулације са робним резервама су имале и онај део који није кажњив, али који ће морати да се у наредном периоду реши, а то је да робне резерве имају основну намену, а та намена је да заштити произвођаче одређених добара и да заштити кориснике одређених добара, да не буде поремећаја на тржишту. Ти поремећаји су били до те мере велики да су робне резерве ретко, скоро никад, интервенисале, иако је поремећаја на тржишту било у разликама у цени и по 40–50%, када је у питању сезонска размена пољопривредних производа. Тих 40% или 50% нису припали ни произвођачима пољопривредних производа ни потрошачима, него шпекулантима који су имали приступ робним резервама и у одређеном тренутку их повлачили или враћали на тржиште. Ту је неопходна сарадња и координација и са Министарством трговине и са Министарством пољопривреде.

Републичка дирекција за воде. И сами смо свесни ове пошасти која је снашла грађане Србије у протеклом периоду, када су поплаве у питању. Јесте нешто у надлежности локалних самоуправа, јесте да су један део средстава обезбедили Републичка дирекција за воде и надлежна министарства, али проблем очигледно није отклоњен на неким територијама. Потребно је да се направи једна озбиљна стратегија, обезбеде средства за заштиту плавних подручја; наравно, када се обезбеде средства, да се изврши контрола утрошка тих средстава и ефеката утрошка тих средстава.

Појављује се још један проблем који је у надлежности Министарства пољопривреде, а то је експлоатација, могу да кажем, рудног богатства – често је то песак, шљунак, шодер. Често се уништава пољопривредно земљиште и не врши се рекултивација тог пољопривредног земљишта, иако је онај који то експлоатише у обавези да то уради. Такође ту није било никакве контроле и нису покренути никакви поступци за накнаду штете и за уништавање пољопривредног земљишта. Имамо ситуацију, када су воде у питању, да због експлоатације шљунка читави градови буду угрожени, да је угрожена комплетна путна инфраструктура, да је угрожено водоснабдевање зато што се експлоатацијом шљунка смањује ниво појединих река и угрожавају водоизворишта и темељи мостова који прелазе преко тих река.

Треба ли да споменем да Пожаревац има такав проблем, да су водоизворишта у Пожаревцу угрожена, а да досадашња Дирекције за воде и Министарство пољопривреде нису реаговали и одузели право експлоатације шљунка са те територије?

Мислим да ће и тим проблемом нова Влада Републике Србије морати да се позабави, и нови министри у Влади.

Управа за шуме. Јесу ту „Србијашуме“, ту су често и национални паркови. Године 2012, у зиму, непосредно пред изборе, имао сам прилику да обиђем део Националног парка Ђердап. Видео сам на хиљаде тона или метара, како год хоћете, посечене најквалитетније грађе у обловини, која је остављена да труне у шуми, а шуме су наше природно богатство, па се то што је исечено и што је иструнуло продавало будзашто да не би неко одговарао за оно што је учињено. Мислим да ће морати и овим да се позабави нова Влада Републике Србије.

Министарство грађевинарства, саобраћаја и инфраструктуре – могу да кажем да је овим предлогом закона коначно то обједињено. Нећемо више имати ситуацију да један министар води један коридор, да други министар води други коридор, да се не зна ко је у којој области крив и ко за шта треба да одговара и Влади и Народној скупштини Републике Србије. Наравно да је ово у надлежности овог министарства.

Ускоро очекујемо један закон, предлог закона овде у Народној скупштини, а то је предлог закона који треба коначно да регулише добијање грађевинских дозвола, значи, нови закон о планирању и изградњи, зато што садашња законска регулатива, која је прављена дуги низ година, уместо да поједностави добијање грађевинских дозвола, омогући бржи развој Републике Србије, већу упосленост грађана Републике Србије... Само су створили шуму прописа, по оном принципу – мора да ти фали бар један папир, и можемо да заборавимо тај папир ако донесете плаву коверту. То ће такође бити једна од обавеза тог министарства.

Министарство рударства и енергетике, које је раздвојено реконструкцијом Владе 2011. године... Поставио сам тада питање како је то могло да функционише у одређеним, стратешки јако важним, јавним предузећима, која се истовремено баве и рударством и производњом електричне енергије. По предлогу тог закона, у јавним предузећима која се баве експлоатацијом рудних богатстава директора предлаже министар надлежан за послове рударства. Када је у питању енергетика, директора јавног предузећа предлаже надлежни министар за послове енергетике. А када је и једно и друго, ко предлаже? Па смо онда имали проблеме и што се тиче разних ренти и заштите животне средине зато што је очигледан циљ тог закона из 2011. године био не да се направи ефикасно министарство, него да се задовоље поједине политичке амбиције неких чланова Владе.

Министарство правде такође ће морати да настави реформу правосуђа коју је започело 2012. године, да настави реформу Републичког јавног тужилаштва и свих нижих тужилаштава, али бих волео да у једном делу, бар када је у питању наше кривично законодавство, регулише неке области које су класична превара у привредном криминалу.

Имамо сада ситуацију, мислим да то изменама и допунама Кривичног законика може да се регулише, да неко отвори одређено привредно друштво, да подигне кредит или набави робу, продаје за готов новац, изда бланко меницу и да онда то буде ненаплативо. Досадашња политика судова је била да је тешко доказати кривицу да је у тренутку настанка дужничко-поверилачког односа лице хтело да се то деси. Него шта него је хтело. Значи, мора да се промени кривично законодавство да бисмо направили законодавство које ће спречавати један вид оваквих превара и омогућити да привреда послује без страха да ће неко бити преварен, да ће неко бити оштећен, да ће због тога морати да затвори предузеће. На тај начин смо правили штете и држави, јер је затварао предузеће и онај ко је утајио порез, али и онај ко је био редован платиша али због оваквих није могао да послује на тржишту.

Министарство државне управе и локалне самоуправе, наравно, има обавезу да јавни сектор, поготово када је у питању државна управа... изврши реорганизацију државне управе и повећа њену ефикасност у наредном периоду, у складу са новим законима које ова влада треба да предложи Народној скупштини Републике Србије.

Министарство унутрашњих послова, које је задужено за безбедност свих нас – такође мора да се повећа ефикасност, да се изврши реформа полиције, да се утврди стратегија у развоју наше полиције и, наравно, пошто смо имали ситуације да су поново полицајци ти који су угрожени на свом радном месту, да се у сарадњи са Министарством правде коначно пооштре санкције за напад на овлашћено службено лице. Такође, то је нешто што очекује ову нову владу.

Министарство просвете и науке. Нажалост, у претходном периоду имали смо потпуно девастирање високошколских установа, тако да је, изгледа, потребно да министарство донесе нову стратегију о развоју високошколских установа, да одреди нове стандарде када је у питању акредитација високошколских установа да бисмо коначно имали праве стручњаке, који знају оно што пише у њиховој дипломи, а не назовистручњаке који су набавили диплому да би обављали неку државну функцију.

Министарство за рад, наравно, јесте јако важно, али ево како је тадашње министарство, из 2011. године, бринуло о запосленима, о развоју привреде, о развоју приватног сектора. Имали смо Закон о раду, који је, чини ми се, донет 2003. или 2004. године. Замислите да је наше Министарство за рад донело Правилник о примени Закона о раду, који је у супротности са Законом о раду! Рецимо, ако је неко власник одређеног предузећа и реши да прода то предузеће али један од услова јесте да са новим послодавцем у том истом предузећу заснује радни однос, нема право на увећање зараде по основу минулог рада док је био власник предузећа, иако је уредно уплаћивао све доприносе. Баш бих волео да видим тог државног секретара који је дао такво тумачење и подвалио министру да га потпише. Тако да очекујемо и нови Закон о раду, који ће ово недвосмислено да отклони.

Министарство културе и информисања такође има један озбиљан задатак, а то је да у наредном периоду коначно усагласи наш Закон о информисању са највишим стандардима, са стандардима који важе у земљама у окружењу, чак да буде по много чему и квалитетнији него у земљама у окружењу и земљама у ЕУ. Нисмо ми ти који то не бисмо знали и могли да урадимо, него је питање да ли се то хтело у овом периоду или није. Нама из Српске напредне странке контрола медијског простора није потребна. Ми се не бојимо да грађанима кажемо у каквој земљи живе, са каквим се проблемима ми срећемо и какве ће они проблеме имати. Очигледно је да је циљ доношења ранијих закона о информисању био да се грађани забављају неким стварима и да не схвате да живе све теже и теже. Мислим да то нови закон о информисању мора да реши, поготово када је у питању финансирање медија и власничка структура медија и све што је везано за информисање.

То су предлози. Мислим да је ово најважније што се тиче овог Предлога закона о министарствима. Предлог закона је сачињен у складу са економском ситуацијом на територији Републике Србије и једини његов циљ јесте да добијемо што је год могуће ефикаснију и рационалнију Владу, која ће морати пуно да ради на томе да државу уреди и да земљу економски опорави. Позивам колеге народне посланике да у дану за гласање гласају за предложене законе.

ПРЕДСЕДНИК: Захваљујем се предлагачу. Да ли известиоци надлежних одбора желе реч? (Не.) Да ли председници, односно представници посланичких група желе реч? (Да.) Реч има народни посланик Гордана Чомић.

ГОРДАНА ЧОМИЋ: Захваљујем. Даме и господо, своје излагање о Предлогу закона о министарствима и Предлогу закона о изменама и допунама Закона о Влади, као овлашћена представница Демократске странке, поделићу у два дела. Први део посвећен је опаскама, као што је ред и скупштински обичај, у односу на све оно што је истакао предлагач, народни посланик Верољуб Арсић, а други – наши коментари и предлози који су кроз амандмане поднети у процедуру Народне скупштине са жељом да овај Предлог закона о министарствима поправимо, а Предлог измена и допуна Закона о Влади учинимо модернијим и на корист свима.

Дакле, предлагач је, цитираћу, рекао да је „проблем претходних закона о министарствима био преплитање надлежности“. Нема већег задовољства за опозицију него што је садржај оваквог излагања какво је имао предлагач, пошто се у овом саставу, у једном случају као заговорник претходних предлога измена и допуна Закона о министарствима, налазио и данашњи предлагач. А на преплитање надлежности смо у два маха упозоравали ми из опозиције: на Министарство рударства и енергетике, на Министарство заштите животне средине и енергетике и Министарство пољопривреде, где су се преплитале надлежности током две године важења два закона о министарствима.

То је добро и велико је задовољство што се прихвата да се у овом предлогу закона брише, укида, одустаје од преплитања надлежности. Још када би било тачно, сви би били много срећни, али у другом делу ћу показати да је далеко од тога да је овај закон изузет од преплитања надлежности.

Предлагач је такође рекао да се овим законом подразумевају озбиљне структурне реформе. Не сумњам ни у добре намере предлагача ни у будући, за сада не у свим детаљима познат, програм рада Владе, који ћемо чути за неколико дана, али у овим предлозима закона који су пред нама, о министарствима и о Влади, нема никаквих структурних реформи. Није лепо говорити о закону и о структурним реформама које не постоје.

Да илуструјем да сам у праву: да се заиста у овом предлогу закона налазе структурне реформе, онда би било јасно дефинисано ко ће се у Влади, односно на који начин ће се у министарствима и ко бавити реструктурирањем и реформама јавних предузећа, јер су јавна предузећа у надлежности Владе Републике Србије, а не појединачних министарстава. Дакле, најаве озбиљних структурних реформи биле би или у једном или у другом предлогу закона, а нема их.

Пошто сви овде довољно дуго знамо како функционишу министарства и надлежности над јавним предузећима, онда знамо да министарство даје сагласност за „своје“ јавно предузеће, систематизације, план итд., али да Влада доноси одлуку. Нема назнака ни у једном ни у другом закону да ће се ту ишта променити.

Даље, предлагач каже, говорећи о предлозима закона о министарствима и изменама и допунама Закона о Влади, да је пореска политика оптеретила реални сектор. Овај закон се не бави пореском политиком, већ се бави надлежностима Министарства финансија. Немам никаквих замерки да предлагач кроз представљање Предлога закона говори и о ономе што он зна да је програм Владе, али онда он не може да има замерки када му неко из опозиције каже да ћемо о томе да разговарамо онда када Влада буде подносила свој програм, а сада говоримо о надлежностима Министарства финансија.

У вези с надлежностима Министарства финансија предлагач је говорио о побољшању рада Девизног инспектората, што се не види у закону о министарствима. Ту нема измена у односу на претходни закон, већ се говори о неоправданом изношењу девизних средстава шпекулативног сектора који тиме остварује екстраприход и о томе да „Министарство финансија гради кредитно-монетарни систем“, цитирам. То можете упоредити после са стенограмом; ем што о томе нема речи у овом закону, ем што то није тачно, да Министарство финансија води монетарну политику, јер је за то надлежна Народна банка Србије. Министарство финансија води фискалну политику. Добра економија једне земље, добра атмосфера једне земље огледа се у сагласју фискалне и монетарне политике.

То што сам у опозицији апсолутно не значи да од свег срца не желим добру, стабилну, паметну монетарну политику и добро одмерену фискалну политику. У опозицији сам зато да одрекнем право да ми се под садржајем закона о министарствима подмећу образложења која ни са једним делом садржаја закона о министарствима немају никакве везе.

На крају, предлагач је говорио о најмањем броју министарстава, што је тачно, за једно је мања од неких претходних влада. А то једно је било Министарство за Косово и Метохију.

Када се говори о томе да нема преплитања надлежности, говорило се о томе да је Министарство пољопривреде сада надлежно да спречи експлоатацију рудног богатства, као што је песак, шљунак и шодер, и да заштити водоизворишта. Осим што верујем да је у питању лапсус, јер постоје водозахвати, а не водоизворишта, али може и тако, није проблем, то је у директној супротности са оним што је предлагач закона рекао на почетку, а то је да нема преплитања надлежности.

Све у свему, закон о министарствима никада није посебно интересантан народним посланицима, пошто се мање-више рутински преносе надлежности из једног у друго министарство, осим када неко од нас посланика, без обзира на то да ли смо припадници владајуће коалиције или опозиције, има конкретан предлог који се тиче организације рада министарстава, као што ми као посланичка група имамо за ове предлоге закона о министарствима и о Влади. То је овај други део мог обраћања, којим ћу, надам се, заслужити вашу пажњу.

Наиме, предложили смо амандманима да се установи министарство заштите животне средине, природних ресурса и просторног планирања. Осим што ћу већи део образлагања овог амандмана и последичних амандмана из њега искористити у расправи у појединостима, основни разлог да ово предложимо је што постојећи Закон о министарствима даје Министарство пољопривреде и заштите животне средине. То је око 75% укупних преговора које имамо са Европском унијом. То је делимично искуство Хрватске, и то лоше искуство.

Шта значи 75% преговора које треба да воде преговарачки тимови једног министарства? Значи да се поглавље 27, које се тиче заштите животне средине, већ по заказаном року одржава у јуну ове године, отварање, односно скрининг поглавља 27. Иза тога следи скрининг за пољопривреду. Када водите преговоре, у којима се Србија налази, скринингом, отварањем и са две међувладине конференције, онда разговарате о томе шта ће се у пољопривреди и у заштити животне средине у Србији догађати за следећих десет, двадесет, тридесет година. Разговарате о томе како ће то да изгледа, колико ће то да кошта, ко ће то да плати и на који начин ћете договорити рокове за сопствену земљу, да би свима било лакше да испратимо оно што је задатак при преговору свих, а посебно оних који су већ чланови Европске уније.

То је процес који нигде до краја грађанима није био јасан и слабо је ко марио да га објасни. Ја га сматрам кључним, јер се у преговорима када је у питању пољопривреда и заштита животне средине ради о највећем делу преговора, ради се о највећој количини новца и о највећој одговорности свих нас који хоћемо да Србија добије најповољније рокове из транзиције, јер о томе се, у ствари, ради.

Ако хоћете да говорите о пољопривреди и ако хоћете да ваша пољопривреда буде иста као пољопривреда развијених или средњеразвијених земаља Европске уније, морате да знате с чиме улазите у преговоре, како ћете обезбедити што дужи транзициони рок за услов који стоји у преговорима након скрининга.

Ставити све то у једно министарство, у суштини, на једног преговарача из тог министарства и на групу која унутар министарства треба да му да подршку је нерационално, лоше по укупан рад Владе и не даје довољно гаранција да ће се процес преговора одвијати довољно квалитетно и довољно транспарентно. То је једини разлог зашто предлажемо посебно министарство заштите животне средине, природних ресурса и просторног планирања.

Када говоримо о другим аспектима овог закона по садржају, још један амандман који сам поднела, и неке моје колегинице и колеге из посланичке групе, тиче се одлуке да се укине Управа за родну равноправност. То је јако занимљиво. Жао ми је што због мојих организационих превида и краткоће времена нисам успела, заједно са колегиницама Надом Лазић, Биљаном Хасановић Кораћ, Бранком Каравидић, Стефаном Миладиновић и другим колегиницама и колегама са којима сам причала, да потписом покажемо да захтевамо да се у министарство врати Управа за родну равноправност. Не зато што би потпис на тај амандман њих обавезивао за гласање, него због поруке да је потребно да ако говорите о томе да разумете шта су људска права, шта су женска људска права и шта су послови који се обављају у сектору унапређења родне равноправности... При чему је „род“ двострука реч, она садржи и реч „жена“ и реч „мушкарац“. Потребно је о томе говорити да бисмо се супротставили тој лакоћи с којом ћемо укинути Управу за родну равноправност, која је основана на основу прописа и за све време постојања има резултате који су позитивни и дали су унапређење у овој области.

То је само једна од малих ствари, на први поглед, које су очите из овог предлога закона.

Оно што је наша нада јесте да ћемо се разумети у најмање две ствари када је у питању доношење закона и када је у питању критика опозиције.

Прва ствар је да ко год предлаже и ко год сматра при предлагању да може сакрити мањкавости предлога тиме што ће одузимати право опозицији да излаже зато што је једном била власт, о себи говори све. Да сам на месту било кога из владајуће коалиције, никада не бих тако наступила, што не значи да неће тако бити, ту нема помоћи.

Наш заједнички посао је да било ко из владајуће коалиције, боље него што јесте, представи своје предлоге, а посао опозиције је да, бар мало горе него што јесте, критикује мањкавости предлога, све са заједничким циљем да направимо најбољи могући предлог кроз дијалог о томе шта су надлежности сваког од министарстава датих у Предлогу закона о министарствима.

Што се тиче Закона о Влади, он има само један члан, којим се установљава могућност, воља, како год хоћете, Владе да оснива, у овом случају, савет. Наш амандман каже да Влада посебном одлуком коју доноси одређује да у чланству тог савета буде 30% мање заступљеног пола. Из много добрих разлога смо поднели тај амандман и надамо се подршци свих. За тај амандман нисмо тражили посебну подршку као што сам тражила од колегиница из свих посланичких група за идеју да не укидамо Управу за родну равноправност, јер то, сем да истражујемо колико је личног тона, што је детињасто и недостојно једног садржаја закона, нема никаквог ефекта, а може да буде много велике штете.

У случају Закона о Влади, наш предлог је стратешки. Ако се ради о савету, ако хоћете да премијер има саветодавно тело за економски развој и ако се ради о томе да без тог става да буде 30% мање заступљеног пола нећемо видети сјајне, вредне жене са сјајним знањем, образовањем, искуством, вештинама и вољом да своје женско знање уложе у тај савет, онда најмање што би било добро по све јесте да се тај амандман на измене и допуна Закона о Влади прихвати.

Како било да било, захвална сам предлагачу што је сматрао да га опозиција неће пажљиво слушати. Врло пажљиво смо слушали. Ако постоји садржај којим би неко у име предлагача бранио предлог закона, а да опозиција каже – јој, супер је што је овако, онда је то био садржај који смо слушали, који је ишао од тога да се укидају преплитања надлежности до тога да је доказ за то да је експлоатација рудног богатства у Министарству пољопривреде (о песку, шљунку и шодеру) и представља део закона о министарствима. Не представља.

Али, то што међусобно размењујемо опаске о садржајима излагања ни нас из опозиције ни вас из владајуће већине не треба да спречи да будемо фокусирани на оно што је садржај закона о министарствима и Закона о Влади, а што ће бити боље решење него што је тренутно у предлогу.

Да завршим са једном анегдотом како то изгледа када нећемо дијалог у Скупштини. У претходном сазиву сам била чланица Одбора за заштиту животне средине, који је за министре који су му подносили извештаје имао и министарку енергетике и заштите животне средине и министра рударства. Постоје стенограми са седница тог одбора.

Анегдота је следећа: питала сам министра о фази у којој се налази студија изводљивости о каналу који је најављен 2012. године као канал од Београда до Солуна. Министар ми је рекао да је то завршено. Пошто сам неко ко инсистира на детаљу, питала сам која фаза студије изводљивости је завршена, на шта је министар одговорио да је све то завршено. Нити замерам министру што је то рекао на Одбору, разумем, понело је човека, нити мислим да је то ишта сем анегдоте, али сјајне анегдоте, која све нас треба да подсети да пазимо на тежину јавно изговорене речи. Она понекад излети и онда те речи владају нама, а не ми речима. Зато је ова анегдота прилог томе да сви пажљиво размислимо пре него што заборавимо колику тежину јавне речи има свако од нас, без обзира на то да ли брани предлог неког закона, да ли брани садржај надлежности неког министарства или га коментарима, опаскама и предлозима оспорава.

Хвала вам за пажњу с којом сте ме саслушали и надам се да ће наш допринос бити да се неке од ствари у оба закона промене набоље.

ПРЕДСЕДНИК: Захваљујем. Да бих поспешила дијалог који је тражен од посланице опозиције госпође Гордане Чомић, дајем реч Верољубу Арсићу као представнику предлагача.

ВЕРОЉУБ АРСИЋ: Даме и господо народни посланици, неколико пута сам био овлашћени предлагач неког закона и као народни посланик предложио неки закон. Нико не може да ми спори да нисам пажљиво слушао своје колеге из опозиције и да нисам ценио њихов рад и жељу да се неки предлог закона регулише, побољша. Ценио сам и то што сваки посланик хоће да у предлог закона стави и своју политичку идеологију, програм своје политичке странке. Ако то није било у супротности са стратегијом због чега је закон донет, и то је било усвајано. Оно што је било у супротности са стратегијом није било усвојено. Не можете да кажете да смо лоши народни посланици, који подржавају Владу Републике, зато што нећемо за сваки предлог да вам изађемо у сусрет. То не можете да кажете.

Исто тако, и ја сам пажљиво слушао вас. У закону о министарствима се не налазе јавна предузећа. Обједињавање рада јавних предузећа треба да буде регулисано Законом о јавним предузећима. Он ту материју регулише, и ко је оснивач, и како се именује директор, и како се именује руководство тог јавног предузећа итд., тако да то не може да буде предмет овог закона.

Када сте рекли кредитно-монетарни систем, прочитаћу закон: министарство, између осталог, врши „надзор над применом прописа који се односе на промет роба и услуга са иностранством и обављање делатности у иностранству са становишта девизног пословања и кредитних односа са иностранством и друге послове девизне инспекције, у складу са законом; систем финансијских односа са иностранством...“ итд. Па, између осталог каже и: „међународних уговора о избегавању двоструког опорезивања; царински систем, царинску тарифу, мере ванцаринске заштите и слободне зоне, кредитно-монетарни систем“.

Народна банка контролише кредитно-монетарни систем у земљи. Кредитно-монетарни систем који је са иностранством, за који је везан Девизни инспекторат, контролише Министарство финансија. Раније је то била Народна банка. Не знам зашто је то промењено, али је промењено. Стављено је у надлежност Министарства финансија. Да ли има својих предности? Има. Да ли има својих мана? Има и тога. Нисам био у стању, када сам овај закон предлагао, да проценим шта је боље или горе. Хајде да видимо, да наставимо овако, какве ће резултате да да.

Значи, то се односи на спекулативни карактер кредитно-монетарни са иностранством, са изношењем новца за разне авансе, за увоз роба и услуга који се никад не деси, за извоз робе па се никада не донесу девизна средства од извоза те робе, нити се увезе нека друга роба. То су све облици кредитирања, кредитно-монетарне политике, не само преко финансијских институција, али има и међународних финансијских институција. Министарство финансија, у сарадњи са Народном банком, баш тако сам рекао, треба да оствари контролу. Значи, Народна банка је та која даје сервис Девизном инспекторату. То тако функционише.

Када је у питању пољопривреда, динамика је већ предвиђена ССП-ом. Немамо ми ту нешто много да тактизирамо.

Када су у питању рудна богатства, ако Влада Републике Србије нешто не прогласи за стратешки важно, него неки појединац реши да се бави експлоатацијом нечега па мора да уништи пољопривредно земљиште, мора да уради пројекат рекултивације пољопривредног земљишта и по завршетку експлоатације да га врати у првобитно стање. Да ли је то радило до сад? Да ли је то функционисало? Није. Да ли је за то надлежна инспекција у пољопривреди? Јесте.

Када је у питању вађење шљунка из водотокова, ко је надлежан за то, ко регулише? Па, надлежно је Министарство пољопривреде. Имамо управу. Шта се дешава? Да би једна мала групица огроман новац трпала себи у џепове, упропашћује се један град. Један од градова који се упропашћују је и Пожаревац. Само за заштиту водоизворишта град је потрошио триста милиона динара, да би неко могао да експлоатише шљунак, а надлежно министарство не штити свој водоток. О томе причамо.

Када је у питању развој демократије у овој Народној скупштини, ту могу само у једном делу да замолим колеге народне посланике који су и стари и нови потпредседници, а то је – када је колегиница Гордана Чомић била потпредседник Народне скупштине, како су њени председници водили седнице. Ако тако води садашњи председник, Маја Гојковић, поднећу оставку и вратићу се да будем обичан народни посланик, што је требало ви да урадите када је у Скупштини био укидан пренос, када су посланици били истеривани из сале, када су искључивани са седнице посланици који нису ни били у згради Народне скупштине. Немојте нама о томе да причате.

Што се тиче мање заступљеног пола у савету, немам ништа против. Али, шта ако председник Владе реши да у том савету буду само даме, а ми смо га законом то спречили? Немамо намеру да полемишемо када је у питању родна равноправност. Ми из Српске напредне странке желимо да наше даме имају место у друштву које им припада и да остварују своја права. Наравно, онолико колико оне то желе и онолико колико мисле да могу, а не да их натерујемо у нешто што можда ни саме не желе. Хвала вам.

ПРЕДСЕДНИК: Реч има народна посланица Гордана Чомић, реплика.

ГОРДАНА ЧОМИЋ: Захваљујем. О томе вам причам. То што ви имате потпуно право да судите о мојим поступцима без обзира на то да ли обављам посао потпредседнице Скупштине, чланице одбора, чланице међународне делегације или било који од послова који ми повери председница Скупштине или председник посланичке групе, дакле, ви имате потпуно право да сматрате да је то без везе, али то нема никакве везе ни са чим. То је мало проблем садржаја овог дијалога. Поготово нема никакве везе са опаскама које сам рекла о садржају вашег излагања. Осим што нема везе, није ни тачно, пошто сам и вашим гласом, на чему вам се искрено захваљујем, ја и сада потпредседница Скупштине.

Надам се да ће председница Скупштине у мандату који је пред нама умети да провери да ја знам члан закона који обавезује садржај рада потпредседника Скупштине и који гласи – потпредседник Скупштине помаже у раду председнику Скупштине. Тако гласи и тако сам се понашала и у претходном сазиву, и у овом ћу. Да ли ћу или не бити вама по вољи тако да заборавите да није квалитетан дијалог ни покушај омаловажавања и личне дисквалификације, ту немам никакве наде.

Али, монетарну политику води Народна банка Србије. Фискалну политику води Министарство финансија, односно Влада Републике Србије. Садржај који сте са нама поделили о томе је да то за шта је био надлежан министар Лазар Крстић, а пре њега министар Млађан Динкић, да то не ради. Садржај вашег излагања је да оно за шта је надлежан министар Гламочић био, и министар Горан Кнежевић, да то не ради. Садржај вашег излагања је да директор царина не ради. Ја сам најлепше што сам умела покушала…

(Председник: Време.)

… у свом излагању да вам кажем…

(Председник: Молим вас, истекло вам је време, а позвали сте се на добро знање Пословника. Хвала.)

Хвала.

ПРЕДСЕДНИК: Реч има народни посланик Драган Јовановић.

ДРАГАН ЈОВАНОВИЋ: Госпођо председнице, даме и господо народни посланици, испред нас је закон о министарствима и ја бих, пре свега, да говорим о теми.

Нова влада, 16 министарстава. Моје колеге из Нове Србије и ја то схватамо као први корак у остварењу онога што смо говорили и обећавали грађанима Србије у предизборној кампањи, а то је да ћемо имати малу и ефикасну владу. И, то је једна ствар коју ће Влада показати, кренути примером од себе, да је потребно значајно смањење државне управе.

Због тога морамо пре свега похвалити одређене корекције и спајања министарстава која су учињена ради ефикаснијег рада Владе. Наравно, оно што мене посебно радује, то је обједињавање министарстава грађевине, урбанизма, саобраћаја и сада, како ће се то називати, инфраструктуре у једно министарство, јер зачетник тога је 2004. године био наш председник, Велимир Илић, када је то било Министарство за капиталне инвестиције, које је показало значајне резултате у свом раду све до 2008. године када је расформирано.

Оно што бих такође желео да подвучем, то је да се спајају министарства рударства и енергетике. Ја сам на челу општине већ девет година, имам различита искуства у раду са министарствима, али некако нисмо били најзадовољнији радом овог министарства за рударство и просторно планирање. Надам се да ће ово спајање сада довести до ефикаснијег рада и до значајно боље координације, пре свега са локалним самоуправама, тамо где ће се потенцијално истраживати, или не, било какве руде, односно племенити метали.

Такође бих похвалио издвајање животне средине из министарства за енергетику, јер смо сви свесни чињенице да је просто парадоксална ствар да енергетика, која значајно утиче на загађење животне средине, као сектор буде у једном министарству са неким ко треба да штити ту животну средину.

Оно што бих посебно подвукао јесте да бисмо били још срећнији да се евентуално размишљало, али биће времена, да једнога дана заштита животне средине буде у сектору министарства здравља. За почетак, и пољопривреда је можда у реду, јер Министарство пољопривреде, шумарства и водопривреде покрива толико широк спектар. Сви смо сведоци, када су се десиле ове елементарне непогоде, поплаве и све ове несреће које су нас задесиле, да је било потребно значајно ангажовање и овог министарства. Оно што сви треба посебно да нагласимо јесте ефикаснији рад Сектора за ванредне ситуације.

Сведоци смо, када помињемо Министарство пољопривреде, да после ове несреће са поплавама и бујицама која нам се десила ових дана у Србији, не смемо гледати у небо и чекати шта ће се дешавати са нпр. противградном заштитом, која је од изузетног значаја за приносе наших пољопривредника, пре свега воћара, у Србији, а сведоци смо да данас просто на противградним станицама немамо ракета.

Такође, оно што бих желео да похвалим јесте да 16 министарстава и ефикаснија Влада треба да буде „рецепт“ како би се требало односити када дођу неки следећи сазиви парламента, да се већ једном у Србији устали број министарстава и да се не дешава да у сваком новом сазиву имамо различит број министарстава и стално преношење из једног министарства у друго министарство архиве и свега осталог што чини пратећу документацију, а онда је увек потребно време да се та нова министарства устале.

Оно што бих замолио све народне посланике јесте да просто разумеју и схвате да је потребно увек брже и ефикасније радити. Због тога бих поздравио, и у име својих колега, формирање јасног и чистог Министарства за државну управу и локалну самоуправу.

Имали смо раније министре... Пре свега, он није сад овде, али треба га поменути, министра Динкића, који је врло свесрдно изумео једно министарство које се звало – за равномерни регионални развој. У оквиру тог министарства увек су могле да се раде различите ствари, као што је изградња путева да би се помогла пре свега места где су били његови људи на власти на локалу. Због тога је добро да Министарство привреде и Министарство инфраструктуре преузму ингеренције равномерног регионалног развоја, а да државна управа буде министарство које ће на ефикасан начин решавати питање, пре свега, вишка прегломазне администрације, почевши од Владе Србије, па све до последње локалне самоуправе у Србији. Мора се јасно решити шта са овим огромним државним апаратом који је нагомилан претходних година, богами, од 2000. године па до дана данашњег.

Наравно, ми ћемо подржати овај предлог закона. Предлагачу и будућој влади у своје и у име својих колега желим сваку срећу. Ово је само почетак, нас очекује овде велики рад. Надам се да је ово само један почетак изградње боље и лепше Србије. Хвала пуно.

ПРЕДСЕДНИК: Реч има народни посланик Ненад Чанак. Изволите.

НЕНАД ЧАНАК: Даме и господо народни посланици, желео бих само пар речи да кажем и нећу вам одузети много времена.

Прво на шта бих желео да вас подсетим, то је колико ова седница кошта, колико кошта заседање Народне скупштине новца пореских обвезника, колико кошта све ово што ми овде радимо и колико ће да кошта уколико не будемо радили добро.

Говорити о овом закону о којем смо имали објашњење нашег колеге господина Арсића, мислим да је траћење времена из једноставног разлога што се из њега не види довољно да би се могло говорити више него промовисати своје политичке ставове, омаловажавати политичке ставове других или шта тако.

Мислим да је веома важно да приметимо сви заједно једну ствар. Добро делује што ће бити мање министарстава, изгледа револуционарно, као и сваки захват тога типа. Наравно, тек се после покажу мане или промашаји, ако их буде, а мислим да ми за мане и промашаје, сви заједно, више немамо времена. Немамо за то ни времена, нити су нам мандате за то дали грађани Србије.

Све у свему, морам да приметим да ми из смањеног броја министарстава не видимо колико ће у тим министарствима бити запослених, колики ће бити трошкови тих министарстава, колико ће људи у њима радити или не, као што је било случајева до сада. Не видимо како ће се формално смањење администрације смањењем броја министарстава одразити на опште уштеде у друштву. Не видимо све то, а то је оно што је најважније. Узгред, стара добра изрека каже – најскупље је оно што не ради. Дакле, ако се не буде радило, све ће бити прескупо, ма колико мало било министарстава. Ако се добро ради, нека их буде и педесет, ако буду омогућила да људи у овој земљи живе боље.

Управо због тога апелујем на све вас да размислите у каквом је стању ова земља, да размислите шта сви заједно можемо да урадимо да се у овој земљи живи боље, шта можемо сви заједно да урадимо да ова скупштина, највиши представнички дом свих грађана ове земље, без обзира на националну, верску и политичку припадност, буде место одговорних речи, место где ћемо разговарати о томе како да решавамо животне проблеме, а не да се бавимо тиме како ћемо настављати предизборну кампању после завршетка избора.

Управо због тога вас молим, и колеге из владајуће већине и колеге из опозиције, да говоримо о теми, а тема је овде Закон о Влади, да то урадимо кратко и ефикасно и да почнемо да се бавимо решавањем нагомиланих проблема. Најлепше вам захваљујем.

ПРЕДСЕДАВАЈУЋИ (Владимир Маринковић): Захваљујем господину Чанку. Реч има народни посланик Верољуб Арсић. Изволите.

ВЕРОЉУБ АРСИЋ: Даме и господо народни посланици, захваљујем претходном говорнику. Он је управо рекао неке ствари на које је Српска напредна странка спремна. Још пре него што је председник Српске напредне странке постао мандатар за састављање Владе ми смо хтели о овој влади да разговарамо са свима, са свима онима који су прешли цензус и који се налазе у Скупштини. Нисмо ми ти који су постављали услове. Ми као посланички клуб имамо 136 посланика, а 158 посланика је освојила листа коју је предводила Српска напредна странка. Нама за формирање Владе буквално не треба ниједан коалициони партнер, али смо били спремни да разговарамо са свима и нисмо постављали услове – хоћемо са овим или хоћемо са оним. То су неки други радили. То није наш проблем. Ми смо све оне који желе да буду добронамерни позвали у Владу Републике Србије и нико не може да нам приговори да није тако.

Е сад, ако неко жели да да свој допринос као странка која не жели да учествује у извршној власти, већ да цени искључиво квалитет закона које будемо доносили, или жели да цени искључиво квалитет рада Владе, а да не подржава ту владу, али жели да да свој допринос, ми ни томе нећемо да се противимо и да се љутимо. Не можемо никога да натерамо ни у Владу, нити да му забранимо да подржава Владу. Увек смо се понашали на тај начин да смо све добронамерне предлоге, сугестије, шта год је долазило из редова народних посланика који не подржавају Владу Републике Србије, а побољшавало је текст предлога закона, прихватали као нешто што је добро и што треба да се нађе у неком предлогу закона или, у крајњем случају, у неком закону. Тако да нама те ствари не можете да приговарате.

ПРЕДСЕДАВАЈУЋИ: Реч има народни посланик Ненад Чанак, реплика. Изволите.

НЕНАД ЧАНАК: Нисам ја никоме желео било шта да приговарам, ја сам само говорио своје најдубље уверење. Немојте ме терати да сада крећемо у некакве разговоре типа – зашто сте сада мењали Закон о Влади када сте имали прилике и прошли пут да то урадите, тј. у прошлом мандату, када сте такође били део већине. Не бих уопште о томе да разговарам.

Веома сам поносан на то што у овој влади не видим министарства за крупне провизије и министарство за недостатак доказа, што је већ одлично. Мислим да та министарства нису требала ни раније, мада их је било. У том смислу, ја вам се захваљујем и мислим да ову дискусију треба завршити на овом месту и прионути на посао. Хвала вам лепо.

ПРЕДСЕДАВАЈУЋИ: Захваљујем. Реч има народна посланица Олгица Батић. Изволите.

ОЛГИЦА БАТИЋ: Хвала, поштовани председавајући. Уважене даме и господо народни посланици и народне посланице, трудићу се, наравно, само да се држим онога што је на дневном реду, а то је ова обједињена тачка – Предлог закона о измени Закона о Влади, као и новопредложени закон о министарствима.

Што се тиче Предлога закона о измени Закона о Влади, мислим да нема потребе да улазимо у неку подробнију дебату будући да се ради о измени само једног члана, и то члана 28. и његовог става 1, којим се каже да „председник Владе може да оснује савет за економски развој, савет за државне органе и јавне службе и друге савете. Састав савета одређује се актом о његовом оснивању“.

Испред Демохришћанске странке Србије не видим апсолутно ништа спорно када се ради о измени оваквог једног члана. Осим тога, колико знам, и Законом о Влади, али оно што је још битније јесте да су и Пословником о раду Владе Републике Србије јасно дефинисана и стална радна тела и повремена радна тела, а као повремена радна тела управо се наводе савети, експертске групе, радне групе итд., тако да у потпуности налазим за сходно што се ишло са изменом управо оваквог члана наведеним предлогом закона.

Наравно, на овом месту, када већ помињемо и данас расправљамо у начелу о овим законима, имам један добронамеран предлог за Владу, када буде конституисана, а то је да одмах по конституисању приступи не изради измена и допуна Пословника о раду Владе Републике Србије, већ доношењу потпуно новог Пословника о раду Владе Републике Србије, којим би се прецизирала како стална радна тела (мислим на комисије и одборе), тако и повремена радна тела.

Наравно, има ту још мноштво других питања. Надам се да ће такав мој предлог, будући да је добронамерно предложен, бити добронамерно прихваћен и да ће Влада заиста тако нешто учинити.

Што се тиче Предлога закона о министарствима, такође могу да кажем да ће Демохришћанска странка Србије овакав Предлог закона о министарствима подржати. На овом месту не могу да се не осврнем и не вратим на 2000. годину, да кажем да је влада др Зорана Ђинђића имала 17 министарстава, да је влада господина Живковића имала 24 министарства, да је Коштуничина влада имала 17 министарстава, да је Цветковићева влада имала 24 министарства (не говорим о оном без портфеља, то ни не рачунам уопште у министарства), да је Дачићева влада имала 18 министарстава (где такође не говорим о министарствима без портфеља). Надам се да ова влада неће наставити са том праксом давања министарстава без портфеља некоме не би ли се задовољиле нечије политичке амбиције.

Што се тиче самог предлога закона, похвално је што се први пут предлаже најмањи број министарстава, до сада, које би бројала Влада Републике Србије. На првом месту наведено је, наравно, Министарство финансија, а на другом месту Министарство привреде. Коначно, ето, десило се и у земљи Србији да се после вишедеценијског руковођења једним ресором, од којих је пар година пало на једно спектакуларно министарство, звано Министарство финансија и привреде, које је водио исто тако један савршени економски експерт, овим законом такве ствари раздвајају, као и у свакој нормалној и цивилизованој земљи, будући да финансије и привреда морају да буду посебни ресори. Наравно, сви смо ми сведоци како се у пракси долазило до тога да се спаја неспојиво.

Што се тиче Министарства пољопривреде и заштите животне средине, нећу се упуштати у сама објашњења што се тиче надлежности које улазе у круг ових министарстава, посебно када говоримо о Министарству пољопривреде, чије су надлежности доста широке. Али, рецимо, осврнућу се на нешто што је предлагач, господин Верољуб Арсић, споменуо. Изнео је прилично критички став према досадашњем раду Републичке управе за ветерину. На овом месту се, наравно, морам сложити са њим, а морам се сложити из следећих разлога. Поред критика које је изнео, надовезаћу се и изнећу још неке критике, везане управо за рад Републичке управе за ветерину. Ако је неко говорио о ветерини у прошлом сазиву, онда је то била Демохришћанска странка и онда сам то била ја испред Демохришћанске странке. Ако је неко говорио о томе да се ветерина као стуб једног друштва у крајњој инстанци мора подржавати, то сам управо била ја и то је управо била Демохришћанска странка Србије.

Управа за ветерину, иста та, републичка, коју је господин Арсић поменуо, мора се реконструисати. Прво се мора променити или, уколико хоћете, мора се попунити број инспектора који недостаје. Али пре него што се попуни број инспектора који недостаје мора да се изврши контрола рада оних инспектора који се сада налазе у таквој Републичкој управи за ветерину; мора да се омогући њихова даља едукација, јер то је нешто што је неопходно. Мора да се више обрати пажња на оно на шта сам указивала и у претходном сазиву, а то је управо теренска ветерина. Плаћање, посебно теренским ветеринарима, мора да буде редовно, не сме да се касни три месеца као што је то била пракса. Мора, наравно, да се једном коначно заврши референтна лабораторија и да та иста референтна лабораторија коначно почне да ради.

Наравно, без јаке Управе за ветерину нема ни квалитетних преговора са Европском унијом. А без преговора са ЕУ, и то без било каквих корака у циљу напредовања, када говоримо о Републичкој управи за ветерину, бојим се да ће поглавље 12 остати мртво слово на папиру.

Добра су, такође, решења, бар по мени, и то је став Демохришћанске странке Србије, што се Министарство правде и државне управе раздваја, па сада имамо два министарства: имамо Министарство правде и имамо Министарство државне управе и локалне самоуправе. Некада је ово било спојено министарство, па смо имали и правду и државну управу и локалну самоуправу, по оној старој, добро познатој „три у један“. Али, то су биле неке друге прилике и нека друга политичка времена.

Оно што мислим да је циљ Министарства државне управе и локалне самоуправе, без обзира ко то министарство персонификовао, дакле, без обзира на то ко био на челу тог министарства, јесте да мора да приступи једној озбиљној реформи државне управе. Сматрам да је то нешто што је тренутно најнеопходније.

У погледу осталих министарстава, да не бих посебно улазила у анализу њихове надлежности, овим предлогом закона предвиђене су само надлежности министарстава, не делим мишљење да се надлежности министарстава преплићу. Чини ми се да се поприлично добро и озбиљно систематишу, бар када се ради о 16 министарстава, што ћу опет испред Демохришћанске странке Србије похвалити, јер то је новина, у циљу смањења. Једној држави која тежи да буде озбиљна, која тежи да буде одговорна, која тежи да успешно настави преговоре са ЕУ, не треба Влада од 24–25 министарстава, не треба јој Влада ни од 18 министарстава. Довољна је Влада од 16 министарстава, али Влада коју ће персонификовати, коју ће представљати одговорни појединци и, наравно, зналци свог посла.

Наравно, на овом месту напоменућу да ову владу, без обзира на Предлог закона о изменама Закона о Влади, као и Предлог закона о министарствима, чека озбиљан посао, који ће се налазити у делокругу неких од предложених министарстава. Ту пре свега мислим на Закон о раду, на Закон о стечају и приватизацији, на Закон о државним службеницима.

На овом месту такође желим да упутим један конструктиван предлог и волела бих да ме предлагач саслуша, ако је икако могуће. Будући да се сада предлаже закон о министарствима и да је чланом 2. предвиђено 16 министарстава – похвалићу то, то је нешто епохално, први пут се дешава да једна влада броји 16 министарстава – мислим да треба да се приступи изменама и допунама Закона о Народној скупштини, изменама и допунама Пословника о раду Народне скупштине. Тачније речено, не изменама и допунама, него доношењу потпуно нових закона. Јер, овако долазимо у ситуацију да, рецимо, имате посебно Министарство правде, имате посебно Министарство државне управе и локалне самоуправе, а јуче смо конституисали Одбор за правосуђе, државну управу и локалну самоуправу. Мислим да то представља један добар предлог. Не смемо пренебрегнути такве чињенице, како би сваки закон био у складу са другим и како један не би дерогирао други.

На крају крајева, у дану за гласање, а амандмане нисам подносила, у дану за гласање испред Демохришћанске странке Србије ћу подржати овакве предлоге и гласаћу за оба предлога закона.

ПРЕДСЕДАВАЈУЋИ: Захваљујем колегиници Батић. За реч се јавио народни посланик Зоран Живковић. Изволите.

ЗОРАН ЖИВКОВИЋ: Јављам се на основу реплике. Поменут сам. Не сумњам у добронамерност претходнице, али само да исправим, и то због јавности: Влада Зорана Ђинђића имала је 19 министара и, мислим, 24–25 чланова укупно, пошто је било пет или шест потпредседника Владе. Влада коју сам ја наследио је задржала исти број министара, деветнаест, а мислим да је био један потпредседник мање.

Значи, треба правити разлику између броја министара и броја чланова Владе. Имате председника који није министар; имате министре без портфеља; имате потпредседнике који нису министри.

Према томе, тачно је да је ово најмања влада у модерној историји Србије, са 16 чланова, али није тачно да је Влада Зорана Ђинђића имала 17, а она влада коју сам ја водио 24; имале су исти број – 19. Нова странка ће вам касније дати свој предлог Владе која се састоји од само девет министарстава, односно десет чланова. Хвала вам.

ПРЕДСЕДАВАЈУЋИ: Реч има народна посланица Олгица Батић. Изволите. Молим вас, реците по ком основу се јављате и наведите члан.

ОЛГИЦА БАТИЋ: На основу члана 107.

ПРЕДСЕДАВАЈУЋИ: Шта је члан 107? Реплика је члан 104.

ОЛГИЦА БАТИЋ: Реплика је 104, али ви сте дали реплику, а ја нисам поменула Зорана Живковића као Зорана Живковића, већ Владу као колегијално тело. Мислим да је бесмислено да се овде дају реплике тек тако, јер колегу Зорана Живковића нисам поменула у својству народног посланика, нити сам се на било који начин њему обратила. Осврнула сам се на прошлост и само децидно говорила о томе која влада је имала колико чланова, а Зоран Живковић је, наравно, у једном тренутку био председник те владе. Нити сам навела његово својство као председника Владе, нити сам споменула Зорана Живковића.

ПРЕДСЕДАВАЈУЋИ: Уважена колегинице Батић, у складу са чланом 104. где јасно пише: „Ако се народни посланик у свом излагању на седници Народне скупштине увредљиво изрази о народном посланику који није члан исте посланичке групе или наведе име народног посланика...“, што сте ви децидно урадили, поменули сте име господина Зорана Живковића, на основу тога сам народном посланику Зорану Живковићу дао реплику.

Реч има народна посланица Елвира Ковач. Изволите.

ЕЛВИРА КОВАЧ: Поштовани потпредседниче, даме и господо народни посланици, дозволите ми да у име посланичког клуба СВМ изнесем наше мишљење о предложеним законима, тачније, у свом излагању базираћу се на Предлогу закона о министарствима.

Наравно да се слажемо са тим да Влада треба да буде што ефикаснија, да сама организација министарстава треба да буде рационална, смислена, економична, а све у циљу смањења јавних расхода. Стога подржавамо да се број министарстава смањи са тренутних 18 на 16, као што је овде предложено.

С друге стране, морам рећи да је добро што се у овом смањењу није претерало и што није дошло до оног о чему се спекулисало, да можда будућа влада треба да има само десет или дванаест министарстава. У том случају једноставно би било немогуће адекватно груписање послова из појединих сродних области, као што је то у овом предлогу добро урађено. Ако могу да се нашалим, чак и у овом уваженом Дому Народне скупштине, као што видите, за представнике Владе Републике Србије планирано је 20 столица.

Циљ Предлога закона о министарствима, као што то можемо да видимо и у образложењу уваженог предлагача закона, јесте што оптималније коришћење ресурса, значи, рационалност, да се задаци Владе извршавају што ефикасније, успешније и, наравно, да се штеди.

Када причамо о конкретним решењима, чули смо, децидно је наведено 16 министарстава. Ми посланици Савеза војвођанских Мађара сматрамо да је ова предложена структура врло реална и логична. Многи су претходници овде причали о томе и видели смо, значи, и медији, која су то министарства повезана. Дозволите да ја поновим и да образложим зашто је то добро.

Изузетно је значајно што је повезано министарство, што су сада у једном министарству грађевинарство, саобраћај и урбанизам (то је била једна од наших замерки када смо пре скоро две године разговарали о овом истом предлогу), као и што је повезана енергетика са рударством.

Оно што представља новину јесте то што је Министарство пољопривреде сада повезано са заштитом животне средине. Министарство пољопривреде је од изузетне важности за све нас. Када кажем за све нас, желела бих да нагласим колико је то од важности конкретно за војвођанске Мађаре, јер већина војвођанских Мађара живи од ове гране привреде. Због тога бих желела још да нагласим зашто је значајан опис послова овог министарства и које су то ствари које сматрамо позитивним.

Позитивно је што се земљорадничко задругарство налази у опису послова Министарства пољопривреде, илити пољопривреде и заштите животне средине, већ како ће се то звати у будућности.

Морам, с друге стране, да споменем да ће надзор над радом Републичке дирекције за робне резерве, према овом предлогу, вршити Министарство трговине, туризма и телекомуникација. Можда је требало размишљати, што се тиче робних резерви, и о Министарству пољопривреде, али свесни смо тога да је оваква ситуација била и претходних неколико година.

Зашто је значајно и добро што је пољопривреда у истом министарству са заштитом животне средине? Управо због тога што се на овом пољу очекује највише посла што се тиче хармонизације наших прописа са европским прописима, прописима ЕУ. И, нажалост, управо је заштита животне средине, управо су то питања на којима је најмање учињено у прошлости.

Надаље, због изузетно великог обима посла, јако је добро што је раздвојено Министарство правде и, с друге стране, Министарство државне управе и локалне самоуправе. За нас посланике Савеза војвођанских Мађара је изузетно добро што је, ако могу тако да се изразим, растерећено ово министарство, овај други део, сада посебно Министарство државне управе и локалне самоуправе. У његовој надлежности, односно у опису послова овог министарства је вођење Регистра националних савета националних мањина, односно избор ових савета, као и вођење посебног бирачког списка ових савета, али и припрема прописа о људским и мањинским правима и остали послови, док је, занимљиво, вођење Регистра цркава и верских организација остало у Министарству правде. Значи, значајно је што су подељена ова министарства и што се растерећује ово друго споменуто министарство.

Када причамо о националним саветима националних мањина, подсетила бих вас да је од изузетне важности да се што пре од стране овог високог дома, Народне скупштине Републике Србије, усвоје предложене измене и допуне Закона о националним саветима националних мањина, које се већ налазе у скупштинској процедури, како би се што пре извршио избор ових националних савета. Наиме, већини националних савета истиче мандат већ у јуну ове године. Као други корак, морам да споменем да је значајно да се донесу и друге измене и допуне Закона о националним саветима националних мањина, баш због усклађивања овог закона са Одлуком Уставног суда.

Које су то новине које СВМ поздравља? То је Управа за брзи одговор у оквиру Министарства привреде. Ова управа преузима, делом, надлежности Канцеларије, а то је нешто ново, и у свом делокругу има унапређивање услова за привлачење страних инвестиција, што је изузетно значајно, и подизање ефикасности у реализацији пројеката који су значајни за Републику Србију.

Занимљиво је, и то поздрављамо, да се у називу Министарства образовања спомиње и наука, али оно што је још значајније јесте да овај предлог закона ставља нагласак на науку на тај начин што се у делу где се спомињу општи послови, односно заједнички послови за сва министарства наглашава значај науке. Једна од предложених новина је да сва предложена министарства у оквиру свог делокруга имају већи утицај на оснивање и рад научноистраживачких организација, као и на одабир научноистраживачких пројеката од важности за њихов делокруг.

Следећа новина, о којој овде нисмо много чули данас, јесте увођење Републичког секретаријата за јавне политике. У надлежности, односно у опису послова овог Републичког секретаријата за јавне политике је и израда стратешких докумената којима се утврђују јавне политике, као и усклађивање ових предлога стратешких докумената са нацртима закона, као и са већ усвојеним стратешким документима.

Надаље, што се тиче нас и мањинских питања, желела бих да нагласим да је добро што је у оквиру Министарства културе и информисања наглашено информисање националних мањина.

Занимљиво да је у оквиру описа послова Министарства за рад, запошљавање, борачка и социјална питања и образовање одраслих. Ово је такође промена, односно новина, јер је образовање одраслих раније било у делокругу Министарства образовања. Сећамо се, не тако давно, пре непуних годину дана, овде смо коначно донели Закон о образовању одраслих. Сада је то у делокругу другог министарства, што је добро зато што је циљ образовања одраслих управо квалификација и преквалификација према потребама тржишта рада. Зато је значајно да рад, запошљавање буде повезано са питањем образовања одраслих.

Значајно је да укидањем пет канцеларија није укинута Канцеларија за људска и мањинска права. Вероватно ће неки причати о томе да је неопходно посебно министарство за људска и мањинска права. Ми смо реални и свесни тога да је са овако малим бројем министарстава било немогуће имати још и посебно министарство за људска и мањинска права. Ми смо на томе инсистирали 2008. године. Било је изузетно значајно да тада постоји посебно министарство за људска и мањинска права, да то министарство предложи и да касније од стране Народне скупштине буде и донет Закон о националним саветима националних мањина, августа 2009. године, и да се први пут организују директни избори за ове савете 2010. године. Као што сам споменула, ове надлежности сада прелазе, налазе се у мало растерећенијем Министарству за државну управу и локалну самоуправу.

Да закључим, предложена структура даје могућност да ова влада буде економичнија, рационалнија, али и ефикаснија у свом послу. Стога ће Савез војвођанских Мађара у дану за гласање подржати и овај предлог и предложене измене и допуне Закона о Влади.

ПРЕДСЕДАВАЈУЋИ: Реч има народни посланик Петар Петровић.

ПЕТАР ПЕТРОВИЋ: Господине потпредседниче Народне скупштине, даме и господо народни посланици, одмах на почетку да кажем да ће посланички клуб Јединствене Србије подржати у дану за гласање, како у начелу, тако и комплетан, закон о изменама и допунама Закона о Влади и закон о изменама и допунама Закона о министарствима. Зашто? Зато што смо сигурни, као посланички клуб Јединствене Србије, да су ова два предлога закона ушла у Народну скупштину Републике Србије после консултација између странака које чине одређену већину, скупштинску већину у овом парламенту и између оних људи који ће сутра чинити кабинет, односно Владу Републике Србије.

Када говоримо о Закону о Влади, мислим да ту не треба много ни да се прича, јер се ту ради о једној техничкој промени једног члана Закона где се брише одредба да савети броје пет чланова, већ се оставља могућност председнику Владе да ти савети броје онолико чланова колико он буде оценио својом одлуком да ће најбоље урадити посао за који буду формирани, као и да може да формира и друге савете, а не, као што је било у досадашњем Закону о Влади, да само одређене области могу да буду покривене формирањем савета.

Када се говори о закону о изменама и допунама Закона о министарствима, поздрављамо напоре и предлог да се број министарстава смањи на један одређени број, овога пута 16. Сматрамо да је нови мандатар за састав Владе Републике Србије у консултацијама дошао до закључка да ће овај број министарстава најбоље одговорити потребама за решавањем нагомиланих проблема у држави Србији, а проблема има и у привреди, и у финансијама, и у образовању, и у спорту, и у пољопривреди и у свим другим сегментима. Оваквим описом послова који су дати за свако министарство и за републичке заводе, који су такође одређени овим законом, имао је у виду да ће овакав распоред снага, да тако кажем, најбоље решити све ове проблеме и најбоље дати могућност да се у Србији боље живи после одређеног временског периода.

Ја не бих сада овде говорио о сваком министарству понаособ. Сви ми можемо да имамо одређене примедбе, да је нека област могла да буде у неком другом министарству, али сам сигуран да се имало у виду и који ће људи сутра бити на челу одређених министарстава и да ће они на најбољи могући начин моћи да воде та министарства и да проблеме у областима које су обухваћене овим предлогом закона решавају на најбољи могући начин.

Да не бих дужио, јер је време већ одмакло, дозволите ми да још једном напоменем да ће посланички клуб Јединствене Србије дати подршку за оба ова закона и гласати у дану за гласање и за Закон о Влади и за закон о министарствима. Хвала.

ПРЕДСЕДАВАЈУЋИ: Захваљујем. Реч има народни посланик Марко Ђуришић. Изволите.

МАРКО ЂУРИШИЋ: Хвала. Поштовани председниче, поштоване колеге посланици, ја бих се придружио позиву господина Чанка да се држимо теме у оквиру ове расправе, јер тренутак је озбиљан. Велики су проблеми и велика су очекивања, пре свега, од нове владе. Биће времена за политичке расправе, можда за нека демагошка излагања, али данас да пробамо да се држимо теме.

Посланичка група Борис Тадић – Нова демократска странка, Заједно за Србију, Зелени Србије неће подржати предложене законе зато што сматрамо да не нуде оптимална решења, пре свега закон о министарствима, који је обиман и сложен, говорићу о томе, али и овај предлог измена Закона о Влади, тог једног члана који на први поглед делује прилично једноставно. Чули смо и образложење од колега из владајућих странака да ту није ништа спорно. Ми видимо проблем што се, уместо досадашњим законом предвиђена два савета које је председник Владе могао да формира, овим изменама практично отвара могућност формирања неограниченог броја савета. Наше питање је да ли то значи да ће се формирати 16 савета, по један савет који ће бити задужен да прати свако министарство? Да ли ћемо имати неку паралелну владу која ће директно бити под контролом премијера? Тих чланова савета биће у неодређеном броју. Према досадашњем закону, број чланова савета могао је да буде максимално пет. Сада само стоји да ће се уредбом о оснивању одредити састав и број чланова савета.

Такође, у образложењу закона стоји да нису предвиђена материјална средства. Постављамо питање, на који начин ће бити финансиран рад чланова савета? Остала је одредба у закону да они нису на сталном раду, али не верујем да за мали новац или ни за какав новац можемо да добијемо квалитетне људе који ће радити у том савету и помагати премијеру у великом послу који га очекује. Постоји страх да се тиме отвара простор за корупцију, да ћемо ми овде чути да ће неки људи радити у саветима бесплатно, да неће бити плаћени од стране Владе, али онда ћемо можда неколико месеци касније читати у неким новинама или слушати у медијима како су одређени чланови савета добили ухлебљење у неким фирмама које су добиле посао на основу оних савета које су ти људи давали премијеру док су обављали функције чланова савета.

Зато смо поднели смо амандман којим тражимо да се о формирању савета обавести Народна скупштина у року од 30 дана, као и о потребним средствима која ће бити издвојена из буџета за финансирање рада тих савета.

Мислимо да је боље да ово мало пара које држава Србија има на располагању потрошимо плаћајући квалитетне људе који ће обављати тај посао, а не да демагошки кажемо – они ће радити бесплатно, про боно, а онда касније да се постави питање да ли су они заступали интересе Републике Србије или неке фирме која је учествовала у неком послу. То је разлог зашто је, по нама, овај предлог измена Закона неприхватљив.

Што се тиче закона о министарствима, као највећа одлика тог закона спомиње се најмањи број министарстава која ће постојати у новој Влади Србије. Морам да се сложим да то звучи као добар аргумент у ситуацији када држава треба да штеди, када морао да покажемо грађанима да и ми политичари морамо да се навикнемо да постоји мање пара и да морамо да се одрекнемо неких ствари, али ако се вратимо у прошлост, питање је која је онда мера тог смањивања?

Чули смо овде неке идеје да ће се предложити закон о Влади, односно о министарствима, која би имала само девет чланова. Онда можемо да се сетимо неких мегаломанских министарстава, која су захватала надлежности из потпуно различитих области, које је водио један човек. Данас можемо да анализирамо каква је била успешност рада тих министарстава и тих министара и да ли је то увек најбоље решење, да један човек, једна особа, министар или министарка, преузме на себе огроман посао, који онда не може да обави, па се онда на конто тога постави десет или више државних секретара и практично се не дође до оног ефекта смањења државне управе и трошкова у буџету. Напротив, тај број се повећа.

Ми смо као посланичка група такође поднели амандман да се Министарство пољопривреде и заштите животне средине, предложено овим законом као једно министарство, раздвоји. Чули смо неке од разлога од колегинице Гордане Чомић која је говорила да су управо области пољопривреде и заштите животне средине две најобимније и најзахтевније области у преговорима са ЕУ и да нас отварање тих преговора очекује већ почетком ове године, односно скрининг, а када се заврше ова поглавља која су отворена, почеће и прави преговори. Поучени искуством неких других земаља, сматрамо да је лоше решење да једна особа буде преговарач за ове две, врло важне, области. Позивамо вас да размотрите до дана за гласање да ли можете да прихватите овај наш амандман. Позивамо вас да не гледате овај тренутак, да се не плашите тог броја, да ли је он 16 или 17, него да гледате будућност и шта то министарство треба да одради.

Ако само погледате Предлог закона о министарствима и опис посла тог министарства, он је написан на преко две стране. Нека министарства стану на једва пола стране. Ово министарство има толико надлежности да не може да стане на две стране овог нашег материјала. Мислим да можемо да дођемо у опасност да из ове две врло важне области, врло важне из перспективе развоја Републике Србије, не урадимо посао у преговорима на најбољи могући начин и да имамо штету за развој Републике Србије.

Такође, желим да се осврнем на још једну ствар за коју нисам чуо да ју је предлагач овде објаснио, па бих замолио разјашњење. Чланом 39. предвиђено је да се измене одређени чланови једног другог закона, Закона о јавним предузећима, који данас уопште није на дневном реду. Морам да признам, нисам правник и имам дилему да ли изменама једног закона можемо да мењамо један други закон? Мислим да те измене које су предвиђене, заједно са једном реченицом која је додата као надлежност Министарства привреде, да ће Министарство привреде одређивати стратешке циљеве и вршити унапређивање рада и пословања, надзор и припрему предлога акта о именовању и разрешењу органа управљања у јавним предузећима... Кроз измене Закона о јавним предузећима, онако како је овде предложено, и овај став овде, ову реченицу разумем да ће Министарство привреде бити то које ће контролисати рад свих јавних предузећа сада, без обзира на то којем ресорном министарству или ресору су до сада та јавна предузећа припадала.

Сигурно је да има потребе да се на бољи и квалитетнији начин контролише рад јавних предузећа, али опет се бојим, из претходног искуства, да ако једна особа, једно министарство преузме овако велики обим посла само на себе, доћи ће до застоја и до пропуста у раду и реструктурирању јавних предузећа.

Желим да укажем да оно што је такође лоше у оквиру овог Предлога закона о министарствима јесте укидање Управе за родну равноправност. Ми смо поднели амандман да се то обрише из предлога овог закона, пре свега зато што мислимо да је ова управа постигла добре резултате у раду, да има разрађене планове, да је добила похвале за свој рад, а да је, нажалост, овим предлогом закона предвиђено само укидање, није чак ни наведено шта ће се десити са људима који данас раде, ко ће преузети реализацију тих програма и обавеза, од којих су неке међународне. Поставиће се питање озбиљности државе Србије уколико се неке врло важне ствари везане за остваривање веће родне равноправности у Републици Србији не реализују.

Предвиђено је укидање пет канцеларија. То је добра ствар. Неке од тих канцеларија ће бити придружене као делови управе разних министарстава.

Оно што мене занима, и очекујем да ћу то чути у излагању мандатара, то је шта ће новонастала, како је овим законом предвиђено, Управа за брзе одговоре, уместо досадашње канцеларије, радити у будућности? Какав је конкретан план? Колико ти одговори треба да буду брзи? Колико ће они допринети новим страним инвестицијама, које су у овом тренутку неопходне како би држава Србија могла да убрза свој економски развој и побољша стандард грађана?

Позивам колеге из владајуће већине да размотре ове примедбе које сам изнео ја, које ће изнети моје колеге кроз даљу расправу, као и амандмане које смо предали на овај закон. У дану за гласање подржите идеје и предлоге које смо предложили. Хвала.

ПРЕДСЕДАВАЈУЋИ: Захваљујем. Реч има народни посланик Верољуб Арсић.

ВЕРОЉУБ АРСИЋ: Даме и господо народни посланици, у вези с чланом 39. Предлога закона, да ли можете једним законом да укинете одредбе другог закона, само могу да кажем да смо ми у ранијем законодавству имали ситуацију да се доноси неки закон, рецимо, Закон о буџетском систему или Закон о пореском поступку и пореској администрацији, па се у тај закон убаце кривичне одредбе. То је била пракса Народне скупштине све негде до 2008. године, да смо имали два кривична законика: један Кривични законик који је баш регулисао врсту и квалификацију кривичног дела и други кривични законик, који је био расут у разним законима. Па, када се доносио нови Кривични законик, све кривичне одредбе које су биле по другим законима биле су укинуте новим Кривичним закоником. То је нешто са чим смо се већ сретали у пракси. Нико није имао примедбе на то. Чак мислим да сте ви подржали један такав закон. Не знам зашто сте ту у недоумици.

Што се тиче јавних предузећа, нажалост, чини ми се да су многе политичке странке власт доживљавале као плен, изборни плен, па где буде постављен министар из једне политичке странке по дубини тог министарства иду само кадрови из те странке, почев од кабинета па до јавних предузећа, чак и шефова и портира.

То нас је довело до тога да сада имамо проблеме у функционисању јавних предузећа, у начину руковођења. Јако је тешко било, по садашњој регулативи, извршити професионализацију вођења тих јавних предузећа. Није битно да ли ће то бити у надлежности једног министарства или посебног органа који ће тиме да се бави. Битно је да се изврши комплетна професионализација јавних предузећа и да руководство у тим јавним предузећима располаже тим јавним предузећем на најбољи могући начин, и да оно није губиташ или генератор који ће да исисава новац из буџета Републике Србије, већ јавно предузеће које ће буџету да доноси средства.

Нажалост, због изгубљеног времена, због лоших навика, због лоших правила која су раније успостављена, то ће бити тешко, не и немогуће. То је свакако један од најважнијих задатака нове владе, да се са монополима у јавном сектору и лошим кадровима у јавним предузећима коначно рашчисти. То је могуће у овом тренутку, за сада, само на овај начин. Када се превазиђе сва ова проблематика која нас мучи већ деценијама, мислим да онда можемо да расправљамо о неком другом законском решењу. За сада, морамо овако.

ПРЕДСЕДАВАЈУЋИ: Захваљујем. Реч има народна посланица др Дијана Вукомановић.

ДИЈАНА ВУКОМАНОВИЋ: Поштовани потпредседниче, уважене колегинице и колеге народни посланици, пошто учествујемо активно, СПС, у преговорима о формирању нове Владе Србије, одмах ћу рећи да, онако како ми читамо циљ ове Владе Србије и онако како јесте предочено у овим предлозима закона о министарствима и о Влади, ми видимо да је циљ нове Владе Србије савремена, рационална, економски ефикасна и правна држава Србија. Стављам нагласак на реч „држава“. Ако се не варам, до сада смо имали око тринаеста различитих влада од увођења вишестраначја, од 1990. године, и ово ће бити тринаеста по реду.

Већ у излагањима, дискусијама и репликама појединих народних посланика видела сам тај политички рефлекс да се у Србији још увек на прво место ставља реч „партија“, реч „нација“; када се каже „Србија“, можда се мисли на нацију, али крајње је време да се стави нагласак на реч „грађани“ и на реч „држава“. Зато мислимо да је крајње време да у овим предлозима закона, о министарствима и о Влади Републике Србије, нова влада стави нагласак и у фокус будуће политике интересе државе, интересе грађана Србије.

Такође, новија политичка историја нам говори да су били различити бројеви различитих министарстава, различитих потпредседника, са или без ресорних задужења, без портфеља, али није важан број, заиста није важан број. Мада је и предлагач закона и мандатар Владе, који има иницијативу, господин Вучић, успео да покаже да је могуће да се смањи број министарстава (наравно да је то могуће и да је рационално), ми мислимо да није важан толико број колико је важна структура тих министарстава.

Од када активно учествујемо у Влади, а то је од 2008. године, када само захваљујући легитимитету који су социјалисти заједно са нашим партнерима из Јединствене Србије и ПУПС-а добили на изборима, ми врло пажљиво пратимо структуру, расподелу тих министарстава. Она се, наравно, деле, и у овом тренутку у овом предлогу закона, на четири основне поделе: на традиционална или државотворна министарства, на привредна министарства, јер је задатак сваке владе да покрене привреду, успавану привредну машинерију Србије, социјално-културна министарства која се баве културом, која се баве квалитетом живота грађана, и развојна или инфраструктурна министарства. Дакле, ових 16 министарстава која су садржана у предлогу покривају ова четири стратешка поља, четири стратешке области развоја Србије.

Рекла сам да није важан број. Ми у СПС-у гледали смо узорна, компаративна искуства бивших комунистичких земаља које су успеле да уђу у ЕУ, бивших југословенских република (две од њих су такође успеле да уђу у ЕУ) и, наравно, најразвијенијих европских земаља. Из неког разлога ми Срби или ми грађани Србије волимо увек да се упоређујемо са најразвијенијим, било да је то Немачка, било да је то Енглеска, било да је то Француска, било то да је Америка. Из наше анализе произилази, надам се да је она тачна и прецизна, да суседна Мађарска има најмањи број министарстава. Дозволите ми да вам само укратко прочитам докле иде то редуковање министарстава.

Дакле, то су та традиционална или државна министарства: одбрана, унутрашњи и спољни послови, администрација и правда. У области привредних министарстава то су национални и економски послови и рурални развој, док је у области социјално-културних министарстава оно што се зове људски ресурси. То је та модерна реч. Дакле, квалитет живота – људски ресурси, јер људи, грађани су управо најзначајнији ресурси којима располаже свака држава, сваки народ. Последње је развојно министарство, које се зове – национални развој. Значи, воља политичара, одлучност политичара и легитимитет који добијају на изборима заиста увек може да редукује број министарстава.

Као што сам рекла, нису важна толико имена и бројке, да сада не помињем имена, неки овде присутни су руководили Владом Србије. То је оно што народ заборавља. Али, оно што веома памти, на шта ми у новом мандату власти морамо дати одговор, то је, не против кога смо или за шта смо, него да ли умемо, да ли смемо и да ли ћемо моћи у наредном мандату од четири године заиста да покренемо Србију и да обезбедимо грађанима оно за шта су они и највише заинтересовани, а то је бољи живот и економски стандард.

У овом тексту који је пред нама заиста можемо да добијемо један широк маневарски простор, један широк списак различитих надлежности, ингеренција тих људи који раде у државној управи и људи који треба да руководе администрацијом. Значи, нагласак је на менаџменту.

Из мог скромног политичког искуства, то су биле примедбе аналитичара претходним владама, а у овој последњој, којом је руководио председник наше партије Дачић, заиста се показало да државу Србију и Владу Србије није могуће водити преко телефонских седница, људи морају да се договарају, небитно какве су ингеренције записане на папиру, они морају да поведу озбиљну расправу и озбиљан разговор о изузетно тешким проблемима. Дакле, кључни проблем у држави Србији није расподела надлежности.

Похваљујемо интенцију да се више у расподели надлежности у фокус и на прво место не стављају интереси партије или појединаца, него интереси државе и грађана. Кључна је та комуникација и координација.

Ви сте народни посланици... Из мог скромног парламентарног искуства, једини међуресорни састанак (у ствари, била су два у низу) између парламента и појединих надлежних министарстава био је одржан у Министарству спољних послова, а тицао се, ускоро ће бити, 2015. године, председавања Србије Организацији за европску безбедност и сарадњу.

То је интенција ове владе и мандатара који то најављује у медијима, да укључи што већи број не само партијских, политичких људи, него и непартијске, нестраначке личности, али експерте. Зато сам поменула да се у расподели надлежности министарстава у Мађарској једно министарство назива – људским ресурсима.

Није реч само о договору, само о расподели надлежности појединих министарстава, реч је о томе да ли ћемо постићи један политички и експертски консензус како би се та министарства оживотворила. Реч је о капацитету људи и о њиховом нивоу знања.

Моје су уважене колеге из других посланичких група већ поменуле преговарачка поглавља, инсистирали су можда на тој родној равноправности или на значају ресора животне средине, али у наш речник треба да уђу и она питања која су већ апострофирана овим поглављима, као што су: слободно кретање робе, капитала, право на оснивање предузећа, слобода пружања услуга, трансевропске мреже. Или, оно што, рецимо, Хрвати имају као посебно министарство, министарство предузетништва и занатства; можда ћемо и ми у будућности имати неко такво традиционално министарство.

Оно што ја хоћу рећи у име наше посланичке групе СПС, а то је начин на који ми разговарамо и размишљамо, са овим 24 године дугим политичким искуством и одговорношћу за државу, јесте да је битно да у фокус наше политике и фокус државотворне политике ставимо интерес грађана.

Ово заиста јесте најава једне нове политике. Данас расправљамо о закону о министарствима и Закону о Влади, али тек када кроз два-три дана, сада мандатар а будући премијер, господин Вучић буде овде презентирао свој експозе, концепт Владе, политике Владе, имаћемо једну заокружену целину, и то ће заиста бити оно што аналитичари зову „уговор са народом“.

Увек је могућа евалуација, увек је могуће вредновање да ли смо добро одмерили, да ли смо добро премерили, али ова листа од 16 министарстава, као што сам већ рекла, оставља један велики маневарски простор да свако од челних људи... А није реч само о министрима, ту је читава структура људи који учествују у јавној управи и администрацији, који се дуги низ година, цео свој животни век, труде да покрену реформе, да одмеравају шта је добро а шта је лоше. Дакле, да се ти тимови људи покрену и дају нови замајац и нови ентузијазам, да држава Србија није само једна трома бирократска структура, бирократски апарат, него да се покрену ти многобројни људски ресурси, који су успавани а које Србија сигурно има.

Зато похваљујемо те ситнице или те можда мање важне ствари, као што је Републички секретаријат за јавне политике, који ће се бавити проценом квалитета и вредновањем тих јавних политика. Битно је да у нашем политичком речнику и расправи заживи један технократски речник који неће бити обојен ситносопственичким, партијским или личним интересима. Ту смо да разговарамо, али наша је одговорност да покренемо Србију са успаване тачке.

У име Социјалистичке партије Србије, наше посланичке групе, могу одмах да кажем да ћемо у дану за гласање да подржимо оба предлога, Предлог закона о министарствима и предлог о Влади. Надам се да ће ова министарства и ова будућа влада заиста направити још један историјски искорак напред.

ПРЕДСЕДАВАЈУЋИ: Захваљујем. Реч има народни посланик др Милорад Мијатовић. Изволите.

МИЛОРАД МИЈАТОВИЋ: Даме и господо народни посланици, уважени потпредседниче, моје честитке вашем првом председавању, врло успешном, и желим вам даље успеха у раду у име наше партије.

Оно што желим да говорим даље биће о законима, и то закону о министарствима и Закону о Влади. Нећу рећи ништа ново у односу на оно што је овде речено, осим две-три ствари.

Прва ствар, СДПС ће подржати и закон о министарствима и Закон о Влади у дану за гласање. Друго, ми у овом закону препознајемо оно што смо говорили у предизборној кампањи и остајемо доследни томе, а то је да Србија иде у реформе, и подржавамо реформски курс. Према томе, предлози ових закона управо иду у том смеру, Србија се ипак мења. Истина, полако, али се мења. То је оно што желим да нагласим.

Сама чињеница да сада имамо закон о 16 министарства значи да ћемо ићи ка неком циљу који се зове 15 сталних министарстава и да убудуће, када се мења владајућа већина, остају иста министарства, уходана, која знају свој посао, са државним службеницима који знају свој посао, који неће страховати да ће у неком новом „препакивању“ сутра осванути у другом министарству, а да не наглашавам шта значи преплитање надлежности.

Често смо у ранијем периоду делили министарства по феудалном принципу или по личности – изаберемо личност за министра па му тражимо министарство. Желимо да Србија у свом даљем развоју има један пут који ће значити да се тачно зна колико има министарстава, које су надлежности министарстава и да је то оно с чим треба да идемо даље. У томе видим тај наш реформски курс.

Очекујем да ће овај сазив Скупштине донети и нови изборни закон и нови Устав, где ће овај дом имати 150 посланика. То ће даље значити рационализацију, неки нови пут који очекујемо у наредном периоду.

Овде је много тога речено. Лично сматрам да на овом путу треба нешто друго да мењамо; морамо мењати начин нашег рада, начин нашег односа према обавезама. Можете имати колико год желите министарстава, министара, заменика, помоћника, државних секретара, али уколико нису стручни, не раде свој посао и у колико су само људи које партије делегирају... Сматрам да морамо да стварамо одговорну државну администрацију, администрацију која ће бити таква да ће тачно знати шта мора радити у наредном периоду.

Овде је било говора о реформском курсу, било је говора о европским интеграцијама. Много тога у европским интеграцијама нећемо моћи да радимо онако како мислимо; добићемо „домаће задатке“ које ћемо морати да испунимо. Управо у том погледу, ја видим у оваквој подели министарстава начин како ће бити боље и квалитетније.

За мене је ово један привремен приступ, приступ којим ћемо ићи у наредном периоду док не уредимо Србију, где политика, политичке партије неће доминирати, где ће доминирати грађани, држава, државни послови, а партије ће бити одговорне само за одређене послове. Биће задатак да надлежни министар да државном секретару, односно помоћницима шта треба да раде, јер ће то бити партијске политике. Све остало ће бити државна.

Када говоримо о Влади, имамо велика очекивања. Једна влада у једном мандату не може пуно да уради, али мора да има преокрет. Очекујем то од ове владе. Грађани Србије, засићени променама, засићени разноразним министарствима, министрима итд., очекују промене. Они су дали пуну подршку овој владајућој већини, дали су им четири године. То значи да од ове владе очекујемо потпуне промене и начин да ова Србија 2018. године изгледа другачије него сада, 2014. године. На крају да кажем да ћемо заиста дати подршку и стајаћемо иза ове владе пуним капацитетом. Хвала.

ПРЕДСЕДАВАЈУЋИ: Захваљујем. Завршили смо са обраћањем овлашћених представника посланичких група. Прелазимо на народне посланике, према редоследу пријављених за реч. Реч има народна посланица Злата Ђерић.

ЗЛАТА ЂЕРИЋ: Даме и господо народни посланици, поштовани председавајући, поштовани грађани Србије, Нова Србија је сагласна са Предлогом закона о министарствима и Законом о Влади који се данас налазе на пленарној расправи.

Оно што сам желела да кажем јавности Србије и на шта сам посебно обратила пажњу јесте члан 14. у Предлогу закона о министарствима који говори о Министарству просвете и науке.

Очекујемо од нове владе да направи нови профил, државни профил Србије. Свакако да нова министарства имају велику обавезу и велику одговорност да одговоре својим задацима пред грађанима Србије који су дали безрезервну подршку и поверење.

Зашто говорим о Министарству просвете и науке? Пре свега, зато што професионално долазим из тог ресора и зато што сам много времена провела екс катедра, испред табле, са кредом, са ученицима у настави и знам да се до сада много кокетирало са реформом у просвети и образовању а да се истински мало урадило. Можда због тога што су у том ресору врло ретко препознати, позвани и ангажовани људи који долазе из оног занатског дела посла. Увек се много говори о наукама које суштински не утичу на измену и реформу образовања и занемарују се две основне занатске струке – методика и дидактика.

Занемарујући ово до овог тренутка, када заиста пред ову владу стављамо озбиљне задатке, дошли смо до тога да се суочимо са ресором који треба да донесе суштинске промене у свим осталим ресорима. Озбиљне и богате државе, као што су Финска и Јапан, препознале су овај ресор као гарант сигурне и богате будућности. Реформе у том ресору су споре, али грешке су далекосежне ако се направе.

Оно о чему се мало говори и што би требало да буде суштина промене и реформе образовања јесте промена парадигме знања. Већ дуго српска просвета, управо из разлога које сам навела, тоне са репродуктивним знањем. Недостатак функционалног знања је довео до пада бруто друштвеног производа. То је нешто о чему се, намерно или ненамерно, мало говори. Реформа образовања мора да промени парадигму знања. Та реформа почиње од предшколских установа, од реформисања кадрова, који треба да пренесу функционално знање а којих немамо довољно јер нису на тај начин образовани, од реформе учитељских факултета. Основно образовање није основно зато што није значајно, него управо зато што оно јесте основно за све остало у овом друштву и основни је темељ целог друштва.

Како кажу Кинези – можда вас војска научи како да употребите оружје, али просвета сигурно против кога. Подсетила бих вас и на оно што је својевремено рекао Черчил када је почео Други светски рат и када је својој влади најавио улазак у рат – требаће нам много већа финансијска средства, где да их нађемо? Неки мудрац му је предложио да се узме од образовања, а он је рекао – а шта ћемо онда да бранимо? То је суштина одговорног односа према овом сектору.

Дакле, од тога мора да крене ново министарство, и нови министар. Очекујем да овај проблем буде препознат, да буде третиран, да буде одговарајућим законским решењима предвиђен.

Имам скромну могућност и шансу да кажем да сам у претходном сазиву Предлог закона о учитељским вежбаоницама предала господину министру Жарку Обрадовићу, са којим сам имала солидну сарадњу, али то никада нико није узео у обзир, а то је једна од основних, коренитих промена у реформи образовања. Дакле, они који образују будуће учитеље морају бити добро образовани. То је најзначајнији сектор друштва.

Образовање је спор процес, али једини процес који даје сигурне, далекосежне одговоре на све. Сигурно друштво се гради ту и сигурна и богата економија се гради ту, у сигурном и богатом образовању. То треба да буде сектор којем ћемо се посебно обратити, којим ћемо се посебно бавити и који ћемо посебно и сигурно реформисати. Било је до сада у ових, колико сам ја у политици, двадесетак година, а у просвети сам скоро тридесет, разних одговора на овај изазов, али правог искорака није било. Одговорног приступа овоме, одговорно кажем, није било.

Ово је моменат када више не можемо да чекамо. Морамо да вратимо достојанство српској просвети и српском образовању. Морамо да му вратимо значај. Морамо да га реформишемо тако да оно буде заиста корен сигурног, стабилног будућег друштва.

Морамо у школе и у нацију да вратимо функционално знање, знање са којим ће будуће генерације моћи да буду оперативне и конкурентне на свим тржиштима знања. Јер, знање је највећи ресурс једног народа, сигуран ресурс, који никада нико не може ни да вам опљачка ни да вам одузме и са којим ћете увек моћи да обновите друштво, без обзира на то каква посрнућа и какве изазове будемо имали.

Из те реформе би морало да се реформише и све оно што је сада у образовању и просвети корумпирано, од тржишта уџбеника, са оним грозним материјалним грешкама које свакодневно гледамо у својим учионицама, а које плаћа министарство. Такође, треба да се реформише и проблематично високо школство, у којем имамо оно што имамо и чега смо сви свесни – море проблематичних диплома иза којих не стоји знање.

Све то треба да се сагледа у овом новом министарству и да се почне васпитавати код будућих генерација оно што смо изгубили у последњим деценијама – позитиван и одговоран однос према јавном добру. А највише јавно добро свих нас је држава. Хвала лепо.

ПРЕДСЕДАВАЈУЋИ: Време. Реч има народни посланик Јанко Веселиновић.

ЈАНКО ВЕСЕЛИНОВИЋ: Господине председавајући, могу се придружити оцени вашег страначког колеге да ваше председавање, начин, обећава. Поздрављам и друге народне посланике.

Посланичка листа Борис Тадић – Нова демократска странка, Заједно за Србију и Зелени Србије неће подржати предлоге ова два закона. Кључна ствар и кључни разлог због којег те законе не можемо подржати јесте што у њима нема ништа ново и што они личе на претходна два закона која је ова скупштинска већина донела у претходне две године. Дакле, ово је трећи закон о министарствима и треће измене Закона о Влади које ова већина доноси у непуне две године.

На први поглед, када се узму ови закони, рецимо закон о министарствима, упада у очи чињеница да министарства нису дата по истом редоследу као у претходном закону. Рецимо, Министарство унутрашњих послова било је на првом месту, а сада је на одличном деветом месту. Министарство спољних послова је било на трећем, сада је на 11. месту. Нема објашњења због чега је дошло до промене у овом редоследу. Ово се обично зове козметика.

Козметиком би се могла назвати и чињеница да сада имамо 16 министарстава, а у претходном закону смо имали 18 министарстава. Дошло је до логичног спајања неких министарстава, и ту немам проблем да кажем да је то добро. Имали смо два персонализована министарства, Министарство за инфраструктуру и Министарство за саобраћај. Била су везана за личности. Вероватно ће овим спајањем доћи до деперсонализације, односно вероватно један од та два министра више неће бити министар, па је било логично да имамо само једно министарство од ова два. Слично је и са другим министарством.

Међутим, било је овде оцена... Кључне поруке од стране предлагача јесу – имамо мање министарстава у односу на претходну владу, имамо 16 министарстава уместо 18 министарстава. Имали смо после тога наставак, и вероватно ће до краја расправе бити крај такмичења у томе ко може да понуди мање министарстава. Чули смо, десет. Малопре је колега рекао – идемо ка циљу. Претпостављам да је тај циљ једно министарство, јер, вероватно, ако идемо ка смањењу, кључни циљ би требало да буде мањи број министарстава, а то би било једно министарство.

Није кључ успеха једне владе то. Неко је малопре рекао – биће важно ко и на који начин води та министарства. Да ли имамо 16, 17 или 18 министарстава, мање је битно. Битно је да ли ће грађани Србије живети боље, да ли ће мандатар за састав нове владе, будући председник Владе и министри предложити мере које ће довести до бољег стања у здравству, које је лоше, у просвети, које је лоше, у култури и информисању, које је катастрофално, у економији, које је слично итд.

Мислим да је то циљ и позиције и опозиције и да је циљ опозиције да на тај пут усмери Владу. Бићемо задовољни уколико предлози персоналних решења министара, посла који они буду обављали, буду у том циљу. Није циљ да имамо 16 министарстава уместо 18; то се мора назвати демагогијом и никако другачије, и такмичењем у томе ко би могао да направи Владу са мањим бројем министара.

С друге стране, има ту неких ствари које јесу спорне. Мој колега Марко Ђуришић је говорио о измени Закона о Влади и чињеници да постоји опасност да се кроз необичну, чудну и могуће нетранспарентну форму формирања савета пренесу нека овлашћења са министарстава на те савете, којима не знамо број, којима нећемо знати састав. У том смислу, постоји једна бојазан и не можемо да не укажемо на ту чињеницу.

Нисам могао да не приметим, бавим се том облашћу као и многе моје колеге које седе у овим посланичким клупама, да је избрисана Канцеларија за дијаспору и Србе у региону. Имали смо Министарство, па Канцеларију, а сада немамо ништа. Имамо четири милиона Срба који живе ван граница Србије. Међу њима је два милиона Срба који живе на просторима бивше Југославије.

Нестала је и Управа за равноправност полова. Не знамо на који начин ће бити решено то питање и које министарство ће преузети ту улогу.

Канцеларија за брзе одговоре је брзо променила форму у Управу за брзе одговоре. Надамо се да ће та правна форма дати бољу и већу ефикасност.

Жао ми је што ће Министарство просвете, науке и технолошког развоја из свог назива изгубити овај део који се тиче технолошког развоја, јер сматрам да наука и образовање служе технолошком развоју, нарочито ако говоримо о томе да нам је убрзани развој запошљавања, како се каже – агресивно запошљавање, битан. Без технолошког развоја, тога нема.

На крају, да поновим, не можемо подржати овакве законе, али видећемо, када будемо добили предлог састава Владе и министарстава, да ли ћемо у персоналним решењима бити демантовани и да ли ће та влада испунити своју улогу. Хвала.

ПРЕДСЕДАВАЈУЋИ: Реч има народна посланица проф. др Весна Бесаровић. Изволите.

ВЕСНА БЕСАРОВИЋ: Захваљујем. Желим да почнем са општом оценом, која је, мислим, преовлађујућа, да је нормативни оквир који нам је понуђен, односно Предлог закона о министарствима у потпуности задовољавајући и да садржи један нови концепт, концепт рационализације, ефикасности, смањења трошкова и буџетске рационализације, смањења јавних прихода, умањења средстава у буџету за финансирање органа државне управе. Према томе, он у свом концепту као такав представља један корак напред ка обављању послова државне управе на начин боље организован, са мањим бројем министарстава.

Међутим, да би овај нормативни оквир који нам је понуђен, за који сматрам да је задовољавајући, заиста имао ефекат реформе и да би заиста уживао нашу подршку, процес спровођења тих добрих нормативних решења треба да почне одмах, што значи да треба учинити све што је могуће да се кадровски ојачају поједина министарства, да се морају спровести и неке непопуларне мере, као што је смањење броја запослених. Оне примедбе које смо данас чули, а које по мом мишљењу донекле стоје, као што је укидање Управе за родну равноправност, која ми се чини веома значајна... Она неће изгубити на свом значају ако она буде кадровски добро поткрепљена и ако се питањима везаним за родну равноправност у оквиру Министарства рада, запошљавања и социјалне политике буде посветила дужна пажња.

Такође, питање животне средине, које представља једно од поглавља за придруживање ЕУ и које је сада у ресору Министарства пољопривреде, треба да ужива пуну пажњу, кадровску, системску и финансијску, како би тај део, где има корака које наша земља мора убрзано да пређе, био у што краћем времену постигнут.

Све у свему, сматрам да пред собом имамо један предлог закона који одговара ономе што је садашњи тренутак, што је део предизборне кампање, што је део добре, нормативне, модерне праксе, али да је сада поступак спровођења ових нормативних решења исто толико важан и да треба да заслужи сву нашу пажњу. Хвала лепо.

ПРЕДСЕДАВАЈУЋИ: Захваљујем. Реч има народни посланик Борко Стефановић. Изволите.

БОРИСЛАВ СТЕФАНОВИЋ: Захваљујем, господине председавајући. Пре свега, морам да кажем да смо ми у Демократској странци добили, као и остале колеге посланици, Предлог закона о министарствима, у којем заиста нема превише елемената да се каже било шта што је критички. Међутим, пошто смо и ми доста вредни, као једини опозициони посланици пронашли смо неке ствари за које сматрамо да није добро да буду у овом предлогу закона.

Наиме, морам прво да се осврнем на учестале изјаве представника већине, у медијима нарочито, да је ово најмања влада у историји, која се најбрже формира. Ни једно ни друго није тачно. Морам да кажем, истине ради, да је предлог ове владе да има толико министарстава за једно министарство мањи него Влада Мирка Цветковића, озлоглашеног Мирка Цветковића, како ви кажете, и то, гле чуда, Министарство за Косово и Метохију. Према томе, нисте се баш ту нешто показали у некој штедљивости.

Морам, исто тако, да кажем да ће ова влада бити... У којој неће бити, поштовани грађани, смањен број агенција, већ ће се увести нови савети који ће новом премијеру и свемоћном човеку у Србији помоћи да и de facto, а не само de jure, своје, иначе непотребне, ресоре и министре спакује у џеп и да кроз систем савета и канцеларија за најбрже одговоре и писање саопштења влада овом државом.

Иначе, ово је први пут да се у било ком закону о министарствима у овој земљи, или о Влади, наводи да Министарство финансија помаже научноистраживачке организације и да их по том основу контролише. То никада није било. Није нам јасно уопште какве то везе има са овом материјом и волели бисмо да добијемо неки одговор, да чујемо зашто сте то уопште предвидели. Какве везе научноистраживачке организације имају са законом о министарствима? Осим ако не планирате да оснујете нове научноистраживачке организације са циљем да се пишу томови књига о вођи и његовим достигнућима, па онда да разумемо. Какве везе то има са тим? Зашто би Министарство финансија Републике Србије радило ревизију кад већ постоји буџетска инспекција и Државна ревизорска институција?

Оснивати нешто што се зове Републички секретаријат за јавне политике, са две надлежности, поштовани грађани и драге колеге – усклађивање стратегије из закона и давање мишљења на анализу утицаја закона. Ово наше ново, установљено, легитимно и легално напредњачко море је одлучило да оснује, понављам, секретаријат за јавне политике. Пратећи речи мандатара, улазимо у период тешких, болних резова и велике штедње, али сте успели да направите секретаријат за јавне политике, истраживање руде и губљење времена.

Иначе, осим ових прерогатива, овај секретаријат ће моћи да уместо предлагача закона врши процену колико ће примена закона да кошта грађане Србије, коју, као што знате, сваки предлагач иначе ради. Није нам јасно одакле мотив што сте овако нешто уопште урадили? Правите ново административно тело у години великих резова и штедњи. Није нам јасно зашто и заиста питамо, могуће је да постоји неко рационално објашњење.

Иначе, ја сам погледао, у Европи не постоји таква пракса, нигде. Иначе, познати сте и по томе да уводите ствари које не постоје нигде у Европи, па што не бисте и ово урадили.

Те ствари које се тичу процене и анализе ефеката закона у Европи ради или предлагач или министарство финансија или секретаријат за законодавство, мање-више оно што се радило и код нас. Није ми јасно зашто правите ново тело. Не знам коме је то пало на памет, али сам сигуран да сте онда када сте правили дилове око будућег распореда ничега у Влади одлучили да ту неког лепо ухлебите. Сто посто сам сигуран, а време ће показати да смо били у праву, али то ионако није важно.

Стварате већу администрацију, правите кроз ово конкретно решење нејасан орган, врло чудног имена и чудних надлежности. Мислим да у том смислу овај предлог закона не може донети ништа значајно, ништа ново, осим да се само формализује ко ће где да седне.

Одвојили сте нека министарства која су раније била спојена, што смо ми тражили и у претходном сазиву. Тада сте нам свашта говорили, најгоре могуће ствари, а сада и сами то радите. Није то први пут и није једина ствар којом се ви окитите у својој пракси, па неће бити ни ово.

Иначе, замолио бих предлагача, ако може, нама из опозиције, из Демократске странке, да објасни, дакле да одговори на ова питања: зашто нема министарства за Косово и Метохију? Зашто формирате ново административно тело? Шта ће конкретно то тело да ради и зашто? Такође, да нам кажете какве везе имају ови савети са функционисањем Владе? Какве везе имају научноистраживачке организације са Министарством финансија? Просто, да имамо неки увид шта се хтело постићи овим предлогом.

Поред свега тога, наравно да ће Демократска странка гласати против овог предлога закона. Хвала.

ПРЕДСЕДАВАЈУЋИ: Захваљујем. Реч има народни посланик Зоран Бабић, реплика. Изволите.

(Борислав Стефановић: По ком основу?)

ЗОРАН БАБИЋ: У име посланичке групе и помињања господина Александра Вучића и Српске напредне странке.

(Председавајући: Извињавам се. Молим вас да не добацујемо. Изволите, господине Бабићу.)

Захваљујем се. Апеловао бих на све, а нарочито на претходног говорника да чита закон, да не ставља тачку тамо где јој није место, да не ставља зарез тамо где њему одговара или где би волео да буде. Због чега? Јасно каже члан 28. Закона о Влади, који дефинише постављање савета, на које има право председник Владе: „Чланове савета поставља и разрешава председник Владе и они нису у радном односу у Влади“. То није оптерећење државне управе, то није оптерећење буџета и то није оптерећење грађана Србије, иако сте тако представили.

Ми ћемо вам рећи, Српска напредна странка је поносна зато што смо у Србију довели, ангажовали их да својим знањем, својим искуством, свим оним што умеју да ураде... У Србији су сада и господин Штрос-Кан, и господин Гузенбауер и сви људи који имају искуства, знања и вољни су да помогну нашој држави. Проблем је ваш што вам такви људи, од знања, од интегритета и од угледа, сметају.

Не могу да прихватим изречену неистину да ово није најмања и најекономичнија и, на крају крајева, најбрже формирана влада. Реците ми пример. Реците ми када. Подсетићу вас, 1991. године било је 35 министарстава, а 2000. године 19 министарстава, са седам потпредседника. Немојте да мешате министарства и чланове владе, чланове кабинета. Ово ће бити влада са најмање министарстава, али и најмање чланова кабинета и прва влада која је направљена на програму, која је направљена на циљевима, која је направљена на роковима, а није направљена на кадровима, а после писаним решењима и програму.

ПРЕДСЕДАВАЈУЋИ: Захваљујем. Реч има народни посланик Борислав Стефановић. Изволите.

(Посланици СНС добацују: Нема право на реплику.)

БОРИСЛАВ СТЕФАНОВИЋ: Како нема реплике? Има, има. Господине Бабићу, гледали сте у мом правцу, значајно подижући глас, покушавајући да кроз буку прогурате истину, а истине нема. Пажљиво сам вас слушао. Нико није тврдио, господине Бабићу, да ово није најмања влада. Знате, гледао сам неку утакмицу синоћ и тамо је играо један тим на који се позвао ваш председник. Тај тим је имао лопту 70% времена, а изгубио је 1:0. Видите, то ће се десити и са најмањом владом у историји, која је мања за једно министарство, и то за Косово и Метохију.

Нисам чуо одговор ни на једно питање, сем што сте увели Гузенбауера у причу, не знам зашто. Ко вас пита за стране стручњаке? Ко је шта рекао о страним стручњацима? Зашто увек морате да вичете кад причате са опозицијом? Лепо вас питам. Лепо вас питам, шта ће вам толики савети? Зашто? Небитно што нису плаћени. Ми знамо да сви ваши стручњаци раде за џабе. Ја знам, господине Бабићу, да нико од вас не живи од плате. Ја знам да ваши функционери причају о бесплатном раду у земљи где је 5.000 динара огроман новац. Хоћете да кажете да ће вам нови министар привреде из Вашингтона, који ће у недељу овде вероватно бити изабран, доћи са плате од десетак хиљада долара на плату од 800 евра? А да Гузенбауер и остали раде за џабе? Мораћете да откријете те уговоре и колико су ти људи стварно плаћени.

Друга ствар, још једну грешку сте направили, и тиме завршавам. Није ово једина влада у историји, како сте рекли, која има програм и план пре него што је направљена. Свака је имала програм и план. Али ово јесте једина влада у историји где будући председник Владе, након завршених избора, у тами своје собе и миру и тишини пише програм те владе. Е, то је срамота.

ПРЕДСЕДАВАЈУЋИ: Реч има народни посланик Бабић. Изволите.

ЗОРАН БАБИЋ: Бићу јако кратак и нећу гледати значајно. Има много лепших људи овде да бих у њих гледао значајније.

Претходни говорник опет ставља тачку тамо где јој није место. Свака утакмица Лиге шампиона има и реванш. Има и других 90 минута. Ова Влада Републике Србије, овако конципирана, овако састављена, на програму, на циљу, на економичности, на штедљивости, на реформама, спремна је да трчи свих 180 минута, да добије, да победи и да уђе у финале и да у том финалу победи, и због вас и због грађана Србије и због људи који су гласали и за Српску напредну странку и за вас. Због будућности, господине, због будућности Србије, ова влада и премијер господин Александар Вучић су спремни на 180 минута одрицања, на 180 минута храбрих реформи, на 180 минута политике која је једина животна у Србији.

ПРЕДСЕДАВАЈУЋИ: Затварамо круг реплика. Реч има представник предлагача, народни посланик Верољуб Арсић. Изволите.

ВЕРОЉУБ АРСИЋ: Да неке недоумице решимо, јер очигледно је да се овде не зна зашто постоји ДРИ и зашто Влада има право да има свог ревизора.

Државна ревизорска институција је осмишљена да ради за Народну скупштину Републике Србије, не за Владу Републике Србије. Народна скупштина Републике Србије има законодавну и контролну улогу и нема капацитет да сама спроведе контролну улогу. Зато постоји државни ревизор. Он контролише оправданост и законитост трошења јавних средстава у име Народне скупштине Републике Србије и због тога јој подноси извештај. Да ли неко ко располаже јавним средствима и хоће да проверава како раде органи којима он поверава средства може да има свог ревизора који ће да ради интерну ревизију? Мислим да то ни законом није спорно.

Тело које ће да се бави анализом ефеката прописа – камо среће да смо имали нормално тело у Влади Републике Србије које је донело Закон о приватизацији, односно предложило Народној скупштини, да је израчунало колико ће људи да остане без посла, колики ће да нам буде пад бруто производа, колики ће да нам буде пад стандарда. Није, него се донео закон, извршила приватизација, изађе странка и каже – ми смо живели без кредита. Па јесте, продавали сте све живо.

Онда дођоше ови, кажу – зашто толики порези? Зато што мора неко да враћа кредите које сте подизали. Како рече један колега, живело се од кредита, а сада мора да се живи од рада и од зарађеног да се кредити враћају.

Што се чудите за савете? Србија, каква је затечена 2012. године... Зар неко стварно мисли да нам ти људи који имају угледа не требају? Не раде они то џабе, само их ми не плаћамо. У томе је разлика. Ми смо у тако лошој економској ситуацији да свакоме ко нам помогне да се извучемо из економске ситуације, у коју сте нас ви док сте били на власти угурали, расту референце у међународним институцијама. Зато то радимо. Ако не успеју, ризик је био њихов, наш мало већи, то је то. Ми нисмо у обавези њих да послушамо. Одлуке ће бити наше.

Још нешто, ако неко од тих признатих стручњака помаже Влади Републике Србије и у свом професионалном окружењу каже – да, Република Србија је данас сигурна држава за ваше инвестиције, има уређен правни и економски систем, можете тамо нешто да направите, можете тамо неког да запослите, имате одличну радну снагу, зашто их не примити? Што их избегавати?

Или ћемо да се бавимо политичком демагогијом, у смислу који тим је колико утакмица играо и шта је урадио? Србија, због катастрофалне власти, води данас утакмицу која је у продуженом трајању, и овде нема реванша, ово морамо да добијемо. Нема више испробавања разних политика. Сада мора да се води држава на сигурно. Или желите да причам о 2016. години када долази на наплату највећи део кредита са којима сте нас задуживали? Спреман сам да и о томе причамо и да извадим стенограме и да поставим питање које сам постављао вама – те кредите које је подизала Влада Мирка Цветковића, двадесет пута сам из ове сале питао, ко ће да врати? Па, изгледа ми да ће морати да врате на првом месту грађани Србије, на другом месту, у њихово име, Александар Вучић, који треба домаћински да располаже тим средствима. Зато смо вас толико победили на изборима. Будите сигурни, поново ћемо за четири године.

ПРЕДСЕДАВАЈУЋИ: Захваљујем. По Пословнику, проф. др Јанко Веселиновић. Изволите.

ЈАНКО ВЕСЕЛИНОВИЋ: Председавајући, може се лако десити да до краја седнице променим мишљење о вашем вођењу седнице. Вероватно знате због чега. Због чл. 105, 106, а то је чињеница да посланици треба да се придржавају теме која је на дневном реду. То вечерас није случај. Молим вас да вратите расправу на дневни ред, пре свега због грађана Србије, на које се позивају и позиција и опозиција.

Ми нећемо да кажемо да смо једина опозициона странка. Нова демократска странка са својом коалицијом не каже то за себе никада, међутим, хоћемо да тражимо да се држе дате речи они који прокламују ефикасност, штедљивост, углед парламента итд. Тако да би било добро да овај парламент не служи, како често постоји перцепција народа, за увесељавање народа, већ да говоримо о теми која је на дневном реду. Каква ће интерпретација бити појединих посланика, можда то није до краја важно, међутим, када се расправа претвори у оно што није циљ, а то је да не знам уопште о чему причамо и разговарамо, мислим да је онда дужност председавајућег да ту расправу врати на дневни ред. Хвала.

ПРЕДСЕДАВАЈУЋИ: Захваљујем. Колега Веселиновићу, сматрам да нисам прекршио члан 103, дакле, да нисам прекршио Пословник, само сам пустио отворен, аргументован дијалог између народних посланика опозиције и позиције. Када је дошло време за то, затворио сам круг реплика, тако да можете да захтевате да се о повреди Пословника изјаснимо у дану за гласање. Не.

Захваљујем, у сваком случају, на сугестијама. Затварам круг реплика и дајем реч народној посланици Александри Томић.

АЛЕКСАНДРА ТОМИЋ: Уважени председавајући, поштоване колеге посланици, закон о министарствима је тема дневног реда данашње седнице, која у ствари има узрок – победу изборне листе Александар Вучић – Будућност у коју верујемо, 16. марта 2014. године. У ствари, том победом су се створили сви услови да мандатар следеће владе буде господин Вучић.

На основу концепта који је представљен кроз закон о министарствима видимо да више ништа у Србији неће бити исто, да ће се многе ствари променити, поготово по питању рада министарстава и рада јавног сектора. До 2012. године сте имали концепт функционисања министарстава и јавних предузећа надлежних у оквиру рада министарстава, практично, као једну трку за политичким пленом за сваку област посебно. Поготово су места директора јавних предузећа представљала одраз политичке моћи појединих странака унутар Владе. Тај концепт од 16. марта више не постоји.

Практично, у овом закону видимо да на данашњем дневном реду имамо закон који показује како ће Влада изгледати, да је то једна нова, модерна, ефикасна и мала влада, баш због броја министарстава.

Оно што су неки посланици ставили као велику примедбу, а то је питање концепције Министарства пољопривреде и животне средине, концепција Министарства енергетике и рударства и концепција Министарства саобраћаја, инфраструктуре и грађевинарства, у суштини показује једну неинформисаност о томе шта су европске директиве, шта је европски пут и како изгледају модерне државе, како изгледају њихова министарства. Тако, на пример, Мађарска има министарство пољопривреде, животне средине и контроле квалитета хране; Аустрија има министарство пољопривреде, шумарства, животне средине и водопривреде, а Велика Британија има министарство животне средине, руралног развоја и хране.

Према томе, као што видите, тако модерна влада је практично конципирала овај пут на основу једног Министарства пољопривреде и животне средине, на једној страни, а на другој страни проблеме енергетике и рударства спојила, и, отприлике, све политичке странке подржавају овакав концепт.

Важно је рећи да је, што се тиче европских директива које су практично везане за поглавља 10, 11 и 12, везано за пољопривреду, Влада у садашњем и техничком мандату започела тај имплицитни скрининг, већ постоје састанци у оквиру преговора са ЕУ, тако да је, једноставно, укључивање заштите животне средине у пољопривреду императив и препорука Европске комисије како да суштински лакше превазиђемо и усвојимо све директиве и успоставимо одрживост пољопривреде. Значи, то су њихове препоруке, које је вероватно неко морао да прочита.

Оно што је важно још рећи, то је да синергијом ова два сектора можемо постићи много више.

Оно што је још битно, а што вероватно грађани Србије не знају, то је да ми као држава морамо да се припремимо за различите врсте програма у преговорима са ЕУ по питању пољопривреде – тзв. ИПАРД програм, по коме ће ЕУ тражити од нас да поштовањем европских директива и отварањем финансијских компоненти, односно финансијском помоћи, применимо нове директиве ЕУ у области животне средине, у пољопривреди, и да можемо да узимамо субвенције из фондова ЕУ, односно од грађана ЕУ. То је суштина тих преговора у којима добијамо пружену руку ЕУ од стране њихових претприступних фондова.

На крају, оно што је врло важно и због чега животна средина мора да буде са пољопривредом јесте питање климатских промена. Климатске промене сви осећамо, али онај ко највише осећа јесте пољопривреда, и пољопривредници. Они се највише огледају када је у питању суша, када су у питању поплаве, када имамо загађење одређеним врстама које уништавају пољопривредне усеве. Једном синергијом ова два сектора ми суштински можемо да отворимо неку врсту инвестиционих пројеката у области пољопривреде, а и заштите животне средине.

Онај део који се односи на енергетику и рударство показује да ова два сектора један без другог не могу да функционишу. У неким прошлим владама, које сада замерају због оваквог концепта, имали смо и заштиту животне средине, и просторно планирање, и урбанизам, па у једном тренутку и рударство. Значи, енергетику смо имали потпуно запостављену, у виду једног саветника премијера.

Према томе, овај концепт Владе показује да је то једна модерна, ефикасна влада, да она треба да личи на владе које су чланице земаља ЕУ, чиме ми дајемо једну снажну поруку Европској унији да смо заиста на том путу. Осим тога, ми можемо одређена наша предизборна обећања да на неки начин уклопимо у тај европски пут.

Онај део који се односи на смањивање администрације, по питању добијања грађевинских дозвола, по питању стварања услова за отварање инвестиционог амбијента, негде смо укључили кроз тзв. Управу за брзи одговор која се налази у самом Министарству привреде.

Тиме се, у ствари, показује једна велика воља и жеља да се инвеститорима заиста отворе сва врата и да на најбољи и најефикаснији начин могу своје могућности, у сарадњи са Републиком Србијом, да заиста имплементирају на најкраћи и најефикаснији могући начин.

Оно што треба такође похвалити, то је да оваквим концептом издвајања јавних предузећа и сектора рада министарстава на неки начин треба успоставити рационализацију и корпоративизацију јавних предузећа, да треба смањити на тај начин губитке и пустити министарствима да се баве не финансијама и јавним предузећима него креирањем новог привредног, организационог амбијента, у коме ће креирати нове законе, са којима ће доћи овде у парламент, а парламент те законе усвојити и вратити поново на спровођење, само зарад уштеде, у ствари, јавног сектора, зарад отварања малих и средњих предузећа, зарад отварања нових радних места која се односе на то преливање из јавног сектора у приватни и, на крају крајева, зарад свих могућих уштеда које се односе на јавни сектор да бисмо данас-сутра били у могућности и да вратимо оне кредите којима су неки други нас задужили, не само нас него и нашу будућност.

Кроз овај концепт оваквог закона ми видимо да се они стубови политике који се базирају на борби против корупције неће зауставити, напротив, они ће само јачати, из простог разлога што ћете имати јаснију слику колико заиста пара у јавни сектор улази, а колико одлази. То некада није био случај и ми нисмо имали уопште појма, као држава, ни као парламент, ни као министарства, где се све троше државне паре. Имаћете већу контролу и самим тим ћете постићи одређену рационалност.

Ми нисмо знали ни колики су кредити, ни колика је стварна задуженост, када говоримо о буџету Републике Србије. Нисмо знали до 2012, 2013. године ни колики је број запослених у јавном сектору. Када смо схватили да је то 780.000 људи, онда смо се сви ухватили за главу и рекли – па, да ли је могуће да ова Србија заиста издржава оволики јавни сектор?

Према томе, овај закон о министарствима треба подржати. Сви они који се налазе у саставу опозиционих посланичких клубова треба добро да размисле о томе да подршку за овакав концепт нове владе и нове политике заиста треба дати, јер то је будућност у коју верујемо не само ми, него ћете веровати и ви јер ћете убрзо видети резултате овакве политике. Захваљујем вам се.

ПРЕДСЕДАВАЈУЋИ: Захваљујем. Реч има народни посланик Владимир Ђукановић.

ВЛАДИМИР ЂУКАНОВИЋ: Хвала. Уважени председавајући, даме и господо, пред нама је Предлог закона где се јасно види, када се заиста уђе у суштину, да нам много тога, чак помало и револуционарног, доноси. Рецимо, враћа се Министарство државне и локалне самоуправе са јасно назначеним надлежностима. Мени је то јако важно, пре свега зато што постоји једна ставка, веома важна, где Министарство за државну и локалну самоуправу дефинише радне односе, односно не дефинише него контролише радне односе у јединицама локалне самоуправе и аутономним покрајинама. Веома важна ставка, зато што смо до сада заиста имали, посебно по локалним самоуправама, прави правцати циркус од запошљавања, имали смо чисто партијско запошљавање. Верујем да ће се у овом сегменту и те како штошта поправити и да ће се саме локалне самоуправе и те како унапредити, с обзиром на то да сада имају сопствено министарство.

Ми смо овде чули невероватне примедбе, рецимо, по питању заштите животне средине, зашто то сад није посебно министарство. Донекле можда могу и да се сложим, али они који приговарају, па, нису га ни они имали као посебно министарство, посебно у Влади господина Цветковића, која је, иначе, имала 27 чланова, односно 24 ресора. Ова влада ће имати 16 ресора и, чини ми се, 17 или 18 чланова, што је значајно мање, наравно. У Влади господина Цветковића министарство за животну средину је било заједно са просторним планирањем. Сложићете се сигурно, има далеко мање везе у односу на Министарство пољопривреде, где ће се сигурно далеко више радити на заштити животне средине, јер имате поједине органе управе унутар самог министарства који се, рецимо, већ баве тиме.

То министарство које је предводио дотични министар, који се због свог деловања налази пред судом, више се бавило просторним планирањем. Животном средином су се бавили искључиво на начин како да кроз разна средства за кампање, наводно еколошке, финансирају одређене дневне листове, како би у предизборним кампањама ти дневни листови њима највише поклањали пажњу. То је била читава заштита животне средине коју је тада спроводила та влада Мирка Цветковића.

Наравно, овде има још сијасет неких веома, веома позитивних решења. Рецимо, веома је важно што се обједињује Министарство грађевинарства, саобраћаја, инфраструктуре; мислим да ће се сада далеко више радити на томе да се наша путна инфраструктура колико-толико ревитализује. Заиста је страшно проћи појединим деловима Србије. Ми смо толика средства добијали за нашу путну инфраструктуру, а, нажалост, ништа значајно није направљено.

Рецимо, у току ове кампање сам често обилазио источну Србију, посебно Неготин, где имамо страховит туристички потенцијал, а ви немате путеве да дођете до те општине. Апеловао бих на министарство које се буде формирало и на ресорног министра који то буде био да обрате пажњу посебно на та подручја, јер, знате, ако смо имали до сада и некаква министарства за регионални развој, суштински ништа регионално нисмо развијали. Драго ми је што се тако чак и укида, што се то рационализује и што ће поједина министарства, између осталог и Министарство саобраћаја, добити одређене ингеренције.

Такође, издвојио бих ово што ради Министарство финансија, што је, наравно, његова надлежност била и раније. Тиче се рада Пореске управе. Волео бих да Министарство финансија спроведе једну заиста свеобухватну реформу Пореске управе зато што заиста сматрам да је до сада веома, веома лоше радила. Ми смо живели у једном наопаком систему по коме су поједини порески обвезници могли по двадесет година да не плаћају порез и да им нико ништа не приговори и да никада не буду кажњени, док су, рецимо, неком привреднику (наравно, ако није био политички подобан) чак за месец дана неплаћања пореза знали да затворе радњу или продавницу и на тај начин можда чак и да је угуше. Наравно да свако мора да плаћа порез, али смо овде очигледно имали једну повлашћену касту, која није морала ни у једној варијанти да плаћа порез јер је била просто политички подобна и можда неком плаћала. Зато апелујем на реформу Пореске управе, то би било јако важно.

Добро је што ће у Министарству привреде бити Управа за брзи одговор. Коме ћете се сада обраћати? Управи за брзи одговор унутар Министарства привреде. Верујем да ће само министарство кроз своју систематизацију утврдити на један веома добар и квалитетан начин ту управу и да ће људи добијати дозволе, односно добијати одговоре на који начин могу да реше неки свој проблем, посебно, рецимо, код добијања дозвола у изградњи, на један заиста далеко ефикаснији начин.

Што се тиче Министарства пољопривреде и заштите животне средине, овде постоји једна надлежност везана за управљање пољопривредним земљиштем у државној својини. Ту бих заиста замолио будућег ресорног министра да и те како обрати пажњу на ову област зато што смо до сада имали невероватну праксу. Ради се о томе да су до тог државног земљишта неретко долазили тајкуни, на разне начине, зато што се то остављало локалним самоуправама да расподеле кроз разне лицитације. Ту би морао закон да се промени, зато што су до сада разни тзв. конзорцијуми или посебно неки тајкунски пољопривредници долазили до крупног земљишта на заиста преваран начин, а мали пољопривредник није могао никако да дође до неког земљишта. Верујем да би се ту могло доста тога урадити.

Има овде, наравно, још много тога што би могло да се похвали, али оно на шта бих посебно акценат ставио су, рецимо, Министарство спољних послова и Министарство просвете и науке. У овом другом морамо много тога да урадимо. Зато ја овде говорим шта би можда требало да се уради и шта се надам да ће се урадити, с обзиром на то да неко приговара овом закону да је списак лепих жеља. Извињавам се, али ово је списак који дефинише надлежности тих министарстава. Надам се да ће она у пракси то и те како манифестовати.

Ако нам већ овде неко приговара како зна како су министарства функционисала, да ће сада ту неко ставити своје партијске кадрове, па, аутопројекција је чудо, можда је то неко од њих некада радио, али нама не пада на памет да тако нешто радимо јер желимо да ова држава коначно крене напред.

Апелујем на будућег министра просвете да учини све, чули смо од госпође Ђерић, посебно везано за факултете. Имамо једну деградацију диплома. Волео бих да се у том сегменту и те како уложи, зато што је образовање нешто што ову државу може једино да покрене напред.

Што се тиче Министарства спољних послова, сложене су ситуације у свету. Морамо ту да имамо потпуно професионализовану дипломатску службу. Верујем да ће нови министар, или ко већ буде био, заиста на томе и те како радити.

На крају, Министарство културе и информисања. Ова држава је дужна да донесе сет закона везаних за информисање, да се коначно зна ко су овде власници медија, а не да имамо медије па после неколико година сазнајемо да један тајкун и један председник партије (односно, можда такође можемо рећи тајкун) имају власништво над једним медијем, а наводно се води неки други власник. Верујем да ће се ту увести ред.

Што се тиче културе, заиста бих волео да могу да се уложе нека већа средства. Нажалост, неко је у овој држави потпуно потрошио средства која је ова држава имала. Ми смо данас пред празном касом. Ваљало би је напунити.

Право да вам кажем, ове године се обележава сто година од Великог рата. Можда би све требало да нас буде стид што немамо довољно средстава да обележимо то на достојанствен начин. Читам, не знам колико је то истина, али ме то као припадника народа који је доживео тада заиста велику трагедију, без трећине становништва смо остали, да немамо средства да завршимо филм о Гаврилу Принципу, на пример. Волео бих да култура добије већа средства.

Ово што смо имали до сада, овакву деградацију нашег буџета, овакво девастирање наше привреде, сигурно је довело до тога да су средства за културу оваква каква јесу. Плашим се да ће у неком наредном периоду вероватно остати тако, али надамо се неком далеко бољем буџету за саму културу.

Завршио бих са изменама Закона о Влади. Неко се овде буни зашто неко тражи саветнике. Знате, у животу је добро питати струку. Паметан пита, а такође и пише, а онај други нека покушава да памти. Заиста се извињавам, али велика је ствар имати за саветника господина Гузенбауера, зато што га је министар спољних послова Аустрије такође узео за свог саветника. Извините, нама су потребни добри односи свуда. Нама су потребни стручни људи. Нама је потребан један професионални систем. Многе друге државе, које су данас развијеније, нису се стиделе да узму такве саветнике. Наравно да ово ваља подржати, да председник Владе, пре свега, има ту могућност да ангажује добре саветнике на многим пољима како би ова држава могла заиста да крене напред. Хвала.

ПРЕДСЕДАВАЈУЋИ: Захваљујем. Реч има народни посланик Душан Петровић. Изволите.

ДУШАН ПЕТРОВИЋ: Господине председавајући, даме и господо народни посланици, Заједно за Србију, заједно са својим коалиционим партнерима, неће гласати за овај закон.

Господине Арсићу, ви сте се јако потрудили да овде образложите због чега би требало закон донети, али закон о Влади и закон о министарствима увек има једну невољу, зато што дође пре него што онај ко је добио мандат да састави Владу дође у парламент па изложи шта је план Владе. Како је то једна целина, док не чујемо ово друго, не знамо ни да ли ваља ово прво о чему данас разговарамо. На бланко, наравно, не можемо ово све подржимо.

Оно што је очигледно, доста је вешто то написано, јесте да се Србија помера према канцеларском систему кроз овај Закон о Влади и закон о министарствима. Не мислим да то мора да буде лоше, као што не мора да буде ни добро, и о томе желим да говорим овде.

Верујем да ћемо имати прилику у недељу да чујемо овде мандатара, шта у ствари има намеру са Владом Србије да уради, где би требало да Србија буде, и наша привреда и држава у њеном техничком смислу, где за шест месеци, где за годину дана, где на крају мандата, који ће, како следе ствари, Скупштина овде дати садашњем мандатару и Влади коју он буде предложио.

Данас од вас, господине Арсићу, нисмо могли ни да наслутимо шта ће то све да буде, па ћемо због тога и гласати против. Иако сте доста интересантних детаља навели, нисмо могли да видимо целу слику.

Не мислим да је драма у Србији да ли ће саветници председника Владе бити плаћени или неће. Искрено говорећи, има тренутака када су људи спремни да раде за част, има тренутака када морате да их платите. Не мислим да поводом тога треба да водимо неку велику полемику, важно је шта ће да буде резултат.

Ако председник Владе има намеру да направи велики број савета, онда значи да нема поверење у велики број министара.

С друге стране, највећа странка у овом парламенту је добила сасвим довољну подршку грађана и не мора да прави компромисе са било киме. Нема данас у Србији потребе да се праве коалициони договори око јавних предузећа.

Ту, господине Арсићу, нисте у праву. Нису министри постављали директоре јавних предузећа, него је то био предмет политичког договора, јер је то била политичка нужност. Као што сте ви имали политичку нужност пре годину и по или две када сте са својим коалиционим партнерима правили Владу. Две године је доскорашња министарка енергетике ратовала са директором једног од великих јавних предузећа. То је била реалност, политичка. То грађани такође треба да знају.

Некакав систем мора да се направи. Ви немате потребу то да радите.

Мени није јасно зашто ће министар привреде добити сва овлашћења над јавним предузећем? Ја то не разумем. Министар привреде ће да утврђује стратешке циљеве јавних предузећа. Да министар привреде боље зна шта су стратешки циљеви „Србијашума“ и „Србијавода“ него министар пољопривреде, то није близу реалности. Електропривреда Србије, „Србијагас“? Мислим да министар енергетике који води политику мора да има инструменте да води ту политику, иначе не може да буде одговоран.

Концентрисање овлашћења министра привреде, отварање простора председнику Владе да прави савете јесте (наравно, не формално, суштински) премештање парламентарног система ка нечему што Немци имају утврђено Уставом. Али, не мислим да је то било шта што је лоше. На крају, председник СНС је добио гласове, па је добио и мандат да уради оно што мисли да је добро.

Оно што очекујем да се овде деси у недељу, мислим да то очекују и грађани Србије, јесте да ми видимо шта ће бити јасно постављени циљеви.

Две године питамо овде зашто се не води пројекат наводњавања. Још нисам добио ниједан одговор. Енергетска ефикасност, две и по милијарде евра да се изолује 1,5 милиона станова у Србији, огромна прилика за грађевинарство Србије. Наводњавање, 3,5 милијарди евра, за водопривредна предузећа, грађевинска предузећа и не може да се омаши.

Ево, овде има много посланика, све их знам лично, из сељачког дела Србије. У мом Шапцу се 55% становништва бави пољопривредом. Када уложите паре у наводњавање, не можете да не погодите. То мора да буде добра економска политика. Када сам имао прилику, ја сам се за то борио.

Оно што јесте важно и много важније од закона о министарствима и Закона о Влади јесте како ће овај инструмент који данас будете изгласали бити употребљен за развој и реформе. То су две кључне речи. Господине Арсићу, нисам разумео из онога што сте рекли како ће да буду спроведене реформе и како ћемо да кренемо у развој. Зато ћемо гласати против овога. Очекујемо овде господина Вучића у недељу, па да чујемо од њега одговоре на сва ова питања. Хвала.

ПРЕДСЕДАВАЈУЋИ (Игор Бечић): Хвала. Реч има народни посланик Зоран Бабић.

ЗОРАН БАБИЋ: Даме и господо народни посланици, оно што рече господине Петровић, из овог сељачког дела Србије, са задовољством сам и ја из тог сељачког дела Србије и добро се разумемо, ту се не треба стидети. Наравно, сигуран сам да је и господин Петровић то у афирмативном смислу говорио.

У том сељачком делу Србије постоје две изреке: у добру се не понеси, у злу се не понизи. Вођени том логиком, вођени оном народном да је један штап, један прут, ма колико био снажан и јак, слабији од снопа прутова, у свему ономе што се нагомилало, наталожило у нашем друштву, због мањка храбрости да се уђе у реформе раније, због неодговорне политике да је светска економска криза шанса за Србију и порука које смо чули од Владе 2008. године, да нас светска економска криза неће ни дотаћи, дошли смо до ситуације да нам је потребан најшири могући консензус, најшири могући фронт људи да бисмо из овог стања у којем се налази наше друштво изашли што брже и квалитетније.

Као привредник вам могу рећи једну ствар, не слажем се са вама да јавна предузећа због своје специфичности и делатности којом се баве не могу да буду у Министарству привреде већ по министарствима, зато што бисмо онда по тој логици морали да правимо и министарство за услуге, па министарство за производни део привреде, па министарство за не знам шта. Сама привреда је разнородна, различита. Ви то јако добро знате. Нормално је да се Министарство привреде бави привредом, да ли су то јавна предузећа, да ли је то приватан сектор, а да се министарства баве својим ресорима, правећи атмосферу у којој ће функционисати и јавна предузећа али и приватан, реалан сектор …

(Председавајући: Време.)

… и правећи исте услове за све и трошећи време за такве ствари, а не да воде рачуна о субвенцијама и проблемима јавних предузећа која се, нажалост, не понашају и не послују у систему спојених судова, већ тотално индивидуално. Чак и тај приход који би морала да врате у буџет користе за неке тринаесте плате или за не знам какве баханалије. На такав принцип, на такву политику се овим законом о министарствима ставља тачка.

ПРЕДСЕДАВАЈУЋИ: Реч има народни посланик Душан Петровић, реплика.

ДУШАН ПЕТРОВИЋ: Још једном да кажем, не мислим ја да је ово по дефиницији лоше. Само мислим да ако министри не буду добили прилику да имају инструменте у својим рукама, тешко ћете од њих моћи да тражите одговорност.

Управљање јавним предузећима је инструментариј за вођење политике. Не знам да ли ће то бити добро или неће бити добро. Чекамо овде у недељу господина Вучића да нам каже шта ће бити са енергетиком и шта ће бити са пољопривредом, какве су пројекције БДП-а, како ће бити спроведена реформа јавне управе, да о томе дебатујемо овде.

Исказујем своју велику резерву према томе да уколико смањујете могућности министрима да воде политику, можете да очекујете добар резултат. То не говорим напамет, већ сам се са много тешких прилика и неприлика суочавао у животу бавећи се јавним послом.

Важно је, баш због овога о чему сте и ви, господине Бабићу, говорили, да Србија почне да побеђује. Најсрећнији бих био, иако сам у опозицији у овом парламенту, да то почне да се дешава. Ја живим овде, моје дете живи овде, моја породица живи овде. Желим да се то деси. Због тога у свему овоме учествујем. Сумњам да се недавањем пуног капацитета свима који буду седели у Влади може повећати вероватноћа за бољи резултат, али видећемо. И, онда у недељу да видимо овде какву то слику треба да видимо у наредним месецима и наредним годинама и да почнемо да добијамо одговоре на питања – шта је са наводњавањем, шта је са обновљивим изворима енергије, шта је са свим другим ресурсима које Србија има, шта је са приликом да у рударство Србије уђе 4,5 милијарди евра у наредне четири године? Питам то две године. Ту сте, господине Бабићу, сваки пут сте били присутни када сам о томе говорио. Очекујем да сви заједно почнемо да добијамо одговоре. Хвала.

ПРЕДСЕДАВАЈУЋИ: Хвала. Реч има народни посланик Зоран Бабић, реплика.

ЗОРАН БАБИЋ: Слажем се да су јавна предузећа била инструмент, нажалост, који је коришћен у погрешне сврхе, инструмент за запошљавање без стандарда, без критеријума, рођачки, кумовски, дељена ортачки. Баш на овај начин желимо да се тај инструмент никада на ту страну не користи. Не у сврху политике, него у сврху одрживости. Због тога желимо пуну контролу Владе над јавним предузећима. На овај начин показујемо и да министарство није феуд, власништво, није простор у коме је министар господар. Господар је Влада Републике Србије, са највећом одговорношћу за функционисање свих сегмената у тој истој Влади Србије.

Министри немају само инструменте кроз јавна предузећа која су до сада била у њиховом ресору и у њиховом сектору. Њихов инструмент су и друга привредна друштва. У енергетици, слажем се, ЕПС, „Колубара“, „Србијагас“ јесу највећи, јесу најмоћнији, али нису једини. Желимо да развијамо и приватан сектор у свему томе, желимо приватну иницијативу, желимо мини-хидроелектране, желимо да људи улажу ту, а не да кажу – не смемо да улажемо зато што они развијају само јавна предузећа, и то на начин што ће какав-такав приход, ако остваре приход, поделити за тринаесту плату. Ако не остваре приход, враћају у буџет, а да не служи за приватизацију. Јавна предузећа су власништво свих грађана Републике Србије и на тај начин морају да функционишу, а не само запослених; баш на тај начин, и коришћење инструмената о којима сте малопре говорили.

ПРЕДСЕДАВАЈУЋИ: Хвала. Реч има народни посланик Александар Мартиновић.

АЛЕКСАНДАР МАРТИНОВИЋ: Даме и господо народни посланици, када је реч о Предлогу закона о министарствима, било је много речи о броју министарстава. Премијер, односно мандатар за састав нове владе, господин Александар Вучић и мање-више сви ми из Српске напредне странке истицали смо да је један од квалитета овог закона и да ће један од квалитета нове владе бити и то што ће она бити релативно мала.

Према овом Предлогу закона о министарствима, Република Србија имаће укупно 16 министарстава и сигурно је да у новијој политичкој историји Републике Србије то јесте најмањи број министарстава.

Иначе, Србија је у 19. и почетком 20. века била једна од земаља које су у тадашњој Европи имале најмањи број министарстава. У периоду од 1862. године па све до 1918. године Кнежевина, односно Краљевина Србија имала је укупно осам министарстава.

Наравно, времена се мењају. Држава је почела да се бави одређеним областима друштвеног живота којима се тада није бавила и морало је да дође до повећања броја министарстава.

Нема никакве сумње да ово јесте један крупан корак ка рационализацији државне управе, да је дошло до значајног смањивања броја министарстава.

Оно што је посебно важно да се каже, у номотехничком смислу, посматрано чисто правнички, ово је један од најбоље писаних предлога закона о министарствима у последњих неколико година. Дакле, евидентно је да је примењен такозвани ресорни принцип у формирању министарстава, у комбинацији са персоналним принципом, зато што се посебно у Предлогу закона апострофирају две категорије грађана Републике Србије, а то су борци у оквиру Министарства за рад, запошљавање, борачка и социјална питања и у оквиру Министарства омладине и спорта то је омладина.

Оно што је такође важно да се каже јесте да је Предлог закона потпуно кохерентан са Уставом Републике Србије. Када упоредите Предлог закона о министарствима са чланом 97. Устава Републике Србије, у коме се набрајају надлежности Републике Србије у укупно 17 тачака, и када упоредите број министарстава, њих 16, видите да је овај Предлог закона о министарствима апсолутно следио логику Устава, што до сада углавном није био случај.

Искористио бих ово јављање за реч да бих скренуо пажњу на неке нетачне информације које су изнели посланици из опозиције.

Што се тиче дискусије господина Чанка, који нас је питао колики број запослених у министарствима ће бити, желим да му кажем да просто то није материја закона о министарствима. Ни овог, нити било ког другог. Колико је запослених у министарствима регулише се правилником о систематизацији радних места, који доноси сваки министар понаособ. Убеђени смо да ће у сваком министарству које је предвиђено овим предлогом закона бити мање запослених него што их је сада, не зато што било ко у Србији воли да отпушта људе, него зато што српска привреда не може више да финансира онај број запослених у јавном сектору, па и у министарствима, као што је до сада био случај.

Што се тиче дискусије госпође Чомић, која каже да се нигде не помињу јавна предузећа у Предлогу закона, а и овима другима који кажу да се помињу, али им није јасно зашто су сва јавна предузећа, односно предлози аката о именовању органа управљања у јавним предузећима и у привредним друштвима која послују са државним капиталом у оквиру Министарства привреде, одговор је врло једноставан – господин Александар Вучић и СНС на овај начин врло јасно показују на делу како се врши дефеудализација јавних предузећа. Сада ће сви акти о именовању органа управљања у свим јавним предузећима бити у надлежности једног министарства, Министарства привреде, што до сада није био случај. Ниједна Влада Републике Србије није на тај начин радила.

Ово је први пут да у оквиру једног министарства имате политику вођења свих јавних предузећа. Више неће свако министарство да води, условно речено, своје јавно предузеће или своје привредно друштво које послује са државним капиталом, него ће то да ради једно министарство, чиме ће се постићи много већа објективност у раду и много већа ефикасност у раду тих јавних предузећа.

Ноторна је чињеница, и то сви знамо, на то је, на крају крајева, указао више пута и мандатар за састав нове владе Александар Вучић, да јавна предузећа у Србији, као и привредна друштва која послују са већинским државним капиталом више не смеју да буду губиташи. То морају да буду институције које ће доносити приход не само себи, него свом оснивачу, Републици Србији.

Да би тако нешто било могуће, ово је било једино решење, да сви предлози аката о именовању органа управљања у свим јавним предузећима, а има их у Србији много, и у свим привредним друштвима која послују са државним капиталом, а има их много, буду у оквиру једног министарства, односно Министарства привреде.

Што се тиче дискусије господина Веселиновића, сада можемо да будемо заједљиви, па да кажемо – ова влада ће имати 16 министарстава, а што их нема 15 или што их нема 14. Лако је бити заједљив, али мислим да то није поштено према грађанима Републике Србије.

Као што мислим да није поштена, у политичком смислу, дискусија господина Душана Петровића. Оно што је господин Душан Петровић рекао у преводу на језик који народ разуме значи следеће – ми смо дванаест година владали Србијом, радили смо шта смо хтели, а радили смо много тога лошег, упропастили смо готово све чега смо се дотакли и сада ми који смо владали дванаест година, како каже господин Петровић, чекамо у недељу Александра Вучића да нам каже шта је то што ће он да уради да би поправио све оно што смо ми дванаест година у Србији уништавали.

Оно што се поставља као суштинско питање – ко је вас из Демократске странке, из Нове демократске странке, из Заједно за Србију, како се већ зовете, спречавао да за дванаест година спроведете све те генијалне идеје о којима сте малочас говорили?

Идеју о енергетској ефикасности није измислила Зорана Михајловић. Идеју о наводњавању није измислио актуелни министар пољопривреде. То су ствари које су се у свету и Европи спроводиле деценијама уназад. Питам вас, од петог октобра 2000. године, ко је вас спречавао да све то урадите? Није вас спречавао нико. Сада сте довољно лицемерни да кажете – ми који нисмо урадили ништа, сада смо ми ти који ћемо да се испрсимо и једва чекамо недељу да дође Александар Вучић да нас убеди да је у стању да за шест месеци поправи оно што смо ми уништавали дванаест година.

Господине Петровићу, пред вама ће се у недељу појавити човек од крви и меса, човек са огромном енергијом, човек који има гвоздену вољу да поправи стање у Србији, али се пред вама неће појавити чаробњак који ће вам одати алхемијски рецепт како да се дигне на ноге држава која је од 2000. године систематски уништавана у свим областима друштвеног живота. Нема области друштвеног живота које су покривене делокругом рада ових министарстава, а да их разне владе од 2000. године нису у већој или мањој мери девастирале. Хоћете ли да вам набројим: финансије, привреда, пољопривреда, грађевинарство, трговина, правда, државна управа, унутрашњи послови, одбрана, спољни послови, просвета, наука, здравље итд. Све је уништено.

И, сада ви кажете – чекамо недељу да дође Вучић да нас он, наводно, погледа у очи, нас који смо супер радили, нас који смо донели много тога доброг грађанима Србије и да нам он каже шта је то што ће да уради. Урадиће све што је до њега, али би му посао био много лакши да ви претходних дванаест година нисте радили то што сте радили, да се ви нисте бавили, не мислим ви лично, али они који су водили Србију дванаест година, да нисте проузроковали незапамћену стопу криминала и корупције, да нисте упропастили лошим приватизацијама привреду у Србији, да нисте извршили лошу реформу правосуђа итд. Дакле, посао би му био много лакши. Нема човека у Србији коме је данас теже него што је Александру Вучићу.

Сада је лако бити у опозицији, седети скрштених руку, филозофирати о томе шта треба да се уради, цепати длаку на четири дела и тражити у свакој реченици коју изговори Александар Вучић, или било ко из СНС, нешто што можда није тачно или нешто што може да се протумачи овако или онако. То раде исти они људи који су од 2000. године довели Србију у стање у којем се сада налази.

Господин Стефановић се такође помало подсмешљиво изражавао о томе да је ово најбрже формирана влада. Јесте, ово је потпуно тачно. Избори су били 16. марта; коначни резултати избора су објављени 24. марта; Влада ће бити формирана 27. априла.

Како су некада биле формиране владе у Србији? Ево једног малог подсетника. Знају то многе колеге народни посланици. Двадесет првог јануара 2007. године одржани су парламентарни избори. Ако се не варам, 15. фебруара (или 14. фебруара) 2007. године потврђени су мандати народних посланика у Народној скупштини Републике Србије. И, када је формирана Влада? Формирана је 20 минута пре поноћи, 14. маја 2007. године, ако се не варам. Како је та влада формирана? Тако што је Србија претворена у бувљу пијацу, поводом тога која партија ће добити које министарство. То је био једини разлог зашто смо чекали скоро пуна три месеца да се формира Влада Републике Србије. То је та фамозна друга влада Војислава Коштунице у којој су већину министара чинили представници, да вас подсетим, Демократске странке.

А како је формирана та влада? Формирана је тако што је господин Томислав Николић имао довољно политичке храбрости и што је испао политички џентлмен и рекао – господо, ви који сте три месеца трговали министарствима, ви који сте пиљарили у Србији, кад сте се већ коначно договорили ко ће које министарство да преузме по феудалном принципу, ево, ми нећемо бити сметња да се формира Влада Републике Србије. Да он то тада није учинио, истекло би 90 дана за формирање Владе и ишло би се на поновљене парламентарне изборе.

Сад нам људи који су учествовали у тој бувљој пијаци кажу – ово није баш најбрже формирана влада. А кад је требало да је формирамо? Пре него што је Републичка изборна комисија саопштила званичне резултате избора? Зашто је ви нисте формирали тако брзо?

У свему овоме што говори Демократска странка, односно посланици, који изгледа не могу да се договоре која је права и аутентична опозиција, има много лицемерја, има много непоштења и има много тога што подсећа на ону библијску причу о грешнику који се на другога баца каменом, о ономе ко у туђем оку види трун а у свом оку не види ни балван. Има много тога што је ружно и што не приличи да говоре људи који су имали сву власт у овој држави од 2000. до 2012. године.

Што се тиче Предлога закона о измени Закона о Влади, овде је било много речи о томе, на томе је нарочито инсистирала Демократска странка, а то је неки вид спиновања јавности... Они су сада престали да плаше народ тиме да Александар Вучић наводно хоће да изазове рат, да зарати са целим светом, да није за ЕУ итд., итд., па пошто више не могу да плаше народ тиме, сада су се досетили нечег другог – хајде да плашимо народ тиме да Александар Вучић хоће да постане диктатор. Како то доказујемо? Доказујемо тако што на свакој могућој телевизији у Србији слободно можемо да кажемо да је Александар Вучић диктатор. Кажите ми, која је то држава на свету која је диктаторска а да свако коме падне на памет каже за будућег председника Владе да је диктатор? Ја за такву диктаторску државу и за такав диктаторски режим нисам чуо.

Шта хоће Српска напредна странка? Српска напредна странка хоће оно што је рекао народ на изборима 16. марта – хоћемо јаког председника Владе, хоћемо човека који може да решава проблеме у Србији. Зато смо приступили изменама Закона о Влади. Зато омогућавамо будућем председнику Владе да формира савете, и то не у облику агенција, као што је рекао господин Стефановић, него у облику односно у форми квалитетних и стручних људи, који ће захваљујући свом богатом знању, искуству које је стицано годинама да помогну председнику Владе, да помогну Влади да реши нагомилане проблеме са којима се Србија суочава.

Ми смо имали велики проблем у протеклих неколико година зато што смо имали, немојте ми узети за зло ако употребим једну тешку реч, али помало фиктивне председнике Владе. Немојте ми рећи да је Мирко Цветковић био прави и аутентични председник Владе. На папиру да, али он ту владу није водио како је он хтео.

Садашња влада, помало неуобичајена ситуација – председник Владе је председник странке која није најјача странка у парламенту, а потпредседник му је човек који води најјачу партију у држави. То такође није баш уобичајена парламентарна пракса. После избора 16. марта Србија ће коначно да се врати добро опробаним рецептима из добро уређених парламентарних држава. Онај ко има најјачу партију треба да води Владу. Нама је потребан снажан и јак председник Владе, не да би био диктатор, не да би био тиранин, него да би слушајући савете оних који о неким стварима знају и више од њега могао да решава проблеме са којима се Србија суочава.

Због тога ће СНС да подржи и Предлог закона о министарствима и Предлог закона о изменама Закона о Влади. И ми чекамо недељу и Александра Вучића, али не да бисмо га питали зашто није решио проблеме које смо ми направили, него да бисмо му пружили подршку у ономе што ради, да би и наша деца и наше породице, као што је рекао господин Душан Петровић, које такође живе у Србији, живеле у наредном периоду много боље и срећније него што живе данас.

ПРЕДСЕДАВАЈУЋИ: Народни посланик Душан Петровић, реплика.

ДУШАН ПЕТРОВИЋ: Господине Мартиновићу, где ви налазите мотив за овакав говор? Ви причате о политичком поштењу? Отишли сте код Вучића и Томислава Николића 4. јула 2012. године. До тада сте били код Шешеља.

Они су били опозиција Влади у којој сам ја био министар пољопривреде и победили су на тим изборима, и председничким и парламентарним, па је направљена Влада, па сам ја онда отишао у опозицију. Шта ту има политички непоштено?

Питате ме шта сам радио. Па, радио сам ово што сад питам Владу зашто не ради даље. Наводњавањем се у овој земљи нико није бавио од када је направљен канал Дунав–Тиса–Дунав. Има овде људи који се баве пољопривредом и знају то, господине Мартиновићу. Ви сте из једног великог пољопривредног краја и велики број људи који у Руми живе бави се пољопривредом. Нико није пипнуо канале по Војводини док ја нисам постао министар пољопривреде, па сам питао – зашто се, људи, не бавите наводњавањем? Рекли су ми – нико није рекао. То је био одговор.

Дакле, ја не питам ствари које нисам радио, него које сам радио. Оставио сам и програме. Две године најуљудније питам министре и Владу зашто се то не наставља. Питаћу то и господина Вучића кад буде био овде у недељу.

Господине Мартиновићу, када као припадник, члан велике парламентарне већине мене прекоревате што се усуђујем да питам нешто човека који ће у недељу овде и формално да добије највећу власт у земљи, а ви сте иначе образован правник и човек који се бави едукацијом младих људи, како ви то овде пропагирате парламентаризам? Не сме нико ништа да пита? Чему ми онда служимо овде?

Златко Драгосављевић је био државни секретар у министарству које је било надлежно за рударство, не знам како се тачно звало; он је предложио Влади, која је усвојила стратегију рударства, да до 2020. године овде може да буде уложено, у Србију, где ваша и моја деца живе, четири и по милијарде евра. Питам две године шта је с тим и не добијам одговор. Због тога сам политички непоштен, а ви сте политички поштени? То није добар манир.

(Председавајући: Време.)

Завршавам. Имате велику већину и немате разлога да будете арогантни, ни један једини разлог. Ваљда ћемо сви заједно овде питати мандатара у недељу куд је кренуо овај брод? Ја мислим да је то природно и нормално и очекујем да добијем одговоре. Хвала вам најлепше.

ПРЕДСЕДАВАЈУЋИ: Хвала. Господин Борислав Стефановић, право на реплику.

БОРИСЛАВ СТЕФАНОВИЋ: Господина Мартиновића ценим као врсног правника, студирали смо заједно.

Ви сте добили огромну већину, преузели сте сву одговорност и више нема ни поправног, нити сакривања иза било кога. Мислим да је крајње време, иако ви нећете послушати савет, да напустите ту бесмислену политику с причама о томе – шта сте ви радили и шта сте ви за дванаест година. Колико смо ми дванаест година на власти, толико сте ви, господине Мартиновићу, већ седам година на власти. Таква је ваша рачуница. Ако смо ми дванаест, ви сте седам. Потпуна бесмислица.

Морам да вам кажем једну ствар. Да ми нисмо радили све то што смо радили, много тога и лошег, али много тога и доброг, од 2000. године, ви не бисте даље од Минска мрднули и ваш председник данас не би читао Вебера и не би причао о Немачкој, или бар Минхену. Немојте ви да причате – ништа није урађено.

Ја знам шта сте ви урадили. Ви сте 4. јула, на Дан независности САД, отишли у СНС. То није случајно, како би рекле ваше бивше колеге. Тада сте рекли – између Бориса Тадића и Томе никакве суштинске разлике нема, то је лице и наличје исте прозападне, издајничке и антисрпске политике. То сте рекли о Томиславу Николићу, кога сада цитирате. Немојте да узимате тај мач, да нам причате о председнику Николићу као џентлмену, када кажете да је он човек издајник. Ви сте лично рели, господине Мартиновићу, да је боље бити проститутка него издајник. Да ли сте свесни шта сте рекли?

(Председавајући: Господине Стефановићу, молим вас.)

То није непристојно. Извините. Ја цитирам. Дакле, то није коректно.

Можете да кажете да нисмо добро радили. Понављам, пуно тога нисмо добро, зато смо изгубили изборе, два пута. Две године сте на власти. Докле мислите да замајавате овај народ упирући прстом у опозицију, уместо да нешто најзад радите? Засучите више те рукаве…

(Председавајући: Време.)

… о којима причате, а не да нам овде предавање о парламентаризму држе људи из кладионица и остали, да ви нама објашњавате нешто. Немојте притискати, осим ако се нисте препознали.

ПРЕДСЕДАВАЈУЋИ: Доктор Александар Мартиновић, изволите.

АЛЕКСАНДАР МАРТИНОВИЋ: Даме и господо народни посланици, морам да признам да нисам најбоље разумео излагање господина Петровића и господина Стефановића што се тиче 4. јула. Дакле, ако спојимо њихове дискусије, испада да сам ја 4. јула отишао у СНС и рекао Томиславу Николићу да између њега и Бориса Тадића нема никакве разлике. Нисам то учинио, не знам који је датум био.

Оно што знам поуздано, господине Петровићу, кад већ спомињете те сељачке крајеве и Војводину, од 2000. године странка којој сте до јуче припадали и која и дан-данас влада Војводином систематски је упропастила Војводину у свим областима, укључујући и пољопривреду, преко Развојне банке Војводине, преко Фонда за капитална улагања Војводине. Ако ме убедите да ви и Бојан Пајтић нисте били у истој политичкој партији од 2000. године па до прошле године, онда ћу вам се ја извинити и рећи да нисам био у праву, али мислим да јесам.

Дакле, ако причате о тој политици наводњавања у Војводини, чишћењу канала, зашто то питате мене, зашто то питате било кога из Српске напредне странке? Ко има власт у Војводини и ко је грчевито држи и дан-данас, иако је очигледно да не ужива подршку 95% грађана који живе на територији АП Војводине? Она иста странка која је од 2000. године па до данас на власти у Војводини. Како сам ја, како је било ко из Српске напредне странке могао да чисти канале у Војводини од вас који сте владали Војводином и који и дан-данас владате Војводином?

Што се тиче манира, што се тиче Шешеља, Српске радикалне странке, …

(Председавајући: Време.)

… ја само желим да вам кажем једну ствар. Признајем, учествовао сам у некој врсти туђег политичког рата, између Томислава Николића и Војислава Шешеља, и користио сам речи које врло често нису биле примерене. Жао ми је због тога и ја вероватно и дан-данас плаћам неку политичку цену због тих и тако изговорених речи, али не плашим се да кажем да сам погрешио.

(Председавајући: Време.)

Завршавам, само две ствари. Две чињенице су у питању. Једна чињеница је, када је Војислав Шешељ одлазио у Хаг, шта је рекао? „Идем тамо да победим Хашки трибунал, а вама остављам да победите досманлијски режим.“ Коме је то пошло за руком? Пошло је за руком Томиславу Николићу и Александру Вучићу, није пошло за руком Српској радикалној странци.

(Председавајући: Време, господине Мартиновићу.)

Још једна ствар...

(Председавајући: Три минута је прошло.)

Завршавам, нећу се више јављати за реч. Ви који некоме спочитавате политичку прошлост, који спочитавате што је неко некада припадао Српској радикалној странци, ви велики Европејци и демократе, како вам то не смета Српска радикална странка у готово свим општинама у Војводини где је прешла цензус да вам омогући да сачувате власт?

(Председавајући: Господине Мартиновићу, морам вас прекинути.)

Како вам не смета Српска радикална странка у Сомбору… (Искључен микрофон.)

ПРЕДСЕДАВАЈУЋИ: Реч има народни посланик Владимир Ђукановић, по Пословнику.

ВЛАДИМИР ЂУКАНОВИЋ: У питању је реплика, ако може? Ако не, повреда Пословника.

(Председавајући: Не можете добити реплику, можете само повреду Пословника.)

Повреда Пословника, члан 104, зато што се господин Стефановић на неки начин увредљиво изразио о људима из кладионице, алудирајући наравно на мене. Морам да му кажем, за разлику од њега, у животу сам вредно учио, завршио Правни факултет. Докторска дисертација коју радим односи се на игре на срећу. То је једна област коју он не познаје зато што ју је његова власт, коју је представљао, унередила. Зато имамо данас невероватно црно тржиште. Можда он жели да тако остане. Иначе, људи које су они постављали у предузећу које се зове Државна лутрија Србије довели су то предузеће до минуса од 150.000.000 динара.

Управо због тога сам желео да реагујем, да му се изрекне опомена, јер нема право да вређа ничију професију, нити има право да вређа тако народне посланике. Хвала.

ПРЕДСЕДАВАЈУЋИ: Реплика, господин Зоран Бабић, изволите.

ЗОРАН БАБИЋ: Господине председавајући, даме и господо народни посланици, велика је разлика између фисије и фузије, велика је разлика између разграђивања и стварања. Српска напредна странка ствара. Ствара пристојну, нормалну Србију, у којој је нормално прихватити нечије слабости, у којој је нормално ценити храброст и признање, у којој је нормално правити пријатељства, а не непријатељства.

Али, ако ћемо се хватати стенограма и изреченог, хајдете да погледамо мало све оно изречено, рецимо, о Вуку Јеремићу, који је једног човека у овој сали из политичке анонимности створио. Шта је после тога рекао о Вуку Јеремићу? Хајде да видимо шта је рекао и о Борису Тадићу, који га је још подигао на пиједастал, политички пиједастал. Хајдете да вадимо те стенограме. Хајдете да погледамо шта се говорило приликом разграђивања неких политичких опција и неких људи.

Српска напредна странка и ја лично смо спремни и отворени за све људе у Србији, и за оне који су били чланови неких странака и за оне који нису, отворени за људе који се нису огрешили о закон, ценећи људске слабости брзоплето изречених речи или баченог камена, вербалног камена, али је људски, пристојно, нормално пружити руку, опростити и у истом фронту, са истом идејом, са истим програмом кренути напред.

Због тога апелујем, водите више рачуна о вашим странкама, водите више рачуна о томе шта ви радите. Пустите СНС да је води Александар Вучић, пустите СНС да спроводи политику коју желимо да спроводимо, пустите СНС да формира пријатеље и пријатељства са онима са којима желимо да створимо пријатеље и пријатељства. Водите рачуна о вашој кући и о томе шта ви радите и шта изричете једни о другима.

ПРЕДСЕДАВАЈУЋИ: Хвала, господине Бабићу. Народни посланик Душан Петровић, реплика.

ДУШАН ПЕТРОВИЋ: Господине Мартиновићу, не знам опет у чему је проблем. Нити сам причао о Српској радикалној странци, нити о Српској напредној странци. Говорим о вашем исказу да сам ја политички непоштен, и да то кажете ви. Све друго су чињенице. Опет се враћате на ствари које просто не одговарају истини.

Не питам ја вас о наводњавању. Питао сам министра пољопривреде, једног и министра пољопривреде, другог и председника Владе, због тога што имам право као посланик да то чиним. А ви мени пребацујете што то радим, а иначе предајете на Правном факултету деци, младим људима, како треба да изгледа живот у Скупштини.

Питам ствари које сам радио, питам о пројектима који су почети, због тога што мислим да је то добро за 2.400.000 људи који се баве пољопривредом у Србији, зато што је то добро за 7.500.000 људи који живе у Србији. То су легитимне ствари. И тако, сада да не понављам, о рударству и о свему другом.

О политичком поштењу, докле год хоћете, господине Мартиновићу, ви и ја можемо да разговарамо. Мислим да сте ушли у зону из које не можете да се извадите. Није мајка сина грдила што је на коцки изгубио, већ кад је кренуо да се вади. Хвала вам најлепше.

ПРЕДСЕДАВАЈУЋИ: Хвала. Реч има народни посланик Борислав Стефановић, право на реплику. Изволите.

БОРИСЛАВ СТЕФАНОВИЋ: Само ради истине и прецизности, нисам заиста желео никог да увредим и заиста ми је жао што се неко препознао. Ниједно име није споменуто. Има нових колега, нека проуче Пословник.

Другог маја сте рекли то за Томислава Николића, а 4. јула сте изашли, на Дан независности САД, и отишли у СНС, истине ради. То сам само морао да појасним, пошто сам видео да је то било у питању. Не треба се стидети промена у животу. Нико вас овде неће да стигматизује због тога. Али, онда није коректно да кажете – знате шта, ви сте упропастили све. А ви што сте носили пиџаме, мајице и беџеве, ви нисте упропастили ништа. То је незгодно. Ево, ту седи господин Радомир Николић, па му објасните како сте могли за његовог оца то да кажете у том моменту.

Зашто ми уопште причамо о овоме? Зато што ви не можете да причате о теми и не можете да причате шта ћете да радите, јер је председник ваше странке у миру и тишини своје радне собе, након двадесет сати рада, направио план рада Владе.

Опет слушамо маратонске метафоре. Опет слушамо нов напредњачки речник о нечему што се каже „пиједастал“ и „хајдете“. На то сам већ навикао овде, али овде има нових колега. Драге колеге, то је нов вокабулар, схватите. Не само што морате да слушате о томе да неко трчи два километра, а нема ваздуха, или има, него морате да слушате и о томе шта „хајдете“ на „пиједастал“ да ставимо.

Значи, људи, уозбиљите се. Велики посао је пред вама, огромну одговорност имате. Наш задатак није да вас критикујемо. Ми ћемо вам рећи шта бисмо ми урадили у тој ситуацији. Ви то нећете прихватити. Али нема потребе да говорите такве ствари за нас, јер ми смо мали, ми смо небитни. За нас је гласало много мало грађана у односу на вас. (Председавајући: Време.)

Зато устаните и реците шта ћете да радите. Пустите ове приче. Дванаест година власти, ми смо као били, а нисмо. Онда ми причамо о вашој власти, шта сте ви урадили са јавним предузећима, са пољопривредом, са правосуђем. За време тог правосуђа…

(Председавајући: Време, молим вас.)

… господине Мартиновићу, сетите се како су се судије постављале. Сетите се Закона о информисању… (Искључен микрофон.)

ПРЕДСЕДАВАЈУЋИ: Реч има госпођица Олгица Батић, по Пословнику. Изволите.

ОЛГИЦА БАТИЋ: Хвала, поштовани председавајући. Рекламирам повреду Пословника, члан 106. став 1. који каже да говорник може да говори само о тачки дневног реда о којој се води претрес. Ви упорно дозвољавате да се о свему води претрес само не о тачки дневног реда. Када на дневном реду буде тачка разно, онда може да се прича о овоме о чему се сада полемише. Али, колико ја знам, на дневном реду су два закона, и то јако озбиљна закона. Колико знам, имамо редослед народних посланика који су се пријавили за реч и који вероватно не могу стићи на ред, ако се овако настави, ни до недеље, нити ћемо изабрати Владу у недељу.

Наравно, рекламирала сам само повреду овог члана, иако има основа за рекламирање повреде више чланова. Надам се да ћете убудуће водити рачуна о времену које народним посланицима припада по репликама, а не да неко добије три минута, неко два минута, а неко четири минута, како се вама хоће. Хвала.

ПРЕДСЕДАВАЈУЋИ: Хвала, госпођице Батић. Реч има господин Маријан Ристичевић, повреда Пословника. Изволите.

МАРИЈАН РИСТИЧЕВИЋ: Даме и господо народни посланици, поштовани председавајући, бојим се да ви имате један Пословник за мене, а други за друге посланике. Рекламирам члан 107. став 2. и члан 103. став 3. Члан 103. став 3. каже да председник, односно председавајући Народне скупштине, када неко затражи повреду Пословника, даје реч преко реда. Ја сам то затражио пре два говорника, али нема везе, коначно сам добио реч.

Хтео сам да рекламирам члан 107: „На седници Народне скупштине није дозвољено непосредно обраћање народних посланика другом народном посланику...“. Ви то добро знате, као и ја. Пустили сте живахно да ова скупштина тече тим током, да се непосредно обраћају једни другима. То се може подносити до одређене мере, међутим, мислим да сте овог пута прекршили Пословник и да сте дозволили да се у том непосредном обраћању мало и претера. Дакле, после тога може да буде нешто више од непосредног обраћања, па бих молио да се то отприлике врати, док још има неких регуларних токова, да се то врати у регуларне токове.

Што се тиче Пословника, нарушено је мало и достојанство Скупштине. Овде се 4. јули спомиње искључиво као празник неког америчког народа. Ово је српска скупштина. Овде је некад била југословенска скупштина. Тамо је био Иво Андрић, колико се сећам, посланик. Мислим да се он сада преврће у гробу када се о 4. јулу говори само као о празнику Сједињених Америчких Држава. Мислим да је амерички мозак доспео у српске клупе. Немам ништа против, али 4. јули је био и дан неког борца. Ја сам био типични антикомуниста, али се треба присетити да је то био празник једне велике државе, које због интереса страних држава више нема, та држава је уништена. Нема ни тог празника, али зашто бисмо морали толико да помињемо тај амерички празник? Хвала.

ПРЕДСЕДАВАЈУЋИ: Реч има госпођица Олгица Батић, повреда Пословника. Изволите.

ОЛГИЦА БАТИЋ: Рекламирам повреду Пословника зато што када неко рекламира, председавајући, повреду Пословника, ви морате да се изјасните да ли сматрате да је Пословник повређен или није повређен, па да ме онда питате да ли тражим да се у дану за гласање о томе изјаснимо. Данас се перманентно крши Пословник Народне скупштине Републике Србије. Само хоћу објашњење, сматрате ли да сте повредили или нисте повредили, да ли ја сматрам да треба да се изјаснимо или не? Завршите до краја, ако нешто већ рекламирам. Хвала.

ПРЕДСЕДАВАЈУЋИ: Хвала, госпођице Батић. Сматрам да нисам повредио Пословник. Да ли желите да се у дану за гласање посланици изјасне о повреди Пословника? (Не.) Хвала.

Повреду Пословника рекламира народни посланик Зоран Бабић. Изволите.

ЗОРАН БАБИЋ: Рекламирам повреду Пословника, члан 107, јер мислим да је достојанство Народне скупштине поприлично доведено у питање када неко после тако блиставе дипломатске каријере покушава да буде и професор српског језика и књижевности.

Волео бих да измеримо коначно шта је више унизило Скупштину, долазак у ову салу у мајицама (које зовете пиџаме) или гласање о законима у овој скупштини из Бодрума или Атине. Да видимо шта је више унизило ову скупштину.

Грађани Србије су своје мишљење о тим политикама дали на гласању 16. марта, између политике реформи, политике нормалног, пристојног, културног, цивилизованог, европског друштва, тешких мера и политике украјинског сценарија у Србији, рушења, паљења, разбијених глава, само да би се неко вратио на власт. Ево, дали су грађани Србије своје мишљење и свој суд о томе. Али, није било довољно, сада се мери длака у јајету. Сада се очекује од некога све и одмах.

Слажем се са господином Мартиновићем у потпуности, таложило се у нашем друштву много тога ружног, много тога злог, много тога несрећног се таложило у нашем друштву деценијама уназад. Не може преко ноћи. Нисмо обећали чаробни штап, али смо обећали рад, али смо обећали реформе, али смо обећали све оно што ће упристојити и дати перспективу нашем друштву, ма колико нас то политички коштало. Србија, наши грађани изнад свега.

ПРЕДСЕДАВАЈУЋИ: Хвала, господине Бабићу. Сматрам да би требало у овом тренутку да затворимо круг реплика и да се вратимо на листу, тако да бих реч дао народном посланику Драгану Николићу.

Повреда Пословника, господин Стефановић. Изволите.

БОРИСЛАВ СТЕФАНОВИЋ: Господине председавајући, члан 103. и члан 106. Значи, ви сте сада прекршили Пословник зато што сте дозволили претходном говорнику да има реплику у ситуацији када, као што знате, треба да рекламира Пословник. Тиме сте довели у неповољан положај две стране у парламенту. Није коректно.

Баш сам хтео да чујем како се то мери длака у јајету. То ми није јасно. Верујте, не разумем. Значи, не разумем који се то факултет завршава; не разумем, то ми није јасно.

Такође ми није јасно зашто се користи упорно рекламирање Пословника да се реплицира. Сада бих ја то могао исто да урадим. То није коректно. Онда се посланици с правом буне. Али, ако приметите такав тренд, треба да прекинете и посланике власти и опозиције. Како је председница госпођа Гојковић то рекла, да ће сви бити једнаки, сви ће бити строго кажњавани. То је прва њена порука. Казните прво господина Бабића, који ту виче на нас и држи нам предавања о мерењу длаке у јајету, а не каже помоћу које справе се то ради.

ПРЕДСЕДАВАЈУЋИ: Хвала. Из тог разлога нећу дати реч др Мартиновићу, него прелазимо на листу говорника. Реч има народни послани Драган Николић. Повреда Пословника, изволите, др Мартиновићу.

АЛЕКСАНДАР МАРТИНОВИЋ: Указујем на повреду члана 107. Пословника Народне скупштине. Када сам рекао да је господин Душан Петровић политички некоректан... Не знам зашто машете рукама, господине Петровићу, нема мува овде, нисам их видео.

(Председавајући: Молим вас, немојте да се обраћате директно посланику. Изволите.)

Дакле, када сам рекао да је господин Душан Петровић политички некоректан нисам то рекао зато што мислим да нема право да пита господина Вучића све оно што мисли да га пита, него зато што нам није претходно дао одговор на оно што је он радио док је био министар пољопривреде.

Ево, мене на пример живо занима, господине Петровићу, док сте били министар пољопривреде, зашто сте неколико месеци пре избора 2012. године у Министарству пољопривреде запослили, словом и бројем, 1.600 такозваних асистената-саветодаваца, који су имали веће плате од људи који су имали двадесет и више година радног стажа? Да ли је то било у интересу наводњавања српских њива или зато да би Демократска странка на силу бога победила на изборима? Али, ево, историја је показала да вам ни тих 1.600 саветодаваца пољопривредника није помогло.

ПРЕДСЕДАВАЈУЋИ: Молим вас, господине Мартиновићу, завршите.

Изволите, Драган Николић има реч.

ДРАГАН НИКОЛИЋ: Господине председавајући, даме и господо народни посланици, поштовани грађани Србије, желим прво да честитам свим посланицима који су изабрани са различитих листа и којима су грађани Србије изрекли пресуду 16. марта ове године за све оно што су урадили, али и за оно што нису урадили а могли су.

Кампања коју смо водили, а била је најкраћа од свих, трајала је 45 дана, била је веома толерантна; oд стране Српске напредне странке веома уљудна. Нисмо одговарали ни на какве увреде, нисмо узвраћали тешким речима, нисмо се враћали у прошлост. Нисмо хтели да останемо у рововима у којима смо били, да будемо једни против других, него смо хтели да будемо толерантни, да гледамо ка будућности и да у будућности тражимо нешто што се зове заједнички интерес свих нас, да су наша деца и наша покољења ти због којих смо сви овде, да се сви, верујем, бавимо политиком не да бисмо ми лично живели боље него да би живели боље грађани Србије. Будућност Србије је на свима нама. Читаву кампању смо провели а да се ни са ким нисмо посвађали. Никоме ништа нисмо рекли, никоме ништа нажао нисмо учинили.

Мислим да је то оно што су грађани Србије препознали и дали су огромну подршку листи коју је предводио председник странке господин Александар Вучић, уз све поштовање наших коалиционих партнера који су били на тој листи. Дакле, 16. марта народ је донео и објавио пресуду свима нама. Остаје да сада, радећи у овом парламенту, радимо опет изборну кампању за изборе који ће се одржати 2018. године.

Дакле, све ово грађани Србије гледају, свима је доста свађе и расправе. Због тога смо веома брзо, најкраће могуће, конституисали овај парламент, у року од 48 сати изабрали и председника, заправо председницу Скупштине и све органе, односно све одборе.

Пошто је на дневном реду оно што је потребно да бисмо могли да изаберемо Владу, а то су Закон о Влади и закон о министарствима, врло је битно и оно што је за мене маркантно... Узео сам Закон о Влади који смо доносили 2012. године, у коме има, наравно, седамнаест министарстава. По предлогу закона о министарствима, који ћемо, надам се, у недељу великим бројем гласова усвојити, а сигуран сам да ће СНС као и остали коалициони партнери који ће чинити ту владу, уверен сам да ће бити најмање 205 посланика који ће гласати за овај закон, биће шеснаест министарстава.

Оно што је веома битно и што је за грађане Србије најважније, а на мене је оставило посебан утисак, јесте да је раздвојено Министарство финансија и привреде на два министарства. Немогуће је да један човек, немогуће је да један тим људи у једном министарству ради два овако обимна посла.

Финансије у Србији су катастрофалне, то смо у кампањи говорили, ништа нисмо крили. Рекли смо да постоји буџетски дефицит од 1.400.000.000 евра, да је рупа у буџету, да ћемо морати да стежемо каиш, да ће бити тешко, да ћемо морати да предузимамо ригорозне мере које ће многе да заболе. Заболеће на првом месту нас политичаре, јер је председник странке и будући премијер Александар Вучић то обзнанио током кампање. Ништа нисмо слагали, и због тога што смо говорили истину смо и добили поверење грађана Србије.

Министарство привреде је веома значајно због тога што су привредни проблеми у Србији добили енормне размере. Отишли су предалеко, нема никакве контроле. Сада бих подсетио само на „Јумко“ из Врања, где тињају проблеми, где постоји једна латентна социјална бомба, која може да експлодира сваког тренутка, да постоји „Симпо“, који је у великим финансијским проблемима и дубиозама. Убеђен сам да, осим у Врању, „Симпо“ и „Јумко“ постоје у свим другим градовима.

Нови министар привреде, који ће се само томе посветити, само том проблему реструктурирања предузећа, евентуалној ликвидацији, евентуалном налажењу стратешких партнера... Подсећам, постоје 153 предузећа која су у неком „лебдећем“ стању, где не знате у ком правцу ће то да оде. Можда се може за двадесетак предузећа наћи неки стратешки партнер, неко ко хоће то да купи, ко хоће да приватизује, али питање је да ли ћемо све то успети, у једној атмосфери свађе, расправе, враћања у прошлост. Неко се сећа онога што је било пре двадесет година, неко се сети шта је било пре седам година, али од тога нема никакве користи, то је све далеко иза нас. Мислим да треба да се окренемо будућности, очекујем да у недељу изаберемо Владу, очекујем да за то много посланика у овом парламенту гласа.

Такође, веома битно, и тим ћу да завршим, оно што је раније било Министарство правде и државне управе, огромна је материја за те две области, огромна је материја, без обзира на сву енергију коју је господин министар Никола Селаковић имао да покрије све те сегменте свог министарства, и мислим да је ово идеално решење, раздвојити Министарство правде и припојити Министарству за локалну самоуправу и државну управу, направити једно министарство.

Чекају нас тешке и болне реформе у правосуђу, чека нас тринаест закона из области правосуђа, чека нас тешка и озбиљна борба против корупције и криминала. Све степенике морамо прећи да бисмо 2018. године испунили услове и стекли могућност да парламенти држава чланица Европске уније донесу одлуку о прихватању Србије као члана ЕУ. За тај тренутак, наравно, ја живим.

Мислим да многе генерације људи који су остали у Србији и многе генерације људи који ће се вратити у Србију верују у будућност Србије, верују у будућност какву смо ми пропагирали. Због тога ће у дану за гласање Посланичка група СНС гласати за ова два закона, усвојићемо их да бисмо створили услове да у недељу, 27. априла 2014. године, изаберемо Владу која ће бити најмања, Владу која ће бити најефикаснија и на чијем челу ће бити кормилар или диригент господин Александар Вучић, који има сву енергију, а ту енергију је добио од нас, ми га подржавамо и подржаваћемо га све до оног момента док буде радио онако како желе грађани Србије. За њега је врховни суд мишљење грађана Србије и у том смислу ће добити глас од свих посланика Српске напредне странке. Хвала.

ПРЕДСЕДАВАЈУЋИ: Хвала. Реч има народни посланик Драган Шормаз. Изволите, Душан Петровић, по Пословнику.

ДУШАН ПЕТРОВИЋ: Члан 107. Поштовани господине председавајући, господин Мартиновић ме је поменуо лично, то је повреда Пословника, и прозвао, па ме и питао. Сада ћу да искористим да само кажем да je буџет Министарства пољопривреде за тих годину и по дана са двеста повећан на триста милиона евра. Ево, ништа друго да није било и ништа друго да не причам, довољно је. Нису ти људи ушли у систем у 2012, него у 2011. години и број газдинстава која су добили субвенције је са 85.000 повећан на скоро 250.000, и гориво је било 65 динара. Пошто је мене то питао господин Мартиновић, ја сад вама да кажем одговор на то питање. Хвала вам најлепше.

ПРЕДСЕДАВАЈУЋИ: Хвала на статистици, господине Петровићу.

Изволите, народни посланик Драган Шормаз, а нека се припреми народни посланик Зоран Бојанић.

ДРАГАН ШОРМАЗ: Даме и господо народни посланици, два веома важна закона су данас испред нас. Када их усвојимо и када завршимо расправу у суботу, наравно да ће у недељу уследити оно што сви грађани Србије очекују, а то је избор нове Владе Републике Србије.

Највише ћу говорити Предлогу закона о министарствима и о нечему што смо можда чули као неке шумове, примедбе. Једни су се базирали на животној средини, да ли треба да постоји посебно министарство или не, да ли је добро што је заједно са Министарством за пољопривреду или не. Наравно, томе и служи парламент, да о томе полемишемо. Мислим да је много важније то шта ми радимо него да ли имамо посебно министарство животне средине или не.

Имали смо различите ситуације, различитих има примера у свету, у државама ЕУ где ми стремимо. Рецимо, овакво решење се налази у неколико држава чланица ЕУ: Аустрији, Мађарској, Великој Британији итд, тако да ово није неко решење које је новина. Али, опет кажем, много је важније да водимо рачуна о томе шта радимо и како се односимо према свему.

Имали смо зимус велике мећаве, наносе у Војводини. Нисам приметио у јавности, па ни у парламенту, да смо чули шта је узрок томе. Не само то што дува ветар и пада снег, то се и раније дешавало па нисмо имали такве ситуације, али нико није рекао да је узрок томе то што само 7% територије Војводине покривају шуме, а потребно је вероватно и три пута више да не бисмо имали такве ситуације. Непланско крчење шума ранијих година, ранијих деценија, и сви смо као друштво за то одговорни, довело нас је у такву ситуацију.

Морам рећи, без обзира на све, како год то коме звучало, да сам данас чак изузетно тужан, цео дан. Да, господине Шутановац, сада ћете чути и зашто. Због оно двоје деце у Алексинцу. Просто не могу да верујем да се тако нешто догодило. И, опет смо сви ми као друштво, сви ми који се бавимо политиком, ево, ја сам јуче рекао да сам 15 година посланик, сви који радимо у овом друштву, али и грађани, одговорни због тога што нам се дешава.

Имамо набујале реке... Ево, управо је сада вест да је центар Врњачке Бање под водом, да је поплављен потпуно. Имамо набујале реке. Сви смо у неким локалним самоуправама били годинама, сви смо били у неким владама у претходним периодима, а имали смо и неке раније ситуације. Шта је са тим речним коритима? Зашто нам се то дешава? Зашто једна Турија, која је практично поток, однесе два дечија живота? Зашто све то нисмо урадили, а стално говоримо о стандардима и о свему осталом што је потребно да испунимо да бисмо били део ЕУ?

Неко је јуче са подсмехом саслушао, неко чак и пречуо, шта сам рекао када сам говорио о томе да ми изграђујемо ауто-пут, Коридор 10 као Скадар на Бојани, никако да га завршимо. У Титово време је почео да се гради. Многи министри се хвале како су не знам шта урадили. Нисмо ништа урадили.

А ја сам рекао само један пример: у тој истој Европској унији, а то је исто животна средина, то је национално богатство и то је нешто што представља наше, државно богатство, иста та дивљач, значи, имају подвожњаке за ситну дивљач и надвожњаке преко ауто-пута за прелазак крупне дивљачи. Нико о томе код нас овде сад...

Ми расправљамо да ли треба да буде петнаест, шеснаест, седамнаест министарстава. Не, мора да буде ефикасна Влада. Морамо да радимо, и у Влади и у парламенту, и морамо да имамо резултат, због наших грађана. Морамо да имамо резултат. Није довољно да изгледамо лепо, да причамо, да говоримо.

Српска напредна странка је, са нашим коалиционим партнерима, убедљиво победила на овим изборима. Имамо двотрећинску већину у парламенту. Ја се не сећам кад је тако било. Ми смо победили на овим изборима. Ја бих ово пре свега поручио својим колегама, а и онима који буду сели у Владу и који буду имали довољно храбрости после свега што се десило у Србији последњих година, после свега што смо доживели и после свега што и дан-данас доживљавамо, да смо сад ми ти који одлучујемо, ми ћемо бити заслужни и одговорни за све чињење и нечињење или лоше чињење у наредном периоду. То је народна воља. Ићи ћемо на суд народне воље једног дана, када се заврши овај мандат. Тај исти народ ће нама, мислим на нас који ћемо сада формирати и изабрати Владу, рећи шта мисли за четири године.

Због тога мислим да су сада мање него икада потребни компромиси, да је Србија у таквој ситуацији, и да је потребно да изаберемо, на основу ових закона, јаку владу, са јаким, енергичним, одлучним и храбрим премијером, какав ће сигурно бити Александар Вучић. Због тога ове законе доносимо, да бисмо све то припремили, јер је народна воља да то урадимо. Народна воља је да то урадимо. Када то завршимо у недељу, онда све остало морамо да поправимо и да променимо ситуацију у којој се сада Србија налази; да се оно што се јуче догодило у Алексинцу више никада не догоди; да уредимо целу Србију на тај начин да наши грађани могу да живе сигурно, безбедно, да имају посла, да зараде за своје породице и, наравно, да се поносе зато што живе у Србији. Хвала.

ПРЕДСЕДАВАЈУЋИ: Хвала, господине Шормаз. Реч има народни посланик Зоран Бојанић. Нека се припреми народни посланик Зоран Живковић.

ЗОРАН БОЈАНИЋ: Захваљујем. Уважени председавајући, колегинице и колеге, да су два законска предлога која су пред нама добро осмишљена и урађена, управо говори данашња расправа и данашње дискусије.

Када говоримо о Предлогу закона о изменама и допунама Закона о Влади, знамо сви врло добро да се овде мења само један члан и зато не видим чему све оне примедбе које говоре о броју савета. У претходном Закону о Влади говорило се о саветима за економска питања и за јавне службе. Овде смо само проширили и дефинисали да то буде неограничен број савета и неограничен број чланова савета.

Када говоримо о другом предлогу, а то је Предлог закона о министарствима, поменућу и ја бројеве; видим да смо данас говорили сви о бројевима, да ли је то било 29, 18, 16. Тачно, истина је да два ресора мање има у односу на претходну владу, и то је сада предлог са 16 министарстава.

Оно што говори да је то добар предлог и да иде у правом смеру, да ће управо урадити оно што смо и обећавали у предизборној кампањи, то је природна припадност свих оних ресора који су били у претходном сазиву у неким другим министарствима. Тако, на пример, саобраћај и инфраструктура су заједно са грађевинарством, рударство и енергетика су заједно, пољопривреда и заштита животне средине, државна управа и локална самоуправа, рад, запошљавање, борачка и социјална питања, трговина и туризам са телекомуникацијама.

Треба рећи шта треба да раде будућа влада и сва ова министарства – да наставе оно што је било добро у раду претходне владе, а то је да заврше поступак евроинтеграција; да наставе започете преговоре и решавање бриселских преговора; да наставе борбу против корупције и криминала, која је дала завидне резултате. Овако дефинисана министарства треба да раде, пре свега, на уређењу и реформи јавних финансија, на уређењу јавних предузећа, реиндустријализацији, на стварању позитивне атмосфере и пословног амбијента у нашој земљи, да креирају нове предлоге закона у циљу запошљавања и да промене много шта у радном законодавству.

Пре свега, сва министарства морају да раде на доношењу конкретних мера, пре свега орочених конкретних мера, и на праћењу и реализацији истих. Јавни сектор треба учинити конкурентним и профитабилним. Треба увести друштвену одговорност свих наших привредних субјеката, како јавних предузећа тако и привредника, пре свега према локалној заједници. Сматрам да треба водити рачуна да сви они један део свог профита врате, друштвено одговорно, локалној заједници у којој раде и стварају. Не бих да дужим јер смо доста тога данас чули. Захваљујем.

ПРЕДСЕДАВАЈУЋИ: Хвала. Реч има народни посланик Зоран Живковић. Нека се припреми народни посланик Маријан Ристичевић.

ЗОРАН ЖИВКОВИЋ: Чули смо пуно интересантних прича данас. Мало која, или скоро ниједна није имала никакве везе са тачком дневног реда или са расправом, тако да се, нажалост, наставља лош почетак рада овог парламента. Завршени су избори, и за власт и за опозицију, и свако треба да ради свој посао. Мислим да кампања после кампање неће бити од користи никоме, ни присутним посланицима, ни грађанима Србије, нити будућој влади, која треба да буде формирана што пре, око тога се слажемо.

Што се тиче Закона о Влади и закона о министарствима, нужне су темељите уставне промене, између осталог и у овој области. Нова странка је одавно утемељила свој предлог реформи политичког система, који подразумева промене и у овој области. Један од наших предлога је и канцеларска влада. То значи влада која ће бити бирана у парламенту, али чији ће прави, стварни шеф бити председник те владе, који ће бити у могућности да сам, између осталог, мења министре који су у саставу његовог кабинета. Пре тога су промене везане за избор народних посланика, који би био другачији, избор председника итд., али имаћемо времена да о томе причамо.

Део тих реформи је и то да парламент не доноси закон о министарствима, него да то Влада сама регулише својом уредбом. То је пракса у многим успешним демократијама на нашем континенту. Мислим да је право време, кад неко има тако велику већину, која, против моје воље, ипак постоји у овом парламенту, да покуша да то искористи и за нешто корисно. Уредбом о Влади је, иначе, обично организован рад министарстава, односно уредбом о формирању министарстава, и у Савезној влади бивше Југославије, тако да то постоји као пракса на нашим просторима.

Ми предлажемо, то ћете видети кроз наше амандмане, да нова Влада Србије има десет чланова, да има премијера и девет министара, девет министарстава која ћете видети у амандманима који ће уследити касније. Али, да вам прочитам која су то министарства, то су: министарство финансија и економије, спољних послова и европских интеграција, министарство правде, људских права, државне управе и локалне самоуправе, министарство унутрашњих послова, министарство одбране, министарство пољопривреде, животне средине и просторног планирања, министарство инфраструктуре и природних ресурса, министарство здравља, рада и социјалне политике или, алтернативно, министарство људских ресурса и министарство просвете, науке и културе.

Ово није утркивање чија влада ће бити мања, чији предлог ће бити мањи, него је ово један озбиљан предлог, какав иначе постоји у нашем окружењу. Рецимо, Влада Мађарске има само осам министарстава. Неки су се позивали на те примере, тако да би то била значајна реформа или искорак ка ефикаснијем раду Владе, ако би се то понудило у овом случају.

Овакав предлог закона, односно ова два закона, не мења ништа. Једно министарство више-мање стварно не може да се мери ни са каквим историјским напретком, или цивилизацијским или не знам каквим другим. Мислим да смо пуно времена потрошили данас у расправи о нечему што није тако посебно важно.

Нова влада мора да буде ефикаснија, боља и бржа. Без обзира на то ко је формира, СНС има тај мандат потпуно природно после оваквих избора. Дискусије које сам чуо данас имају за циљ, чини ми се, да већ створе оправдање за неуспех те владе – те немојте да питате Вучића у недељу шта ће он да уради, те немојте сада од њега да тражите за шест месеци оно што ви нисте урадили... Мислим да је то спремање терена за један пораз. Не бих волео да се пораз деси, не због Српске напредне странке, него због грађана Србије који ће бити праве жртве вашег будућег пораза.

Савети премијера су потпуно бесмислена ствар.

Канцеларија за брзе одговоре је, иначе, видим да то не знате, основана пре годину дана уредбом Владе Србије, маја прошле године, само што није почела да ради; то је нешто што говори о томе шта она ради.

Друго, видим да су у Закону о Влади поново министри без портфеља. То је потпуна бесмислица. То народ зове „министри низашта“ и то јесте то. То је само место за поткусуривање међукоалиционих договора.

(Председавајући: Време.)

Коначно, велико учешће многих људи из Српске напредне странке у данашњој расправи, посебно људи који седе у првом реду, преко пута мене, доказ је (наслућујем то, не могу да тврдим, али чини ми се па имам право да то кажем) да је то, у ствари, наставак избора, да се види ко ће бити шеф посланика СНС-а у овом парламенту. Мени је то интересантно као некоме ко је јако дуго у парламенту, али мислим да то не доприноси дискусији и доношењу озбиљних одлука. Хвала.

ПРЕДСЕДАВАЈУЋИ: Хвала. Ако нисте обавештени, СНС има председника посланичке групе, то је господин Зоран Бабић.

ЗОРАН ЖИВКОВИЋ: По Пословнику, члан 103, ако ми дате реч. С којим правом ви можете да коментаришете мој говор? Можете да се јавите за реплику, да седнете тамо у клупу и да онда говорите са мном. Нисте ви ту постављени да икоме доцирате и да утерујете памет, него да поштујете Пословник.

ПРЕДСЕДАВАЈУЋИ: Ви сте изнели неистину. Дао сам вам само потребно обавештење.

Реч има народни посланик Маријан Ристичевић.

МАРИЈАН РИСТИЧЕВИЋ: Даме и господо народни посланици, поштовани председавајући, морам на почетку да кажем, господине председавајући, да ви нисте у праву. Нема ова посланичка група једног шефа, она има 135 или 158 шефова. Толико је на изборима народ изабрао. Некоме ко има два члана је лако да установи шефа, ако се не посвађају. Када нам предложе владу од десет чланова, слажем се са тим, то ће бити влада од два политичара и осам експерата, или влада од премијера политичара, његовог потпредседника аналитичара и осам експерата.

Да се вратимо на тему, која је веома озбиљна. Волео бих да тих министарстава буде мање, али ми смо јуче бирали председника Скупштине, прекјуче, посланичке групе су предложиле одборе итд., конституисали смо Скупштину. Ова држава није туђа. Овде се неки понашају као да држава не припада нама. Ова држава је заједница људи. То је седам милиона „акционара“ који су бирали на изборима оне које су желели, бирали су ко ће да их представља. Тако грађани треба то да доживе, да је држава заједница људи и њихово власништво; свако од њих је власник седмомилионитог дела. Они су свој суверенитет на изборима пренели на своје представнике, као у акционарском друштву. Тако је формирана Скупштина.

Ми у њихово име морамо да изаберемо Владу. Или, негде се бира управни одбор. Овог пута се бира Влада, на коју ћемо пренети тај суверенитет да би та влада била суверена, јер је народ извор сваког суверенитета. Међукорак, да би Влада владала по правилима, јесте да донесемо закон о министарствима. Зато га и предлажу они који су изабрани, да би утврдили правила онима које ће они изабрати да буду суверени у име народа који је све нас бирао. У њихово име ми ћемо изабрати ту владу, а да бисмо је изабрали морају да буду дефинисана правила по којима ће та влада радити. Стога сам ја овај закон разумео као тај међукорак.

Ова влада има један проблем. Ова влада, која треба да влада по овим законима, по Закону о Влади и закону о министарствима, неће да влада. Ова влада готово да нема с чим да влада. Овој влади је припала историјска улога да почне да гради државу. Државе готово да нема, држава је нестала. Она је истргнута из руку грађана, отишла у неке друге центре моћи; дошло је до прерасподеле друштвеног богатства. Они који су узели богатство узели су политичку моћ, контролисали су своје посланике, своје миљенике, своје политичаре итд. Тиме су одузели народу суверенитет, узели изборну вољу. Све је било одузето од грађана, на крају је одузета и држава.

Законом о министарствима ми овој влади не прописујемо како ће да влада. Ово је прва влада којој је прописано да почне да гради државу, да утемељи једну државу, па да на темељу те државе све следеће владе наставе да граде ту државу на неким нормалним темељима. Све до сада је реновирано од оџака према доле. Зато сад сви заједно живимо у некој трошној колиби коју неко зове држава.

Колико ће имати министарстава... Цитираћу, мислим да то није рекао он, али је он то у политичку праксу Србије увео, рекао је: „Није битно каква је мачка, да ли је шарена или црна, већ да ли лови мишеве“. Тако да, по мени, није битно шта је с чим спојено, да ли је министарство пољопривреде и заштите животне средине, да ли су заједно, да ли то треба да буде посебно, да ли то треба да буде у енергетици... Најбитније је у свему да ли ми имамо намеру да се старамо о заштити животне средине. Уколико је она припала пољопривреди, ја и ту видим неки резон. То је сада у Европи модерно. Треба се борити за безбедност хране. Да би храна била безбедна, морамо да имамо чист ваздух, земљу, воду. Да би се то десило, нормално је да министарство, ако није посебно, за заштиту животне средине мора да припадне неком; по мени је најнормалније да буде спојено са пољопривредом. Дакле, уколико неко треба да контролише исправност земљишта, ваздуха, воде, пошто се тамо већ контролише пољопривредно земљиште, пошто је тамо водопривреда, сасвим је нормално да то буде заштита животне средине.

Волео бих, такође, да Министарство финансија, правде, државне управе и локалне самоуправе једном засвагда свим чиновницима за исти посао одреди исту плату, да по овом закону Влада управо то учини, да нам се не деси да 3.000 чиновника у агенцијама има већу плату од председника државе; да они који раде исти посао имају исту плату, без обзира на ком нивоу су државни службеници.

Волео бих да они сузбију мито и корупцију, јер нам се државни службеници (а то је затечено стање, можда су га затекли они из 2000. године до 2012. године) понашају као мали богови; човек нигде није мањи него испред шалтера, а нигде није већи него иза шалтера. Јавна овлашћења и јавне функције користиле су се за приватне бизнисе, као полазна тачка да се освоји што више новца и што више коверата.

Волео бих да Министарство привреде направи темеље привреде која ће правити новац, која ће правити вишак, а не мањак. Све владе од 2000. године су се бавиле прерасподелом друштвеног богатства, прерасподелом мањка. Волео бих да се једном направи вишак, да ова влада по овим министарствима (зато је требало да расправљамо о томе)... да Министарство привреде направи такву атмосферу, такав амбијент да привреда коначно почне да испоручује новац и да имамо шта да делимо. Овде се једино живело од мањка, задуживања. Све дефиците смо надокнадили тако што смо се задужили у иностранству, од седамнаест до двадесет милијарди. Једни су дужни седамнаест; ми смо морали да се задужимо да бисмо раздужили део који је доспео за наплату. Само у последње две године је доспело девет милијарди евра камата и главнице. Господине Арсићу, исправите ме ако грешим. Та се рупа крпила другом рупом. Не слажем се са тим.

Волео бих да ова влада, кад се задужи, новац прво уложи у привреду, пољопривреду, прехрамбену индустрију, па да неки новац произведемо, део дуга вратимо, а да народу обезбедимо егзистенцију, да свако има право на поштен посао, честит дом, пристојну плату итд., доступно школство и здравство. Али, пре свега морамо да водимо рачуна да се раздужимо, јер овако задужени нећемо далеко доћи. Волео бих да Министарство привреде у будућој влади омогући да се тај вишак направи, да можемо стварно да поделимо више, а и да имамо нека средства. Дуг је лош друг. Уколико се под хитно не раздужимо, уколико новац не уложимо, јер немамо извор за враћање дуга, не можемо отићи далеко.

За двадесет милијарди је јавни дуг увећан, двадесет две милијарде је задужена привреда, то сви заборављају, и становништво шест – ми смо дужни готово педесет милијарди! Наш унутрашњи дуг је као и страни, због страних банака. Структура нашег дуга је лоша, краткорочна. Да смо тај новац, само од јавног дуга, уложили прво кроз пољопривреду и прехрамбену индустрију, тих двадесет милијарди, да смо пола „пукли“, да смо изгубили десет милијарди, сада бисмо дуговали мање од десет милијарди. Али се новац трошио тако што је директно из задужења ишао у јавну потрошњу, ишао за набавку стране робе, и то је уништило домаћу производњу. Сада смо ту где јесмо. Најгласнији су они који су, по мени, најзаслужнији за садашње стање.

Што се тиче министарства пољопривреде и заливних система, ја бих ту подржао колегу из опозиције. Подржао би га још више да је у време његове владавине нешто урађено по питању тих заливних система. Када бих о томе причао, волео бих да користим оне заливне системе који су изграђени док је јавни дуг ове државе растао, растао, растао упркос чињеници да нам је опроштено од Париског и Лондонског клуба пет-шест милијарди, да смо се задужили седамнаест. Ипак нисмо направили такве заливне системе и Бог нас кажњава. Сада нам је поплава постала систем за заливање. Нисмо уредили водотокове. Ништа нисмо урадили. Једино смо се задужили, гледали по принципу – како да будем бог, да помогнем себи и ближњем свом. То понашање нас је довело довде.

Верујем да ће Министарство пољопривреде овог пута посветити пажњу заједничкој европској пољопривредној политици, која је доживела заокрет, да ћемо овог пута подржати мале пољопривреднике, мала пољопривредна газдинства, да ћемо тиме омогућити и рурални развој, да ћемо побољшати демографску структуру. Оно што сељаци произведу треба да се преради што ближе месту производње; да у тој преради нађемо шансу и за сељака на њиви и за радника у фабрици; да руку под руку живе што ближе селу, што ближе месту производње.

Сада је просечна старост у селу 59 година. Ако овако наставимо, за 10 година ћемо у потпуности испразнити територију у руралним деловима Србије. Можете да погледате који народи у околини имају прираштај и онда ћете знати чије ће бити стадо и ливада у будућности уколико се пољопривредна политика битно не промени и не окрене малом пољопривредном газдинству и уколико се не побољша прерађивачка индустрија, која треба да буде такође њихова. Влада треба да подржи њихове задруге, њихова удружења, да све што произведу могу да прераде.

Од 650.000 газдинстава, нестало нам је 150.000 од 2000. године. Верујем да можемо са 500.000 газдинстава да обновимо Србију, да свако газдинство може да произведе, у примарној производњи и преради, 30.000 евра. За то је довољно да свако просечно има само два ара пластеника и да подигне пола хектара воћњака и да то све прерадимо. То је довољно да направимо петнаест милијарди новог друштвеног производа, да офанзивно извозимо, да се раздужимо и да нама више остане.

Овде је Сретењски устав, овде вам је пример како се прави држава. Када дође нова влада, такође ћу да је подсетим. Ову државу су почели да праве сељаци, они су је направили. Направили су државу, направили су најмодернији Устав. Верујем да је Србија у великим тешкоћама, из тешкоћа се излази тешко, да је у великим невољама, али ова влада има једну прилику, јединствену прилику – то је прилика за храброст, да се представи у најбољем светлу, да крене и изгради темеље те државе, у име предака, да покаже да смо достојни својих предака и својих потомака. Хвала.

ПРЕДСЕДАВАЈУЋИ: Реч има народни посланик Владимир Павићевић. Изволите.

ВЛАДИМИР ПАВИЋЕВИЋ: Даме и господо, поштовани председавајући, моје је мишљење да Предлог закона о министарствима који је поднео господин Арсић није непоправљив. Будући да постоји шанса да се поправи тај предлог закона, нас двојица из Нове странке смо поднели 38 амандмана на овај предлог закона. Ми смо спремни да на крају и гласамо за овај предлог закона уколико скупштинска већина прихвати свих 38 амандмана.

Да бисте били начисто са тиме да ли треба да прихватите амандмане или не, ред би био да саслушате наш суд или оцену овога предлога закона.

Три су мерила на основу којих ми судимо овом предлогу закона. Једно мерило се тиче сталности структуре Владе. Од увођења вишестраначког система, пред свако конституисање Владе увек је усвајан нови закон о министарствима, тако да смо имали различите владе, које су бројале различити број министарстава, од 17 до 24, на пример.

Верујем да сви овде знамо да у савременим правним државама министарства јесу основни органи државне управе. Мислим да је овде била шанса за ову скупштинску већину да покаже један озбиљнији приступ, да нам обезбеди мало више времена, да предложи другачију структуру владе, за коју бисмо можда могли да обезбедимо консензус, па да онда договоримо да то буде нека структура владе која ће да важи након наредних избора. Нова странка је предложила такву структуру. Зоран Живковић је то овде поменуо. Ми нудимо једну владу од девет министарстава и председника владе, дакле, владу са десет чланова.

Овде је поменуто, мислим да је господин Бабић то урадио, да овај предлог закона почива на ефикасности и штедљивости. Тачно је да би влада која би била састављена од шеснаест министарстава била она влада која би била најмања у овом периоду од двадесет четири године, од 1990. године. Господин Арсић је рекао да би та влада бројала само шеснаест министарстава.

Али, ево, будући да има међу посланицима и посланицама СНС, видим да је господин Ристичевић најзаинтересованији за овај наш предлог, оних који будно прате, можда их интересује једно место у нашој будућој влади, вероватно експертско, само бих хтео да вас подсетим која су то министарства којима би требало да заменимо овај предлог министарстава који је дошао од скупштинске већине. То су следећа министарства: 1) финансије и економија, 2) министарство спољних послова и европских интеграција, 3) министарство правде, људских права, државне управе и локалне самоуправе, 4) министарство унутрашњих послова, 5) министарство одбране, 6) министарство пољопривреде, животне средине и просторног планирања, 7) министарство инфраструктуре и природних ресурса, 8) министарство здравља, рада и социјалне политике и 9) министарство просвете, науке и културе.

Сматрамо да бисмо у предлогу закона који би почивао на овој структури владе могли да кажемо да хоћемо овде да унесемо принцип ефикасности и штедљивости; тада бисмо могли да тврдимо да је то влада са само девет министарстава, а за владу са 16 министарстава то не можемо да тврдимо.

Треће мерило на основу којег ценим, ја лично, овај предлог, тиче се неких критеријума који се морају уважавати када се формира нека влада или прави структура владе. Четири су уобичајена критеријума: један је историјски, други је теоријски, трећи је животни, четврти је пројектни. Сада сам спреман да овде сваки од тих критеријума разрадим до у детаљ, а од скупштинске већине овде, ни од господина Бабића, ни од господина Арсића, од било кога из СНС, нисам чуо ни наговештај о критеријумима на основу којих је формиран предлог овакве структуре Владе.

Будући да сматрамо да су ова три мерила веома важна уколико хоћемо српску државу да учинимо савременом и у погледу формирања Владе, уколико не покажете спремност да коригујете у огромној мери овај предлог, ми нећемо гласати за овај Предлог закона о министарствима. Хвала.

ПРЕДСЕДАВАЈУЋИ: Реч има народни посланик Верољуб Арсић као овлашћени предлагач.

ВЕРОЉУБ АРСИЋ: Даме и господо народни посланици, саслушао сам пажљиво претходног колегу. Могу да кажем да је сигурно уложено пуно труда да се направи један нови концепт закона о министарствима ако сте поднели 38 амандмана.

Ваш предлог би вероватно био остварљив и прихватљив да Србија приликом реформе државне управе није изгубила дванаест година.

Прва интенција је била да се одређене надлежности које су имала министарства или разни органи државне управе пребаце на државне агенције. Да ли је то било примерено нашем економском тренутку? Ми сматрамо да није. Али, да зло буде још веће, осниване су државне агенције, преношене су им разне надлежности и, да ствар буде још гора, у тим агенцијама нису постављани за руководиоце стручњаци, без обзира на политичку припадност, него искључиво и у највећем броју случајева само политички подобни руководиоци. Не способни, него политички подобни. Онда смо дошли до тога да су те државне агенције једноставно служиле саме себи и ничему више. У једном тренутку смо чак имали државну агенцију која се бавила оснивањем државних агенција, да то више не буде оснивано законом. Дотле смо дошли.

Потрошили смо дванаест година. Потрошили смо пуно пара на те агенције, а резултата није било. У развијеним правним системима то би било могуће: имате државну агенцију, у којој раде искључиво професионалци; министарство, министар је тај који одређује стратегију, спушта ка државној агенцији, а државна агенција је спроводи. Или, ако је дугорочна стратегија, министарство се бави искључиво начином спровођења те стратегије и давањем упутстава државним агенцијама. Овако, изгубљено је пуно времена на нове експерименте. Србија нема времена.

По мени, ако ћемо да доведемо стање и ствари на своје место, пошто је министар тај који пред грађанима одговара за рад свог министарства, пред Народном скупштином такође, пред народним посланицима који су носиоци суверенитета грађана, онда му треба дати и одређена овлашћења да оне програмске циљеве које је зацртало његово министарство (или је председник Владе своје циљеве пренео на одређено министарство) и оствари. Ослањање на државне агенције, које су се код нас показале као један јако скуп и неуспешан пројекат, можемо да оставимо за нека друга времена. Тада би ваш предлог закона и ваши амандмани за нас били прихватљиви.

ПРЕДСЕДАВАЈУЋИ: Хвала. Народни посланик Саша Мирковић, по Пословнику. Изволите.

САША МИРКОВИЋ: Члан 108: „О реду на седници Народне скупштине стара се председник Народне скупштине“. У овом тренутку сте то ви, а ви дозвољавате посланицима, као што је господин Стефановић, да добацују с места. Да ли је „последњи“ или „задњи“, то је небитно. Треба да знају шта су радили у претходном временском периоду. Немојте да се ишчуђавате. Имали су премијера у претходне четири године, 108, господина Цветковића, који је о поплавама и одбрани грађана од поплава најмање бринуо. То је оно што су оставили да се ми бринемо о томе, и ми сад треба да гледамо како да решавамо све те ствари које су замутили у претходном временском периоду.

Значи, нико нема права, а понајмање господин Стефановић, да вам добацује с места јер тиме крши Пословник, а и ви који га нисте на то упозорили.

ПРЕДСЕДАВАЈУЋИ: Господин Борислав Стефановић, по Пословнику. Изволите, господин Шутановац, по Пословнику.

ДРАГАН ШУТАНОВАЦ: Члан 107. Мислим да је крајње неумесно, ако се већ јавите по повреди Пословника, да причате о Мирку Цветковићу или Борку Стефановићу. Мирко Цветковић није премијер Владе већ две године. Имали сте најгору владу у 21. веку, већ две године. Немате ниједан резултат. Убеђујете нас сад да правите фантастичну Владу, а у ове две године немате ниједан резултат.

Наследили сте од нас једанаест милијарди евра девизних резерви, а те 2000. године је било пола милијарде. Сваке године по милијарду евра је било више у буџету, односно у девизним резервама. А данас, када се то смањује, причате о Мирку Цветковићу.

Молим вас, доведите ову седницу крају како треба, јер ово заиста нема смисла. Већина терорише мањину.

ПРЕДСЕДАВАЈУЋИ: Изволите, Борислав Стефановић.

Имамо само господина Зорана Бабића.

Пошто на листама посланичких група више нема пријављених за реч, пре закључивања заједничког начелног претреса питам да ли желе реч председници односно представници посланичких група или још неко ко није искористио своје право из члана 96. Пословника?

Господин Зоран Бабић, народни посланик. Изволите.

ЗОРАН БАБИЋ: Господине председавајући, даме и господо народни посланици, у духу парламентарне праксе био сам спреман да уступим ово време. Ако се господин Стефановић јавио по Пословнику или неком другом основу, мислим да је требало да му дате реч.

Пажљиво сам данас слушао дискусију и аргументацију свих народних посланика. Захвалан сам колегама из Посланичке групе СНС на добрим, ваљаним, утемељеним аргументима због чега треба подржати овакав Закон о Влади, овакав закон о министарствима. Захвалан сам и другим народним посланицима, па и на критикама, јер те критике су ме убедиле и заиста сматрам да ће у суботу (када ће, претпостављам, бити дан за гласање и када ћемо исцрпети дискусију у појединостима) гласати 250 народних посланика.

Ценим мишљење и став господина Павићевића и мислим да је то парламентарна пракса, да о свим амандманима треба разговарати, да их не треба по дифолту одбијати само зато што долазе с неке друге стране. Али, некако, између тих 38 амандмана и тих девет министарстава, претпостављам да ће бар осам амандмана бити за брисање неких министарстава, тако да мислим да немамо неког великог простора за разговор.

Нико није оповргао чињеницу да је ово Закон о Влади и закон о министарствима и да у новијој парламентарној историји Србије ниједна влада није брже формирана, иако ће неко рећи – добро, имали сте већину, могли сте и брже. Да, али је одговорност наћи оптимум, одговорност је рећи поштено, одговорно у каквом стању се налази наше друштво, у каквом стању се налазе наше јавне финансије.

Неодговорно је и политички заслепљено рећи – најгора влада, без резултата, зато што је ова влада, одлазећа, направила, храбрим политичким одлукама, и бриселски споразум, за који је требало храбрости, воље, мудрости. Требало је одговорности оних који су у тој влади, али и у нашој држави најодговорнији и нису се плашили да ставе свој интегритет и углед на коцку правећи тај бриселски споразум, јер нису желели да шаљу референта, као што је слала Влада Мирка Цветковића. Ишли су најодговорнији.

Неодговорно је рећи да та влада није имала резултата ако смо добили, не желим да кажем добили, заслужили датум за отпочињање преговора. Могао бих да проведем још много времена набрајајући вредности, нове, добре, створене у претходне две године.

Међутим, Српска напредна странка није желела да затвара очи пред чињеницом да се у Србији тешко живи, да је незапосленост на изузетно високом нивоу, да нам се јавне финансије налазе у таквом стању у каквом се налазе и да је потребан снажан фронт људи који ће прихватити одговорност и ући у реформе не бринући за политичке последице тих реформи. Јер, грађани Србије, исти они који су нас послали овде, исти они који можда 16. марта нису изашли на изборе или су гласали за неке друге опције, за Српску напредну странку грађани Србије су грађани Србије; нема првог, другог реда. Гледамо на Србију као на једину државу јер другу немамо. Гледамо на јавну управу, на Владу као на место где ћемо засукати рукаве, где ћемо започети и радити пуном снагом.

Нисам чуо аргументацију да ово није најмања влада у историји Србије. Нисам чуо да је неко, и када је водио неке владе или био у прилици да формира владу од девет-десет министарстава, тако нешто урадио. Више бих волео да говорим о тој аргументацији, а не о жељама златне рибице или Деда Мраза.

Што се тиче закона о изменама Закона о Влади, поновићу оно што сам рекао пре неколико сати. Читајте члан по члан, став по став, врло стрпљиво. Формирање савета, на које има право председник Владе Републике Србије, не значи повећавање администрације, не значи трошак, не значи нове плате, не значи политичко-кумовско-пријатељско удомљавање, које се тако добро уврежило у нашем друштву. Значи да хоћемо још стручњака. Српска напредна странка је отворена за људе од знања, од угледа, од интегритета.

Сећам се полемике у овој сали када смо најавили да желимо да ангажујемо странце у Влади Републике Србије. И тада се подигла прашина, и тада су неки људи из ове сале рекли – не требају нам, требају нам млади људи, људи који су у неком периоду отишли, школовали се, стекли знање у иностранству. Тада смо их послушали па је у Владу Републике Србије ушао млади Лазар Крстић. Па ни то ни је било довољно, ни то није било добро, јер није одговарала, вероватно, дебљина браде Лазара Крстића, или зашто је толико млад.

Знате, када неко, као у „Мапет шоуу“, седи на оном балкону и стално му је неко крив и стално му нешто не ваља, а идеје ниоткуда, а реализација која је била када су били у прилици да буду на тој позорници је никаква...

(Драган Шутановац: А ко је „Мапет шоу“?)

Ја се нећу жалити, господине председавајући, али мислим да је довољно да нисмо на улици, не призивамо украјински сценарио.

(Председавајући: Молим вас, господине Шутановац, немојте добацивати са места.)

(Драган Шутановац: Какав „Мапет шоу“?)

Не призивамо бацање ципела, мада ја ризикујем да неко на мене можда баци ципелу. Али, као што сам стрпљиво слушао све говорнике данас, тако очекујем, сходно парламентарној пракси, сходно лепом, домаћем, кућном васпитању, да се не добацује. Мислим да је то један минимум који можемо да остваримо у овој сали.

Уколико је, а чуо сам један аргумент за мешање надлежности, везан за експлоатацију песка, шљунка и шодера... Па, ако смо пропустили само песак, шљунак и шодер овим законом о министарствима, ето још једног разлога да се гласа, и то у пуном капацитету, са свих 250 народних посланика, за овакав закон о министарствима, зато што су само шодер, шљунак и песак нешто где се мешају надлежности.

Не желим да се враћам у прошлост, јер се у прошлости не живи. Јер, и када ходате улицом главе окренуте уназад само можете да ризикујете да вас прегази ауто. Српска напредна странка се и зове Српска напредна странка зато што гледамо напред, зато што креирамо будућност. Али, извлачимо поуке из прошлости. Извлачимо поуке из времена када је сваки министар имао своје министарство, свој феуд; извлачимо поуке из влада где нико никоме није смео да се меша у рад; извлачимо поуке из влада где су јавна предузећа била партијска, за запошљавање, за удомљавање. То не желимо. Све то мењамо оваквим законом.

Због тога, као што је лепо рекао господин Мартиновић, сва јавна предузећа под једно министарство, под Министарство привреде. Привреда је јавни сектор, привреда је и реалан сектор. Створити услове, подједнаке, за функционисање зато што држава не може и не сме више да буде највећи и једини послодавац. Млади људи не смеју да гледају ка општини, ка министарству или ка неком јавном предузећу као једином месту за запошљавање. Да, али не на основу партијске књижице, не на основу кумства, не на основу познанства, већ на основу стручности и потреба. Сви остали у реалан сектор. Али, том реалном сектору, тој привреди треба створити услове.

Ма колико неко хтео да обесмисли и исмеје канцеларију за брзе одговоре, па, донећемо и закон о канцеларији за брзе одговоре. Да ли ће се тако звати или некако другачије, имаће функцију канцеларије за брзе одговоре. Ниједан инвеститор, ниједан грађанин, ниједан привредник не сме више никада да обија прагове, од шалтера до шалтера, да буде у ситуацији да му неко тражи или очекује корупцију, мито или било шта. Свако мора, и очекује се, да ради свој посао.

Министри, наравно (овим законом о министарствима је то јасно дефинисано), не треба и не смеју да воде рачуна само о својим или о јавним предузећима из свог сектора. Министри формирају атмосферу за пословање која је једнака за јавна предузећа и за реални сектор; воде рачуна о томе, а не како ће напунити јавна предузећа.

Било је овде неких ружних речи, неразумевања. Могу да кажем да као инжењер можда не разумем све правне термине и није ме стид ни да питам, није ме стид ни да кажем – не знам, али сам спреман да учим, али је лоше када правник, који то мора да зна, не разуме шта значи секретаријат за јавне политике, не разуме шта значи контролисати све акте Владе и њихову усаглашеност, не разуме да Влада мора да ради као један тим, једном душом, усаглашено, једнако. То је тим који осваја лигу шампиона. То је Влада коју ћемо добити у недељу. То су министарства која су дефинисана оваквим законом о министарствима.

Због тога ће Српска напредна странка, као што је максимално брзо донела овакав један закон, односно упутила га у скупштинску процедуру, пробити, добити и подићи још једну лествицу, и сигуран сам да ће та влада у недељу доживети највећу могућу подршку и у парламенту, али, што је још важније, и међу грађанима Србије. Ја вам се захваљујем.

ПРЕДСЕДАВАЈУЋИ: Хвала, господине Бабићу. Народни посланик Саша Мирковић, по Пословнику.

САША МИРКОВИЋ: Господине председавајући, поново сте прекршили Пословник. Опомена се изриче народном посланику који се непосредно обраћа другом народном посланику. У овом тренутку је то господин Шутановац урадио. Ви га нисте опоменули и тиме сте прекршили Пословник.

Молим вас, не знам докле да слушамо придике, ми ћемо радити за добробит грађана Србије, али, исто тако, нећемо трпети да нас мањина, у овом случају појединци из Демократске странке или Нове демократске странке, не знам ни којој странци тренутно господин Шутановац припада... И молим вас да се старате о реду на седници. Хвала.

ПРЕДСЕДАВАЈУЋИ: Хвала. Народни посланик господин Шутановац, по Пословнику. Изволите.

ДРАГАН ШУТАНОВАЦ: Мислим да нисте данас добро водили седницу, нажалост. Заиста ми је жао што сте тако започели као потпредседник Скупштине Србије, али морали сте да реагујете. Члан 107, сви посланици су дужни да се обраћају једни другима са уважавањем…

(Председавајући: Господине Шутановац, морате цитирати члан на који се позивате. Изволите.)

Значи, сви чланови парламента су дужни …

Сада сте дужни да опоменете људе који праве буку.

Значи, када посланик Бабић у овом парламенту препозна некога из „Мапет шоуа“, то може да буде само у случају када погледа себе у лице, као што сте говорили јуче. Када ви не реагујете на то, а то не смета ни господину Марковићу, Мирковићу, извињавам се, нови је посланик, како мислите онда овде да радимо ми као мањина са вама који сте већина и који имате разумевања за такве бесмислице које се говоре овде?

Цео дан слушамо о периоду до 2012. године, са ограничењем – од 2000. године. Људи, па ви сте били на власти и пре 2000. године, па сте то заборавили. Оставили сте пола милијарде у Народној банци Србије девизних резерви, а ми вама оставили једанаест милијарди.

Уважавамо се овде у потпуности, и онда сад неки „Мапет шоу“ и неке увреде. Због чега је то тако, господине Бабићу? Због чега? Да ли вас је неко увредио? Некоректно, потпуно. Нас има десетак овде, а вас има 200, па уважите то.

Ја сам вам то рекао и пре неки дан, желимо да будемо конструктивна опозиција и данас причамо о стварима... Не о шодеру, песку и тим облицама, не знам шта је вама било још интересантно, причамо о будућности Србије пре свега. Захваљујем.

ПРЕДСЕДАВАЈУЋИ: Реч има господин Бабић, реплика. Изволите.

ЗОРАН БАБИЋ: Жао ми је, господине Шутановац, што нисте довољно пажљиво слушали…

(Борислав Стефановић: Не може реплика на Пословник.)

(Драган Шутановац: Злоупотребљава Пословник.)

ПРЕДСЕДАВАЈУЋИ: Господине Шутановац, ви такође злоупотребљавате Пословник. Господине Бабићу, изволите.

ЗОРАН БАБИЋ: Рекламирам члан 107. Достојанство Народне скупштине је повређено ако се довољно добро не слушамо међусобно. Можда је то достојанство још горе прекршено ако не слушамо чак ни своје партијске колеге. Шодер, шљунак, песак је употребила колегиница Гордана Чомић.

(Драган Шутановац: Није тачно.)

Јесте, узмите стенограм, неколико пута. Не видим никакву везу са облицама и шљунком. Мислим да би неко ко је машински инжењер требало да прави те везе и разлике. Али, не слушати довољно добро колеге је унижено достојанство Народне скупштине.

Није ми јасна само једна ствар, стилска фигура „Мапет шоуа“ и појединих ликова, зашто се нико није нашао увређен? Зашто се нико није пронашао у таквом неком лику, зашто су сви то схватили као стилску фигуру, осим некога ко се у свему томе пронашао, препознао? Не знам, никоме нисам директно упутио тако нешто и не видим шта ту може бити вулгарно и лоше. Али, чак и да је тако, зашто се неко препознаје у свему томе?

ПРЕДСЕДАВАЈУЋИ: Хвала. Реч има народни посланик Владимир Ђукановић, по Пословнику. Изволите.

ВЛАДИМИР ЂУКАНОВИЋ: Извињавам се, уважени председавајући, морали сте да реагујете, грубо је повређен члан 106. Пословника о раду Народне скупштине, где се каже да за време говора народног посланика или других учесника у претресу није дозвољено добацивање, односно ометање говорника на други начин, као и сваки други поступак који угрожава слободу говора.

Господин Шутановац се крајње непримерено господину Бабићу обраћао, у стилу Бате Трлаје. То је заиста тако деловало. Ја бих га заиста замолио, пре свега вас да га опоменете, а с друге стране да схвати да је ово ипак Народна скупштина, а не звездарска калдрма где је одрастао. Хвала вам.

ПРЕДСЕДАВАЈУЋИ: Реч има господин Саша Мирковић, по Пословнику. Изволите.

САША МИРКОВИЋ: Председавајући, рекламирам члан 106: „Говорник може да говори само о тачки дневног реда о којој се води претрес“.

Господин Шутановац овде нама прича бајке које је некад сањао или читао, браћа Грим, а не зна да резимира све оно што је рађено у претходној влади, у којој је учествовао. Не зна да погледа иза себе, да види како изгледа Србија после њихове владе. На крају крајева, то је одраз и тренутне ситуације у њиховим странкама. Хвала вам.

ПРЕДСЕДАВАЈУЋИ: Реч има господин Шутановац. Изволите.

ДРАГАН ШУТАНОВАЦ: Видите, ако неко има право да мало скрене са Пословника, пре ће то бити нас десетак него вас 200.

Значи, ако бих ја сада рекао да има стилска фигура у цртаном филму како нилски коњи играју балет, неко би можда препознао неког другог посланика, али ја то никад нећу да кажем, разумете? Значи, то се не ради. Нема стилских фигура које могу да увреде било кога у овом парламенту.

С друге стране, када се говори неистина, опет морате да реагујете. Господин Арсић је у свом животном излагању, образлажући овај закон, поменуо и шодер, и песак, и облице које труле поред пута на киши, и Пожаревац и изворишта. Све сам пажљиво слушао.

Господине Бабићу, били сте на ручку тада...

ПРЕДСЕДАВАЈУЋИ: Господине Шутановац, немојте да се обраћате другом посланику. Реч има народни посланик Владимир Павићевић. Изволите.

ВЛАДИМИР ПАВИЋЕВИЋ: Даме и господо народни посланици, поштовани председавајући, имам право на реплику будући да ме је господин Бабић директно поменуо у свом говору.

Покушао сам да саопштим једну озбиљну критику у односу на Предлог закона о министарствима, и у овој реплици хтео бих да саопштим још три ствари.

Једно је: веома ми је жао када од шефа највеће посланичке групе у овој скупштини чујем да неће бити простора за разговор о нашим амандманима на овај предлог закона. Ја сам забележио, можемо то да проверимо ако неко тврди да то није речено. Жао ми је ако је то тако речено, а ја сам тако записао. Упркос томе што смо ми, озбиљно радећи на овоме, припремили 38 амандмана како би овај предлог закона био, по нашем схватању, побољшан.

Жао ми је што сада чујем негодовање од скупштинске већине, трудим се да говорим оно што је тачно и истина.

Друга ствар која је овде поменута јесте (то је рекао господин Арсић, господин Бабић такође) да је Србија пропустила много шанси и да због тога што је Србија пропустила много шанси у претходних дванаест година сада не можемо да усвојимо овај предлог од девет министарстава и десет чланова, него морамо да сачекамо неко друго време. Питам се, као разуман човек, зашто сте одлучили и ви да губите једну шансу? Ово је била шанса за то.

Трећа ствар, чисто ради прецизности, када говоримо о претходних дванаест година, тринаест година, четрнаест година, по мом суду, постојао је један период у овој држави који је наговештавао снажни реформски курс, и то је период од 2000. до 2004. године. Са уважавањем према том периоду, мислим, треба сви у овој Народној скупштини да се односимо. Хвала.

ПРЕДСЕДАВАЈУЋИ: Хвала. Народни посланик Зоран Бабић, право на реплику. Изволите.

ЗОРАН БАБИЋ: Бићу јако кратак. Много би ми драже било да разговарамо на начин – ево, када смо били у прилици ми смо формирали Владу од десет министарстава, па и вама предлажемо тако нешто, али то нисте. И онда када сте водили, и онда када сте имали прилику, и онда када сте могли такву политику и такву идеју да примењујете, нисте је примењивали. Махали сте и рекли сте – да, предложили смо да се број министарстава са шеснаест смањи на девет.

Српска напредна странка не одустаје од концепта најмање владе. И ви сте имали прилику и многи после вас су имали прилику да је формирају, али нисте је формирали. Због тога Српска напредна странка не одустаје од концепта најмање, најекономичније владе, владе коју је направио живот, владе коју су направиле потребе, владе која жели снажно и што пре да се ухвати у коштац са свим изазовима будућности, са свим реформама. То је оно што Српска напредна странка жели.

Желимо да наставимо са даљом борбом против корупције и криминала, и ту нам нисте веровали. Када смо рекли – ухватићемо се у коштац са криминалом и корупцијом, рекли сте – да, али нећете смети на најјаче. Па сте заћутали када су ти најјачи процесуирани. Тада сте заћутали. Тада сте рекли – не, али ви нећете на коалиционе партнере. Па су онда неки људи у „Галеници“ који су одговорни завршили тамо где су завршили. И тада нам нисте веровали, рекли сте – ви нећете против својих. Па је ова Народна скупштина пре неколико месеци у једном тешком дану за Српску напредну странку укинула имунитет Драгану Томићу, посланику Српске напредне странке, због „Универзал банке“.

Све недоумице које су нам бацане у лице у протекле две године... Рекли сте – нећете Шарића привести правди. Па, ево га, приведен је правди. Све што сте нам бацили у лице у претходне две године оповргли смо.

Због тога вас позивам да нам први пут у животу верујете, зато што нам верује Србија. Ово је најмања влада, ово је реформска влада, ово је влада која ће обезбедити нормалан и пристојан живот у Србији.

ПРЕДСЕДАВАЈУЋИ: Народни посланик Борислав Стефановић, као овлашћени представник.

БОРИСЛАВ СТЕФАНОВИЋ: Ево, за ових минут и по, после свега што смо чули, после поново дигнутог тона и громогласних аплауза, а стара изрека каже – кад су најјачи аплаузи, умире слобода, морам да вам кажем, господо, да данас долазимо до краја расправе о два закона којима се ништа суштински не мења сем што се уводи систем у којем ће будући премијер Вучић имати савете, да стави будуће министре у џеп, који неће значити ништа, сем што стварате нову администрацију у којој ћете запослити партијске кадрове и сем тога што нисте одговорили ни на једно питање, укључујући и оно зашто имате само једно министарство мање и то Министарство за Косово и Метохију.

То што имате мању Владу, то је свакако похвално, јер је то нешто што може да се покаже као штедња, али то апсолутно не гарантује вашу ефикасност. Јер, ако је ваша ефикасност то што избегавате, некако чудно, у вашим расправама да сте две године на власти... Имате временску рупу, изгледа, у главама и када причате некако станете на 2013. и 2014. години. А онда чујемо неке урлике из Тимока, тамо са леве стране, човека који је у градској власти у Зајечару дао, замислите, приватној телевизији паре, својој телевизији. И сада он нама држи предавање...

(Председавајући: Господине Стефановићу, водите рачуна о достојанству Скупштине, јер ћу вам одузети реч.)

Зашто? Кога сам увредио?

ПРЕДСЕДАВАЈУЋИ: Истекло вам је време.

(Борислав Стефановић: Још мало и завршавам. Молим вас, кога сам увредио. Нисам још завршио излагање.)

Господин Верољуб Арсић има реч као представник предлагача.

ВЕРОЉУБ АРСИЋ: Даме и господо народни посланици, захваљујем се свим колегама народним посланицима који су на квалитетан начин хтели да расправљају о предлозима закона који су данас на дневном реду. Захваљујем се свим народним посланицима који су поднели амандмане, које ћемо да прегледамо јако пажљиво.

Захваљујем се и оним народним посланицима који су се подсмевали зато што се арче, расипају и упропашћују природна богатства Републике Србије. То доказује какав су однос имали према имовини и према грађанима Републике Србије док су били на власти, и ништа више, и то вероватно по оном принципу – сит гладном не верује, зато што неко, да би зарадио много новца, мора неке грађане да остави без воде за пиће, па је јако лепо живети на Врачару где има воде за пиће у изобиљу, а у унутрашњости – нема везе.

Што се тиче 2012, 2013. и 2014. године, само да подсетим, курс динара је данас за четири динара мањи него 2012. године, а није потрошено 4,5 милијарди евра девизних резерви на одбрану курса динара, који је за четири године, од 2008. до 2012. године, скочио за 50%.

Који су још резултати ове владе? Инфлација је у 2012. години била 2,2%. Не могу да кажем да је то неуспех. Позивам оне који мисле да би боље, нека покажу своје резултате, пошто смо се сви у овој сали мање или више измењали на власти. Раст БДП-а у 2013. години је 3,5%. Заустављање повећања незапослености са 27% и смањење на 23%. Повећање угледа земље у иностранству. Добијање датума почетка преговора о приступању Европској унији. Борба против организованог криминала и корупције. Призната реформа правосуђа од међународних институција које се баве реформама правосуђа, за разлику од реформе правосуђа која није успела, па од реформе реформе која такође није успела. То су резултати Владе која је до ових избора била на власти. Да ли је то довољно? Није. Да ли може боље? Увек. Да ли може више? Мора. Зато смо изашли на изборе.

Србији су потребне много брже реформе. Србији је потребна изградња државних институција. Србији су потребни економска стабилност, развој, повећање запослености, повећање животног стандарда грађана. Сматрамо да су ови резултати претходне владе једна добра основа за рад будуће владе, а да ће нови закон о Влади, односно о министарствима да буде један добар темељ за нову Владу Републике Србије да своје програмске циљеве оствари. Хвала вам лепо.

ПРЕДСЕДАВАЈУЋИ: Хвала, господине Арсићу.

Закључујем заједнички начелни претрес о Предлогу закона о министарствима и Предлогу закона о измени Закона о Влади.

Наставак седнице је у суботу у 10.00 часова. Хвала.

(Седница је прекинута у 21.05 часова.)